ഗ്രേസി എഴുതിയ കഥ: ഒന്ന് മുതല് പതിമൂന്ന് വരെ - Samakalika Malayalam\nBy ഗ്രേസി, ചിത്രീകരണം - ലീനാരാജ് ആര് | Published: 08th March 2018 09:03 AM |\nLast Updated: 08th March 2018 09:03 AM | A+A A- |\nകുര്‍ബ്ബാന കഴിഞ്ഞ് അള്‍ത്താരയില്‍നിന്നിറങ്ങി വരുമ്പോള് ഒരു പാവാടക്കാരി കൊച്ചച്ചന്റെയടുത്തേയ്ക്ക് ഓടിവന്നു.\n''അച്ചോ! എനിക്കൊന്ന് കുമ്പസാരിക്കണം!''\nചെറിയൊരു ഇടര്‍ച്ചയുള്ള ശബ്ദത്തിന് അസാധാരണമായൊരു മാദകത്വമുണ്ടെന്ന് കൊച്ചച്ചന് മനസ്സിലായി.\n''ഇന്ന് കൊറച്ച് തെരക്കൊണ്ടല്ലോ കൊച്ചേ! പിന്നെയെങ്ങാനും പോരേ?''\nകൊച്ചച്ചന്റെ ചോദ്യം അവളുടെ പുഞ്ചിരിയില് തട്ടി മുറിഞ്ഞു. മുഴുത്ത ഒരു ഓറഞ്ചല്ലിപോലെ തോന്നിക്കുന്ന അടിച്ചുണ്ടിന്റെ കോണില്‍നിന്ന് ഒഴുകിപ്പരക്കുന്ന പുഞ്ചിരിക്ക് പുളിയും മധുരവും ഉണ്ടായിരിക്കുമെന്ന് കൊച്ചച്ചന് തോന്നി. വലം കൈയിലെ ചൂണ്ട്വിരല് താടിച്ചുഴിയില് കുത്തിനിര്‍ത്തി അവള് ചോദിച്ചു:\n''എന്നാപ്പിന്നെ ഞാനെപ്പോ വരണം?''\nപുഞ്ചിരി മുഖമാകെ നിറഞ്ഞ് അവളുടെ വിരല്‍ത്തുമ്പിലും പുളിമധുരം പുരണ്ടിട്ടുണ്ടാവുമെന്ന് നിനച്ച് കൊച്ചച്ചന് പറഞ്ഞു:\n''നാളെ നാല് മണിക്കായ്‌ക്കോട്ടെ!''\nഅവളുടെ കണ്ണുകളിലേയ്ക്ക് കുറുമ്പ് പറന്നുവന്ന് ചിറകൊതുക്കി.\nകൊച്ചച്ചന്റെ കനത്ത മീശ വകഞ്ഞ് മാറ്റി ഒരു ചിരി പ്രത്യക്ഷപ്പെട്ടു.\n''ആ സമയം ഞാന് പൂണ്ട ഒറക്കത്തിലാരിക്കും കൊച്ചേ!''\nഔ! എന്ന് അവള് ചുണ്ടുകള് വളച്ചു. വയലിന് കമ്പിയില്‍നിന്ന് അപ്രതീക്ഷിതമായി തെറിച്ച ഒരു സ്വരം പോലെ അത് കൊച്ചച്ചന്റെ നേര്‍ക്ക് പാഞ്ഞു വന്നു. സ്വര്‍ഗ്ഗസ്ഥനായ പിതാവേ! എന്ന് നിശ്ശബ്ദമായൊരു പ്രാര്‍ത്ഥനയോടെ കൊച്ചച്ചന്റെ വലംകൈയ് നെഞ്ചില് പുതഞ്ഞ് പോവുകയും കണ്ണുകള് കാരുണ്യം തേടി മുകളിലേയ്ക്കുയരുകയും ചെയ്തു. എന്നാപ്പിന്നെ അങ്ങനെ! എന്ന് കൊച്ചച്ചനെ അതേ നിലയില് ഉപേക്ഷിച്ച് പാവാടക്കാരി തുള്ളിക്കുതിച്ച് മറഞ്ഞു. കൊച്ചച്ചന് ദീര്‍ഘമായി ഒന്ന് നിശ്വസിച്ചു. അപകടം ഒഴിഞ്ഞെന്ന് കണ്ട് കണ്ണുകള് ഭൂമിയിലേയ്ക്ക് ഊര്‍ന്നിറങ്ങിയെങ്കിലും കൊച്ചച്ചന്റെ നെഞ്ചിന് സാരമായ കേട്പാട് വല്ലതും സംഭവിച്ചിട്ടുണ്ടാകുമോ എന്ന അന്വേഷണത്തില് മുഴുകി കൈയ് അവിടെത്തന്നെയിരുന്നു.\nതീരെ ഉത്സാഹമില്ലാതെയാണ് കൊച്ചച്ചന് പള്ളിമേടയിലേയ്ക്ക് നടന്നത്. വല്യച്ചന്റെ മുറിയുടെ വാതില് കടന്നുപോവുമ്പോള് കഫനൂലുകള് വലിഞ്ഞ് മുറുക്കിയ ശബ്ദം കേട്ടു: ലോകം, പിശാച്! ശരീരം!\nരണ്ട് തലയണ അടുക്കിവച്ച് നീണ്ട് നിവര്‍ന്ന് കിടന്നെങ്കിലും പുനരാലോചനയില് കൊച്ചച്ചന് എഴുന്നേറ്റ് വല്യച്ചന്റെ മുറിയിലേയ്ക്ക് നടന്നു. ജീര്‍ണ്ണിക്കുന്ന ശരീരത്തിന്റെ വാട കൊച്ചച്ചനെ ചുഴന്നു. വല്യച്ചന്റെ കുഴിയിലാണ്ട കണ്ണുകള് വട്ടച്ച് എഴുന്നേല്‍ക്കാന് പാട് പെടുന്നത് കണ്ട് കൊച്ചച്ചന് ആലോചനയിലമര്‍ന്നു. കിടപ്പിലായതിനുശേഷം വല്യച്ചന് വേറൊന്നും പറയുന്നത് ആരും കേട്ടിട്ടുണ്ടായിരുന്നില്ല. ലോകവും പിശാചും ശരീരവും ചേര്‍ന്ന് വല്യച്ചനെ ഇത്രമേല് അലട്ടുന്നതെന്തുകൊണ്ടായിരിക്കും എന്ന് ആലോചിച്ച് മുഷിഞ്ഞ് കൊച്ചച്ചന് സ്വന്തം മുറിയിലേയ്ക്ക് തന്നെ പിന്‍വലിഞ്ഞു.\nകൈകള് തലയ്ക്കു പിന്നില് പിണച്ച് അര്‍ദ്ധശയനാസനത്തില് പ്രവേശിച്ച് കൊച്ചച്ചന് ഓര്‍മ്മകളുടെ ആട്ടിന്‍പറ്റത്തെ മേയാന് വിട്ടു. ലാവണ്യവാദിയായതുകൊണ്ടാവും മത്തായിയുടെ സുവിശേഷം മറികടന്ന് ലൂക്കോസിലെത്തിയ വല്യച്ചന്റെ വെളുത്ത് നേര്‍ത്ത വിരലുകള് നാലാമദ്ധ്യായത്തിലെ ഒന്ന് മുതല് പതിമൂന്ന് വരെയുള്ള വാക്യങ്ങളിലൂടെ കിതച്ച് നീങ്ങുന്നത് എത്രയോ വട്ടം കൊച്ചച്ചന് കണ്ടിട്ടുണ്ട്! അത് ഒറ്റയ്ക്ക് ചെയ്യേണ്ട ഒരു യുദ്ധമാണെന്നറിയാവുന്നത് കൊണ്ട് കൊച്ചച്ചന് എപ്പോഴും ഒഴിഞ്ഞ് നിന്നു. കൊച്ചച്ചന്റെ നീണ്ടിടതൂര്‍ന്ന മുടി തോളില് കറുത്ത സര്‍പ്പക്കുഞ്ഞുങ്ങളെപ്പോലെ ഇഴയുന്നത് കണ്ട് പിറുപിറുത്തവരെ പുതുവീഞ്ഞ് പഴയ തുരുത്തിയില് പകരുമാറില്ല; പകര്‍ന്നാല് തുരുത്തി പൊളിഞ്ഞ് വീഞ്ഞ് ഒഴുകിപ്പോകും എന്ന് തടുത്തു. പുതിയ തുരുത്തിയിലെ പുതിയ വീഞ്ഞ് മുഖം ചുളിച്ചുകൊണ്ടാണെങ്കിലും ഇടവകയിലെ വിശ്വാസികള് കുടിക്കാന് തുടങ്ങി. കൊച്ചച്ചന് കുറിക്കുന്ന കവിതകളിലൊക്കെയും പ്രണയപാപം നിറഞ്ഞിരിക്കുന്നു എന്ന് പരാതിപ്പെട്ടവരെ പ്രണയത്തിലല്ലയോ ക്രിസ്തു വസിച്ചത്? എന്ന ചോദ്യം കൊണ്ട് വല്യച്ചന് നിശ്ശബ്ദരാക്കി.\nകവിസമ്മേളനങ്ങളില് കൊച്ചച്ചന് കവിത ചൊല്ലുന്നു എന്ന് മൂക്കത്ത് വിരല്‍വച്ചവരോട് കവിത പുതിയ കാലത്തിന്റെ സുവിശേഷമാണ് എന്ന് വിളംബരം ചെയ്തു. ആ വല്യച്ചന് മരണാസന്നനായപ്പോള് ലോകം, പിശാച്, ശരീരം എന്ന് ഘോഷിക്കുന്നതിന്റെ പൊരുളെന്തായിരിക്കും? ഏതെങ്കിലും പാപകര്‍മ്മം കുഴിമാടത്തില് നിന്നെഴുന്നേറ്റ് വന്ന് വല്യച്ചനെ ഭയപ്പെടുത്തുന്നുണ്ടാകുമോ? അതോ, ഈ മൂന്ന് ശത്രുക്കളേയും കരുതിയിരിക്കുക എന്ന് ഓര്‍മ്മപ്പെടുത്തുകയാവുമോ?\nഉച്ചയൂണ് കഴിഞ്ഞ് പതിവുള്ള മയക്കത്തിന് തുനിയാതെ കൊച്ചച്ചന് പുറപ്പെട്ടു. ബുള്ളറ്റില് പാഞ്ഞ് പോകുന്ന കൊച്ചച്ചനെ കാണുമ്പോള് കുഞ്ചിരോമം പാറിച്ച് പായുന്ന ഒരു കുതിരയെയാണ് ആര്‍ക്കും ഓര്‍മ്മവരിക. ഇന്ന് പക്ഷേ, കൊച്ചച്ചന് തീരെ ഉദാസീനനായിരുന്നു. പ്രധാന വീഥിയുടെ എകരം പോലെയുള്ള ഒരു ഇടവഴിയിലേയ്ക്ക് ബുള്ളറ്റ് പതുക്കെ തിരിഞ്ഞു. ഇടതുവശത്ത് അഞ്ചാമതായി പതുങ്ങിനിന്ന വീട്ടിലെത്തി കൊച്ചച്ചന് വാതില്‍മണി മുഴക്കി. ഗൃഹനാഥനാണ് വന്ന് വാതില് തുറന്നത്. കുപ്പായമിടാത്ത അയാളുടെ നെഞ്ചിലെ നരച്ചു തുടങ്ങിയ രോമക്കാട്ടില് കൊച്ചച്ചന്റെ നോട്ടം കുരുങ്ങിപ്പിടഞ്ഞു. കണ്ണുകളെ ബദ്ധപ്പെട്ട് വീണ്ടെടുത്ത് കൊച്ചച്ചന് കുശലം ചോദിച്ചു:\n''ഈയിടെയായി ചേട്ടന് പള്ളിയില് വരാറില്ല?''\nഗൃഹനാഥന്റെ മുഖം കനക്കുകയും കണ്ണുകള് ഇടുങ്ങുകയും ആവശ്യമില്ലാത്ത കാര്യങ്ങളില് തലയിടരുത് എന്നൊരു ഭീഷണി മൂക്കിന് തുമ്പത്ത് ഉരുണ്ടുകൂടുകയും ചെയ്തു. എങ്കിലും സ്വീകരണമുറിയിലേയ്ക്ക് കടക്കുകയല്ലാതെ കൊച്ചച്ചന് വേറെ വഴിയുണ്ടായിരുന്നില്ല. കണ്ണീര്‍ത്തുള്ളി പോലെയൊരു ചെറുപ്പക്കാരി ഇന്നലെ കുമ്പസാരക്കൂട്ടിലടച്ച് നീട്ടിയ രഹസ്യങ്ങള് പറത്തിവിടാന് എത്ര ശ്രമിച്ചിട്ടും കൊച്ചച്ചന്റെ നെഞ്ചകത്ത് തലകീഴായി തൂങ്ങിക്കിടന്നു.\nചേട്ടന്റെ മകന് മരിച്ചിട്ടിപ്പോ രണ്ടു വര്‍ഷം കഴിഞ്ഞുവല്ലോ? അവനാകട്ടെ, ഭാര്യയില് സന്തതിയെ ജനിപ്പിച്ചതുമില്ല! എന്നിരിക്കെ അവളെ മറ്റൊരുവന്... എന്ന് കൊച്ചച്ചന് ഒന്ന് നിര്‍ത്തി ശ്വാസം ഉള്ളിലേയ്ക്ക് ആഞ്ഞ് വലിച്ചപ്പോഴേയ്ക്കും ഗൃഹനാഥന്റെ കനത്ത കൈപ്പത്തി അന്തരീക്ഷത്തില് വിലങ്ങനെ പ്രത്യക്ഷപ്പെട്ടു.\n''അവള് കുമ്പസാരിക്കാന് പോയപ്പോഴേ ഈ വരവ് ഞാന് പ്രതീക്ഷിച്ചതാ. എന്നാ ഒള്ള കാര്യം നേരേയങ്ങ് പറഞ്ഞേക്കാം. അവളെ കല്യാണം കഴിപ്പിച്ച് ഇവിടെത്തന്നെ നിര്‍ത്തും. അവന് എന്റെ ഒറ്റ മകനായതുകൊണ്ട് അവനവകാശപ്പെട്ട സ്വത്ത് വകകളും അവള്‍ക്ക് കൊടുക്കും! പക്ഷേ, അവള് പ്രസവിക്കുന്നത് എന്റെ സന്തതിയെയായിരിക്കും!''\nഇരുട്ടടി കിട്ടിയതുപോലെ കൊച്ചച്ചന് തലയുടെ പിന്‍ഭാഗം തടവി. കൊച്ചച്ചന്റെ വാക്കുകള് മുടന്തി.\n''പക്ഷേ, ചേട്ടാ, ഇക്കാലത്ത്...''\nഗൃഹനാഥന് എഴുന്നേറ്റ് കൊച്ചച്ചന് പുറത്തേയ്ക്ക് വഴി കാണിച്ചു.\n''കര്‍ത്താവ് പഴയ നിയമം തിരുത്തിയല്ലോ എന്നൊക്കെ അച്ചന് പറയുവായിരിക്കും. അതെന്തായാലും എന്നെ തിരുത്താന് വരണ്ട!''\nകൂന്ന്‌പോയ ചുമലുകളോടെ കൊച്ചച്ചന് പുറത്തേയ്ക്ക് നടന്നു. എന്തോ ഓര്‍ത്ത് വിരക്തനായി നില്‍ക്കുന്ന ബുള്ളറ്റിനെ തൊട്ട് വിളിച്ചു. അപ്പോള് വീടിന്റെ പിന്‍ഭാഗത്ത് നിന്ന് ഭയന്ന് വിളറിയ ചെറുപ്പക്കാരി ഒരു തുകല്‍പ്പെട്ടിയുമായി കൊച്ചച്ചന്റെ അരികിലേയ്ക്ക് ഓടിവന്നു.\n''ഇനിയൊരു നിമിഷം ഞാനിവിടെ നില്‍ക്കൂല്ല! എന്നെ ഏതെങ്കിലും മഠത്തിലാക്കണേ അച്ചോ!'' എന്ന് അവളുടെ ഇടനെഞ്ച് പൊട്ടി.\n''കേറിപ്പോടീ അകത്ത്!'' എന്ന് ഗൃഹനാഥന് ചാടിയിറങ്ങി വന്നപ്പോഴേയ്ക്കും ബുള്ളറ്റ് അവരേയും കൂട്ടി ഓര്‍ക്കാപ്പുറത്തേയ്ക്ക് കുതിച്ചു. ചെറുപ്പക്കാരിയുടെ അപ്പനമ്മമാര് മരിച്ചുപോയെന്നും ആകെയുള്ള ഒരു ചേട്ടന് അവളെ കൈകൊള്ളുകയില്ലെന്നും അറിഞ്ഞതുകൊണ്ട് കൊച്ചച്ചന് വഴിനീളെ നിശ്ശബ്ദനായി. മഠത്തിന്റെ കൂറ്റന് ഇരുമ്പ് കവാടത്തിന്റെ മുന്നില് ബുള്ളറ്റ് നിര്‍ത്തി കൊച്ചച്ചന് പറഞ്ഞു:\n''മദറിനോട് കൊച്ച് തന്നെ വിവരങ്ങളൊക്കെ പറഞ്ഞ് നോക്ക്!''\nനിറഞ്ഞ് വരുന്ന കണ്ണുകള് തുടയ്ക്കാന് മെനക്കെടാതെ അവള് വിതുമ്പി.\n''ഈ ലോകം എനിക്കൊരുപാടിഷ്ടാരുന്നച്ചോ! പക്ഷേ, ഇനി ആരെനിക്കൊരു ജീവിതം തരും?''\nഅവളുടെ പൂര്‍ണ്ണമായും വിടര്‍ന്ന കണ്ണുകളിലും ഒരു കുഞ്ഞിന്റേതുപോലെ നിഷ്‌ക്കളങ്കമായ ചുണ്ടുകളിലും നോക്കിനില്‍ക്കുമ്പോള് കൊച്ചച്ചന് ഇടത്തെ നെഞ്ചില് ആരോ ചൊറിയുന്നതുപോലെ തോന്നി. പരിഭ്രമിച്ചു പോയ കൊച്ചച്ചന്റെ കണ്ണുകള് അത്യുന്നതങ്ങളില് ഉഴറിപ്പാഞ്ഞു. സ്വര്‍ഗ്ഗസ്ഥനായ പിതാവേ! എന്ന് ഹൃദയം നിശ്ശബ്ദം നിലവിളിച്ചു. കൊച്ചച്ചന്റെ വാക്കിന് ചെവിയോര്‍ത്ത് നിന്ന് നിരാശയായ ചെറുപ്പക്കാരി ഇരുമ്പ് കവാടം തള്ളിത്തുറന്ന് അപ്രത്യക്ഷയായി. കൊച്ചച്ചന് പരവശനായി പിന്നേയും കുറച്ചു നേരം അവിടെത്തന്നെ നിന്നു.\nപബ്ലിക് ലൈബ്രറിയുടെ മുറ്റത്തെ മരച്ചുവട്ടില് കസേരകളും കവികളും ശ്രോതാക്കളും നിരന്ന് കഴിഞ്ഞിരുന്നു. കഫറ്റേരിയയില് ചെന്ന് ഒരു കപ്പ് ചായ നില്‍പ്പനടിച്ച് കൊച്ചച്ചന് മടങ്ങിവന്നു. ജീന്‍സിന്റെ പോക്കറ്റില് പരതിയപ്പോള് കവിയരങ്ങില് ചൊല്ലാനുള്ള കവിത എടുക്കാന് മറന്നുവല്ലോ എന്ന മൗഢ്യം വിരല്‍ത്തുമ്പുകളില് തടഞ്ഞു. പഴയതേതെങ്കിലും ചൊല്ലിയാല് മതി എന്ന് ആരോ പറഞ്ഞെങ്കിലും കൊച്ചച്ചന് കേള്‍വിക്കാരനാകാന് തീര്‍ച്ചപ്പെടുത്തി.\nഓരോരുത്തരായി കൊഴിഞ്ഞ് സദസ്സ് ശുഷ്‌കമായിത്തുടങ്ങിയപ്പോള് കൊച്ചച്ചന് എഴുന്നേറ്റ് റോഡിലേയ്ക്കിറങ്ങി. അന്നേരം ഒരു പിന്‍വിളി കൊച്ചച്ചനെ പിടിച്ചു നിര്‍ത്തി. എരിവുള്ള കവിത എഴുതുന്നതുകൊണ്ട് കാന്താരി എന്ന വട്ടപ്പേരില് അറിയപ്പെടുന്ന പെണ്‍കുട്ടി ഒപ്പമെത്തി. ഇയാള് എന്നെ ഒന്ന് ഫ്‌ലാറ്റിലാക്കിത്തരണം എന്ന് ഒരു കണ്ണ് മുറുകെ അടച്ച് മറുകണ്ണില് ചിരി നിറച്ചു.\nബുള്ളറ്റ് ഫ്‌ലാറ്റിന്റെ ഗേറ്റിലെത്തിയപ്പോള് പെണ്‍കവി ക്ഷണിച്ചു:\n''ഇയാള്‍ക്കിന്നെന്തോ പറ്റി? എന്നാപ്പിന്നെ എന്റെ കൂടെ വാ! കൊറച്ച് നേരം രസായിട്ട് കൂടാം!''\nകൊച്ചച്ചന്റെ ചുണ്ടുകളില് ഒരു പ്രാര്‍ത്ഥന പൊള്ളിപ്പിടഞ്ഞു:\n''കര്‍ത്താവേ! ഞാനൊരു പാവം മനുഷ്യനാ! പ്രലോഭനങ്ങളില് ഞാന് വീണുപോവും!''\nകൊച്ചച്ചന്റെ നില്‍പ്പ് കണ്ട് അമര്‍ത്തിയ ചിരിയോടെ കാന്താരിക്കവി ഗേറ്റ് കടന്നു. കനത്ത ഒരു നെടുവീര്‍പ്പിട്ട് ബുള്ളറ്റ് പിന്നേയും മുന്നോട്ടുരുണ്ടു.\nമുറിയില് ചെന്നപാടെ കൊച്ചച്ചന് കിടക്കയില് വീണു. അത്താഴമുപേക്ഷിച്ച് തിരിഞ്ഞും മറിഞ്ഞും കിടന്നു. എപ്പോഴോ ഉറക്കം പ്രസാദിച്ച് ഒരു മാടപ്രാവിന്റെ രൂപത്തില് ചിറക്വിരിച്ച് കൊച്ചച്ചന്റെ കണ്ണുകളിലേയ്ക്കിറങ്ങി വന്നു.\nകൃത്യം നാല് മണിക്ക് കുമ്പസാരക്കൂടിനരികില് കൊച്ചച്ചനെ കാത്ത് പാവാടക്കാരി ചുവപ്പില് ജ്വലിച്ചു നിന്നു. ഒരു സ്വപ്നാടനക്കാരനെപ്പോലെ കൊച്ചച്ചന് നടന്നടുക്കുന്നത് കണ്ട് അവളുടെ കണ്ണുകള് തീക്ഷ്ണമാവുകയും ഓറഞ്ചല്ലിപോലെയുള്ള അടിച്ചുണ്ട് പുളിമധുരം ചുരത്തുകയും ചെയ്തു.\n''അച്ചോ! നേരെനിന്ന് കാര്യം പറഞ്ഞാലെന്താ കൊഴപ്പം? നമുക്കിടയിലെന്തിനാ കുമ്പസാരക്കൂടിന്റെ മറ?''\nകൊച്ചച്ചന് അവളുടെ നേരെ നോക്കാതെ പറഞ്ഞു:\n''എന്നാ നീ പറഞ്ഞോ കൊച്ചേ!''\n''ഈയിടെയായി എന്നെ ചില ചോദ്യങ്ങള് വല്ലാതെ അലട്ടുന്നച്ചോ! ദൈവം മനുഷ്യരുടെ ശരീരത്തില് കാമനകള് നിറച്ചതുകൊണ്ടല്ലേ അവര് പ്രലോഭനത്തിന് വഴിപ്പെടുന്നത്? അതെങ്ങനെ കുറ്റമാകും? പുരോഹിതന്മാര് എന്നൊരു വര്‍ഗ്ഗം വേണമെന്ന് വിശുദ്ധ വേദപുസ്തകത്തില് പറഞ്ഞിട്ടുണ്ടോ? അവര് കല്യാണം കഴിച്ച് കുടുംബമായി ജീവിക്കരുതെന്ന് ആരാണ് വിലക്കിയത്? എങ്കീപ്പിന്നെ ദൈവം ആണിനെ സൃഷ്ടിച്ച് അവനൊരു പെണ്‍കൂട്ടുണ്ടാക്കിക്കൊടുത്തതെന്തിനാ?''\nആഞ്ഞ് കൊത്തുന്ന ചോദ്യങ്ങളുടെ നടുവില്‍നിന്ന് കൊച്ചച്ചന് നിസ്സഹായതയോടെ ചോദിച്ചു:\n''ചോദ്യങ്ങളിനിയും എത്രവേണമെങ്കിലുമുണ്ട്. തല്‍ക്കാലം ഇതിനൊള്ള ഉത്തരം തന്നാ മതി!''\n''കൊച്ചേ! ഞാനൊരു പാവം മനുഷ്യനാ! അതുകൊണ്ട് കാമനകളെ കര്‍മ്മം കൊണ്ട് മറികടക്കാന് ശ്രമിക്കുകാ. നീ ഇതുപോലത്തെ ചോദ്യങ്ങള് ചോദിച്ച് എന്നെ വലയ്ക്കരുത്!''\n''ഞാനാണ് ചോദ്യം! ഞാന് തന്നെ ഉത്തരവും! എന്ന് കര്‍ത്താവ് പറഞ്ഞിട്ടില്ലേ?''\nപെണ്‍ചിരിയുടെ കിലുക്കം കൊച്ചച്ചന്റെ ഹൃദയത്തിന്റെ ഭിത്തിയില് തട്ടി ശരീരമാകെ പ്രതിദ്ധ്വനിച്ചു.\n''കര്‍ത്താവ് അങ്ങനെ പറഞ്ഞിട്ടില്ലെങ്കില് ഇനി പറയാവുന്നതേയുള്ളൂ! പക്ഷേ, ഞാനിന്ന് രാത്രി വണ്ടിക്ക് ബാംഗ്ലൂര്‍ക്ക് പോകും?''\nപെണ്‍കുട്ടി എത്തിക്കുത്തി നിന്ന് കൊച്ചച്ചന്റെ കവിളില് അമര്‍ത്തി ചുംബിച്ചു. പിന്നെ പൂത്തുലഞ്ഞ് പുറത്തേയ്ക്ക് ഓടിപ്പോയി!\nചുംബനച്ചൂടില് ഉടലാകെ പെരുത്തുപോയ കൊച്ചച്ചന് ഇക്കുറി കര്‍ത്താവിനെയല്ല വിളിച്ചത്.\n''സാത്താനേ! ദുര്‍ബ്ബലനായ എന്നെയിങ്ങനെ പരീക്ഷിക്കുന്നതില് അര്‍ത്ഥം എന്തുള്ളൂ? ബലവാനായ ഒരുവനോടല്ലയോ നീ എതിരിടേണ്ടത്?''\nഗ്രേസി കഥ കുര്‍ബ്ബാന കുമ്പസാരം short story malayalam gracy


ready to open port office | ചരക്കു ഗതാഗതം സാധ്യമാക്കുക എന്ന ലക്ഷ്യം; പോർട്ട് ഓഫീസ് ഉൽഘാടനം ഒരുക്കങ്ങൾ പൂർത്തിയായി - Malayalam Oneindia\nUpdated: Fri, May 25, 2018, 20:15 [IST]\nവടകര:2020 ഓടു കൂടി മുഴുവൻ തീരദേശ തുറമുഖങ്ങളേയും ഉൾപ്പെടുത്തിക്കൊണ്ട് ചരക്കു ഗതാഗതം സാധ്യമാക്കുക എന്ന ലൿഷ്യത്തോടെ വടകരയിൽ നിർമിച്ച പോർട്ട് ഓഫീസ് ഈ മാസം 26ന് വൈകീട്ട് മൂന്ന് മണിക്ക് തുറമുഖ വകുപ്പ് മന്ത്രി രാമചന്ദ്രൻ കടന്നപ്പള്ളി ഉൽഘാടനം നിർവഹിക്കുമെന്ന് സ്വാഗതസംഘം ഭാരവാഹികൾ വാർത്താ സമ്മേളനത്തിൽ അറിയിച്ചു.കേരള സർക്കാരിന്റെ തീരദേശ കപ്പൽ ഗതാഗത പദ്ധതിയിൽ ഉൾപ്പെടുത്തിയാണ് വടകര തുറമുഖം വികസിപ്പിച്ചത്.മലബാറിലെ പ്രമുഖ വാണിജ്യ കേന്ദ്രമായിരുന്ന വടകരയിൽ 1936 മുതൽ തുറമുഖം പ്രവർത്തിച്ചു വന്നിരുന്നു.\nറോഡ് മാർഗ്ഗമുള്ള ഗതാഗത സൗകര്യങ്ങൾ അഭിവൃദ്ധിപ്പെട്ടതിനെ തുടർന്നും,കപ്പൽ ചാലിന്റെ ആഴം കുറഞ്ഞതും തുറമുഖ പ്രവർത്തനങ്ങൾ മന്ദഗതിയിലാക്കുകയും,സുഗമമായ കപ്പൽ ഗതാഗതത്തിനായി കടൽപ്പാലം നിർമ്മിക്കുന്നതിനായി നടപടികൾ ആരംഭിച്ചുവെങ്കിലും സാങ്കേതിക പ്രശ്നങ്ങളാൽ പദ്ധതി പൂർത്തിയാക്കാൻ കഴിഞ്ഞില്ലെന്ന് പോർട്ട് കൺസർവേറ്റർ എ.കെ.തൃദീപ് കുമാർ പറഞ്ഞു.റോഡ് ഗതാഗതമുള്ള ചരക്കു ഗതാഗതം ചെലവേറിയതും സമയ നഷ്ട്ടമുണ്ടാകുന്നതും കൊണ്ട് ജലപാത വഴിയുള്ള ചരക്ക് നീക്കത്തിന് സാധ്യതകൾ വർധിക്കുമെന്ന് ഇവർ പറഞ്ഞു.വാർത്താ സമ്മേളനത്തിൽ നഗരസഭാ ചെയർമാൻ കെ.ശ്രീധരൻ,നഗരസഭാ കൗൺസിലർ വി.പി.മുഹമ്മദ് റാഫി,വി.ഗോപാലൻ,കെ.ലിബാഷ് എന്നിവരും പങ്കെടുത്തു.കടല്‍വ്യാപാര പ്രതാപത്തിന്റെ ഓര്‍മകളാണ് വടകര താഴെഅങ്ങാടിയുടെ തീരദേശത്തുള്ളത്. ആ പ്രതാപകാലത്തെ നഷ്ടമായെന്ന് കരുതിയ വടകരയില് വീണ്ടും കപ്പലിന്റെ സൈറണ് വിളി മുഴങ്ങുന്നത് കേള്‍ക്കാന് ഇനി അധികനാള് കാത്തിരിക്കേണ്ടതില്ല. പുതുതായി നിര്‍മ്മിച്ച വടകര പോര്‍ട്ട് ഓഫീസിന്റെ ഉദ്ഘാടനം 26ന് തുറമുഖ വകുപ്പ് മന്ത്രി കടന്നപ്പള്ളി രാമചന്ദ്രന് നിര്‍വഹിക്കും.\nതുറമുഖം വരുന്നുവെന്ന വാര്‍ത്ത ഏറെ ആവേശത്തോടെയാണ് നാട് വരവേറ്റത്. എന്നാല്, പദ്ധതി പ്രവത്തനം തടസപെടുന്നത് കാണുമ്പോള് നാട്ടുകാര്‍ക്ക് നിരാശരായിരുന്നു. എന്നാല് പുതിയ പോര്‍ട്ട് ഓഫീസ് കെട്ടിടം യാഥാര്‍ത്ഥ്യമായതിന്റെ ആശ്വാസമാണിപ്പോള് നാട്ടുകാര്‍ക്കുള്ളത്.സംസ്ഥാനത്ത് ആരംഭിക്കുന്ന പത്ത് ചെറുകിട വാണിജ്യതുറമുഖങ്ങളില് ഒന്നാണ് വടകരയില് നിര്‍മ്മിച്ചിരിക്കുന്നത്.\n2012 ലാണ് തുറമുഖത്തിന് തുടക്കം കുറിക്കാന് കേരള സര്‍ക്കാര് 1,83,29,100 രൂപയുടെ എസ്റ്റിമേറ്റ് തയ്യറാക്കിയത്. പ്രാരംഭഘട്ടത്തില് മൂന്ന് നില കെട്ടിടങ്ങള് പണിയുന്നതിനായാണ് പദ്ധതിയിട്ടത്. ആദ്യഘട്ടമായി 67,99,800 രൂപ അനുവദിച്ചു. ഇതുപ്രകാരം കൊച്ചിയിലെ കിറ്റ്‌കോക്കിനായിരുന്നു നിര്‍മ്മാണ ചുമതല. എന്നാല് പിന്നീട് മൂന്ന് നില കെട്ടിടം എന്നത് ഒരുനിലയില് ഒതുങ്ങി. ഇതിന്റെ തന്നെ നിര്‍മ്മാണം പലതവണയായി മുടങ്ങിയിരുന്നു. നേരത്തെ പ്രഖ്യാപിച്ചത് കണക്കാക്കിയാല് 2013ല് പ്രവൃത്തി പൂര്‍ത്തീകരിക്കേണ്ടതായിരുന്നു. 1960കളിലും ഇവിടെ തുറമുഖ നിര്‍മ്മിക്കുന്നതിനെ കുറിച്ച് ചിന്തിച്ചിരുന്നു. എന്നാല്, നിര്‍മ്മാണം കടല്‍പ്പാലത്തിലൊതുങ്ങി. ഈ പദ്ധതിയുടെ സമാന അനുഭവം തന്നെയാണ് പുതിയ പദ്ധതിയെ കാത്തിരിക്കുന്നതെന്നായിരുന്നു പൊതുവായി ഉയര്‍ന്ന വിമര്‍ശനം.\nപഴയകാലത്ത് വടകര മേഖലയിലെ ചരക്കുനീക്കം നടന്നത് കടല് മാര്‍ഗമായിരുന്നു. അതുകൊണ്ട് തന്നെ, താഴെഅങ്ങാടി കടപ്പുറത്തിന് പതിറ്റാണ്ടുകള് നീണ്ട ചരക്കുനീക്കത്തിന്റെയും കച്ചവടത്തിന്റെയും കഥ പറയാനുണ്ട്. ചരക്കുനീക്കത്തിന് ലോറിയുള്‍പ്പെടെയുള്ള മറ്റു മാര്‍ഗങ്ങള് വന്നതോടെ താഴെഅങ്ങാടിയുടെ പ്രതാപകാലം ഓര്‍മ്മകളില് മാത്രമായി. ഏറെക്കാലത്തെ പരിമശ്രത്തിന് ശേഷമാണ് തുറമുഖം സ്ഥാപിക്കാന് ഏറ്റവും അനുയോജ്യമായ സ്ഥലമായി വടകരയെ തെരഞ്ഞെടുത്തത്. ജലഗതാഗതം പ്രോല്‍സാഹിപ്പിക്കുന്നതിന്റെ ഭാഗമായി കഴിഞ്ഞ സര്‍ക്കാര് എടുത്ത പുതിയ നടപടിയുടെ ഭാഗമായാണ് പോര്‍ട്ട് നിര്‍മ്മാണം ആരംഭിച്ചത്. ഗതാഗതകുരുക്കം ചരക്കുനീക്കത്തിന്റെ ചെലവ് വലിയതോതില് വര്‍ധിച്ച സാഹചര്യത്തിലാണ് ജലഗതാഗതമെന്ന ചിന്ത ശക്തമായത്.\nkozhikode port office inauguration vadakara കോഴിക്കോട് ചരക്ക് ഗതാഗതം\nready to open port office


T20 World Cup 2021: five ipl star performers who deservedaplace in world cup squad | T20 World Cup 2021: ഇവരെ എന്തുകൊണ്ട് തഴഞ്ഞു? ഐപിഎല്ലില് മിന്നും പ്രകടനം നടത്തിയ അഞ്ച് പേരിതാ - Malayalam MyKhel\n» T20 World Cup 2021: ഇവരെ എന്തുകൊണ്ട് തഴഞ്ഞു? ഐപിഎല്ലില് മിന്നും പ്രകടനം നടത്തിയ അഞ്ച് പേരിതാ\nദുബായ്: ഇന്ത്യന് പ്രീമിയര് ലീഗിന്റെ ആവേശം അവസാനിച്ച് ടി20 ലോകകപ്പ് ആവേശത്തിലേക്ക് ക്രിക്കറ്റ് ആരാധകര് എത്തിയിരിക്കുകയാണ്. യുഎഇയില്‍ത്തന്നെയാണ് ടി20 ലോകകപ്പും നടക്കുന്നതെന്നതിനാല് ആര്‍ക്കും തട്ടകത്തിന്റെ ആധിപത്യം അവകാശപ്പെടാനാവില്ല. ഇന്ത്യ,ഇംഗ്ലണ്ട്,വെസ്റ്റ് ഇന്‍ഡീസ്,ന്യൂസീലന്‍ഡ് എന്നിവരെല്ലാം തന്നെ ഇത്തവണ ഫേവറേറ്റുകളായതിനാല് പോരാട്ടം കടുക്കും.\nഅവിടെ നടക്കുന്നതിനെ പറ്റി ഒരു ഐഡിയയുമില്ല; ദ്രാവിഡ് ഇന്ത്യന് കോച്ചാകുന്നതിനെകുറിച്ച് കോലി\nഐപിഎല്ലിലെ താരങ്ങളുടെ പ്രകടനം പല ദേശീയ ടീമിന്റെയും പ്രതീക്ഷ ഉയര്‍ത്തുമ്പോള് മറ്റ് ടീമുകള്‍ക്കത് വലിയ ആശങ്കയാണുണ്ടാക്കുന്നത്. എന്നാല് ടി20 ലോകകപ്പില് ഇടം അര്‍ഹിച്ചിരുന്നിട്ടും ലഭിക്കാതെ പോയ ചില താരങ്ങളുണ്ട്. ടീമില് നിന്ന് തഴയപ്പെട്ട ശേഷം ഐപിഎല്ലില് ഗംഭീര പ്രകടനം നടത്തി മറുപടി നല്‍കിയവര്. എന്നിട്ടും അവരെ പരിഗണിച്ചില്ല എന്നതാണ് ശ്രദ്ധേയമായ കാര്യം. ഇത്തരത്തില് ദേശീയ ടീമില് സ്ഥാനം അര്‍ഹിച്ചിരുന്ന അഞ്ച് താരങ്ങള് ആരൊക്കെയാണെന്ന് നോക്കാം.\nദക്ഷിണാഫ്രിക്കന് ടീം എന്തിനാണ് ഫഫ് ഡുപ്ലെസിസിനെ തഴഞ്ഞതെന്നത് ഇപ്പോഴും വ്യക്തമല്ല. ടീമില് സീനിയര് താരങ്ങളുടെയും സൂപ്പര് ബാറ്റ്‌സ്മാന്‍മാരുടെയും അഭാവം ഉണ്ടെന്നിരിക്കെ ടി20 ലോകകപ്പില് മുന് നായകനായ ഫഫ് ഡുപ്ലെസിസിനെ ദക്ഷിണാഫ്രിക്കന് സെലക്ടര്‍മാര് തഴഞ്ഞു. ഇത്തവണ യുഎഇ രണ്ടാം പാദത്തിലടക്കം ഗംഭീര പ്രകടനം നടത്തിയിട്ടും ഡുപ്ലെസിസിനെ ടീമിലേക്ക് പരിഗണിക്കാന് അവര് തയ്യാറായിട്ടില്ല. 16 മത്സരത്തില് നിന്ന് 633 റണ്‍സുമായി ഇത്തവണത്തെ ഐപിഎല് റണ്‍വേട്ടക്കാരില് രണ്ടാം സ്ഥാനത്തായിരുന്നു ഡുപ്ലെസിസ്. ഫൈനലില് വെടിക്കെട്ട് അര്‍ധ സെഞ്ച്വറിയുമായി കളിയിലെ താരമാവാനും അദ്ദേഹത്തിനായി.\nIPL 2021: കിരീടം ചൂടി ധോണിപ്പട, ആവേശ ഫൈനലില് പിറന്ന അഞ്ച് റെക്കോഡുകളിതാ\nകെകെആറിന്റെ ഫൈനലിലേക്കുള്ള കുതിപ്പില് നിര്‍ണ്ണായക പങ്കുവഹിച്ച താരമാണ് സുനില് നരെയ്ന്. 16 വിക്കറ്റുകള് വീഴ്ത്തിയ അദ്ദേഹം റണ്‍സ് വിട്ടുകൊടുക്കാനും മടികാട്ടി. കൂടാതെ നിര്‍ണ്ണായക സമയത്ത് ബാറ്റുകൊണ്ടും കരുത്ത് കാട്ടാനും താരത്തിനായി. എന്നാല് വെസ്റ്റ് ഇന്‍ഡീസിന്റെ ടി20 ലോകകപ്പ് ടീമില് നരെയ്‌നില്ല. താരം സ്വന്തം ഇഷ്ടപ്രകാരം വിട്ടുനില്‍ക്കാന് തീരുമാനിക്കുകയായിരുന്നുവെന്നാണ് റിപ്പോര്‍ട്ട്. എന്നാല് ഐപിഎല്ലിലെ മികച്ച പ്രകടനത്തിന്റെ അടിസ്ഥാനത്തില് നരെയ്‌നെ ടീമിലേക്ക് പരിഗണിക്കില്ലെന്ന് വെസ്റ്റ് ഇന്‍ഡീസ് നായകന് കീറോണ് പൊള്ളാര്‍ഡ് വ്യക്തമാക്കിയിട്ടുണ്ട്. ഇത് ടീമിന് തന്നെ നഷ്ടമുണ്ടാക്കാനാണ് സാധ്യത.\nIPL 2021: ദേശീയ ടീമില് അരങ്ങേറിയിട്ടില്ല, എന്നാല് ഐപിഎല്ലില് വിസ്മയിപ്പിച്ചു, മികച്ച പ്ലേയിങ് 11 ഇതാ\nഇത്തവണ ഏറ്റവും നിരാശപ്പെടുത്തിയ ടീമുകളിലൊന്നാണ് സണ്‍റൈസേഴ്‌സ് ഹൈദരാബാദ്. എന്നാല് ടീമിനൊപ്പം ചില താരങ്ങള് ശ്രദ്ധേയ പ്രകടനം നടത്തി. അതിലൊരു താരം ജേസന് ഹോള്‍ഡറാണ്. എട്ട് മത്സരത്തില് നിന്ന് 16 വിക്കറ്റ് വീഴ്ത്തിയ അദ്ദേഹം 85 റണ്‍സും നേടി. മധ്യനിരയില് വിശ്വസിക്കാന് കഴിയുന്ന താരത്തെ വെസ്റ്റ് ഇന്‍ഡീസ് 15 അംഗ ടീമിലേക്ക് പരിഗണിച്ചിട്ടില്ല. റിസര്‍വ് താരമായാണ് ഇപ്പോഴും ഹോള്‍ഡറുള്ളത്. ഐപിഎല്ലിലെ മിന്നും പ്രകടനവും അവര് പരിഗണിച്ചില്ല. ഒറ്റക്ക് മത്സരഫലത്തെ മാറ്റിമറിക്കാന് കെല്‍പ്പുള്ള താരമാണ് ജേസന്. മികച്ച ബൗളര്‍മാരുടെ അഭാവം വെസ്റ്റ് ഇന്‍ഡീസ് ടീമില് ഉണ്ടെന്നിരിക്കെ ഹോള്‍ഡറെ ടീം പരിഗണിക്കേണ്ടതായിരുന്നു.\nIPL 2021: വെങ്കടേഷ് അരങ്ങേറാനിരുന്നത് ഇന്ത്യയില്! പക്ഷെ... മക്കെല്ലത്തിന്റെ വെളിപ്പെടുത്തല്\nഇന്ത്യയുടെ ലോകകപ്പ് ടീം സ്പിന്നര്‍മാരാല് സമ്പന്നമാണ്. എന്നാല് ഇന്ത്യക്കായി കൂടുതല് ടി20 വിക്കറ്റ് നേടിയ യുസ് വേന്ദ്ര ചഹാലിന് മാത്രം ടീമില് ഇടമില്ല. 15 മത്സരത്തില് നിന്ന് 7.5 ഇക്കോണമിയില് 18 വിക്കറ്റ് നേടിയിട്ടും ചഹാലിനെ പരിഗണിക്കാന് ഇന്ത്യ തയ്യാറായിട്ടില്ല. ആര്‍സിബിയുടെ പ്ലേ ഓഫിലേക്കുള്ള കുതിപ്പില് നിര്‍ണ്ണായകമായ താരങ്ങളിലൊരാള് ചഹാലായിരുന്നു. എന്നിട്ടും അദ്ദേഹത്തെ ഇന്ത്യ പരിഗണിച്ചില്ലെന്നത് അത്ഭുതകരമായ കാര്യം തന്നെയാണ്. ചഹാലിന്റെ അനുഭവസമ്പത്തും വിക്കറ്റ് വീഴ്ത്താനുള്ള മിടുക്കും ടി20 ലോകകപ്പില് ഇന്ത്യക്ക് തിരിച്ചടിയായേക്കാം.\nIPL 2021: അടുത്ത വര്‍ഷവും സിഎസ്‌കെയ്ക്കായി കളിക്കുമോ? സസ്‌പെന്‍സ് വിടാതെ ധോണിയുടെ മറുപടി\nയുഎഇയിലെ സാഹചര്യത്തില് തിളങ്ങാന് കെല്‍പ്പുള്ള അക്ഷര് പട്ടേലിനെ ഇന്ത്യ ആദ്യം ടീമിലേക്ക് പരിഗണിച്ചിരുന്നെങ്കിലും പിന്നീട് റിസര്‍വ് താരമാക്കി പകരം ശര്‍ദുല് ഠാക്കൂറിനെ 15 അംഗ ടീമില് ഉള്‍പ്പെടുത്തി. ഡല്‍ഹിയുടെ പ്ലേ ഓഫ് പ്രവേശനത്തിന് പിന്നില് മോശമില്ലാത്ത പങ്ക് വഹിച്ച താരമാണ് അക്ഷര് പട്ടേല്. തഭേദപ്പെട്ട ബാറ്റിങ് പ്രകടനവും കാഴ്ചവെക്കാന് കെല്‍പ്പുള്ള അക്ഷറിനെ ഇന്ത്യ ടീമില് നിന്ന് തഴയേണ്ടിയിരുന്നില്ല. മോശം ഫോമിലുള്ള രാഹുല് ചഹാറിനെ നിലനിര്‍ത്തിയാണ് അക്ഷറിനെ ഇന്ത്യ റിസര്‍വ് താരമാക്കി മാറ്റിയത്.\nRead more about: IPL 2021 faf du plessis sunil narine cricket ഐപിഎല് 2021 സുനില് നരെയ്ന്\nStory first published: Sunday, October 17, 2021, 11:03 [IST]


KAMAL VARADOOR: ഈ റോഡിലുറങ്ങാം\nകമാല് വരദൂരും സൈന നെഹ്‌വാളും\nഒരു കൊതുകിനെ കാണാന്, നമുക്ക് പരിചിതമായ ആ സംഗീതം കേള്‍ക്കാന് കൊതിയാവുന്നു.... ഈ മഹാനഗരത്തിലെത്തിയിട്ട് ഒരാഴ്‌ച്ച പിന്നിട്ടിരിക്കുന്നു. പക്ഷേ നാട്ടിലെ സതന്ത സഹചാരികളായ കൊതുക്, ഈച്ച, പാറ്റ, മൂട്ട, ഉറുമ്പ്, പല്ലി, കൂറ, പുഴു എന്നിവരെയൊന്നും ഇത് വരെ മരുന്നിന് പോലും കാണാന് കഴിഞ്ഞിട്ടില്ല. ഇന്ത്യക്കാരും ബംഗ്ലാദേശികളും ലങ്കക്കാരും അഫ്‌ഗാനികളും പാക്കിസ്‌താനികളും എല്ലാം തിങ്ങിപ്പാര്‍ക്കുന്ന ഈ നഗരത്തിലൊന്നും ക്ഷുദ്രജീവികളില്ലേ.... ദരിദ്ര നാരായണന്മാരായ നമ്മള് ദക്ഷിണേഷ്യക്കാര് എവിടെയുണ്ടോ അവിടെ നമ്മുടെ ഈ ചിരകാല സുഹൃത്തുക്കളെയെല്ലാം കാണേണ്ടതാണ്. പക്ഷേ ഇവിടെ മഷിയിട്ട് നോക്കിയിട്ട് പോലും ഒരു കൊതുകിനെ പോലും കണ്ടില്ല. കൊതുക് പോയിട്ട് ഉറുമ്പിനെ കാണാന് അല്‍പ്പം മധുരം നിലത്തിട്ട് പത്ത് മാസം കാത്തിരുന്നാലും ഉറുമ്പ് വരില്ല-അതാണ് ലണ്ടന്. അതാണ് വൃത്തി.\nഇന്നലെ ഞങ്ങള് മൂന്ന് പേര്-ഡെയ്‌ലി മെയിലിലെ കണ്ണനും ടൈംസ് ഓഫ് ഇന്ത്യയിലെ അലോക് കുമാര് സിന്‌ഹയും ആഴ്‌സനലിന് സമീപമുള്ള ഷൂട്ടിംഗ് വേദിയായ റോയല് ബാരക് ഹില്‍സിലേക്കുള്ള ട്രെയിന് യാത്രയില് ചര്‍ച്ച ചെയ്‌തത് ഈ വിഷയമായിരുന്നു. കോഴിക്കോട്ടെ കൊതുക് തന്നെ ഡല്‍ഹിയിലുമുള്ളതിനാല് ഇന്ദ്രപ്രസ്ഥക്കാരായ കണ്ണനും അലോകും കൊതുകിനെ തേടിയിരുന്നു. എന്ത് കൊണ്ട് കൊതുകില്ല എന്ന ചോദ്യം ആരോടും ചോദിക്കേണ്ടതില്ല. കാരണം എല്ലാവരും സ്വയം ജാഗ്രത പാലിക്കുന്നു, സമൂഹത്തെ സ്‌്‌നേഹിക്കുന്നു.\nലണ്ടന് നഗരഭരണക്കൂടം പ്രകടിപ്പിക്കുന്ന വൃത്തിയും വെടിപ്പുമെല്ലാം അപാരമാണ്. നാട് വിട്ട് അന്യനാട്ടിലെത്തി സ്വന്തം നാടിനെ കുറ്റപ്പെടുത്തുകയാണെന്ന് കരുതരുത്. ഇവര് എല്ലാ നിലയിലും ഉയരത്തില് തന്നെയാണ്. പണ്ട് വെള്ളക്കാര് നമ്മെ ഭരിച്ചിരുന്നവരാണല്ലോ-അവര് പലതും നമുക്ക് തന്നപ്പോള് എന്തേ ഈ വൃത്തിബോധത്തെ നല്‍കാതിരുന്നത്. കഴിഞ്ഞ ഒരാഴ്‌ച്ചയിലായി പലസ്ഥലങ്ങളില് സഞ്ചരിച്ചു. പൊടിപോലുമില്ല കണ്ട് പിടിക്കാന് എന്ന് പറഞ്ഞത് പോലെയാണ് കാര്യങ്ങള്. നിരത്തുകളും പരിസരങ്ങളും മനോഹരമായി സംരക്ഷിക്കുന്നു. ഈ പറയുന്നതില് അതിശയോക്തി തെല്ലുമില്ല കെട്ടോ... ദിവസവും റൂമില് നിന്ന് മീഡിയ സെന്ററിലേക്കും വിവിധ വേദികളിലേക്കുമുള്ള നിരന്തര യാത്രയില് അലക്ഷ്യമായി ഒരു കടലാസ് പോലും കണ്ടിട്ടില്ല.\nചില ദിവസങ്ങളില് നല്ല മഴ പെയ്യാറുണ്ട്. നമ്മുടെ നാട്ടില് മഴ പെയ്‌താല് എന്തായിരിക്കും അവസ്ഥ...? ഇവിടെ മഴ പെയ്യുന്നു. അതേ വേഗതയില് വെള്ളം പുറത്തേക്ക് പോവുന്നു. അഞ്ച് മിനുട്ട് സമയത്തില് റോഡുകള് പഴയനില പ്രാപിക്കുന്നു.\nഞെളിയന്‍പറമ്പും വിളപ്പില്‍ശാലയും ലാലൂരുമെല്ലാമായി ജനങ്ങള് പൊറുതിമുട്ടുന്ന എത്രയോ പ്രദേശങ്ങള് നമ്മുടെ നാട്ടിലുണ്ട്. സഹികെട്ട് ജനം നിയമം കൈയ്യിലെടുക്കുന്ന കാഴ്‌ച്ചകള് നമ്മള് കാണുന്നുണ്ട്. ശാസ്‌ത്രീയ മാലിന്യ സംസ്‌ക്കരണ പ്ലാന്റ് ഉടന് സ്ഥാപിക്കുമെന്ന് പറഞ്ഞ് ഭരണക്കൂടം മുഖം രക്ഷിക്കുന്നതും കണ്ടിട്ടുണ്ട്. ഒരു പ്ലാന്റിന്റെയും സമരത്തിന്റെയും ആവശ്യമില്ല ഇതിനൊന്നും. അതാണ് ലണ്ടന് പഠിപ്പിക്കുന്നത്. സ്വന്തം മാലിന്യങ്ങള് നിങ്ങള്‍ക്ക് പരിസ്ഥിതിയെ ബാധിക്കാത്ത തരത്തില് സംസ്‌കരിക്കാം. അല്‍പ്പം സ്ഥലവും സമയവും ക്ഷമയും. അത് മതി. ഇവിടെ പൊതു സ്ഥലങ്ങളെ അത്തരത്തിലൊന്നും ഉപയോഗിക്കുന്നില്ല. ഓരോ ദിവസവും മാലിന്യങ്ങള് എല്ലാ വീട്ടുകാരും സ്വന്തം പറമ്പിലെ ശാസ്‌ത്രീയ മാലിന്യ കൊട്ടയില് നിക്ഷേപിക്കുന്നു. ആരും ഒന്നും പുറത്തേക്ക് വലിച്ചെറിയുന്നില്ല. സ്വന്തം വീട്ടിലെ മാലിന്യം പൊതുനിരത്തില് കവറിലാക്കി നിക്ഷേപിക്കുന്നില്ല. റോഡില് കാര്‍ക്കിച്ച് തുപ്പുന്ന് പോലുമില്ല. പുകവലിക്കാരെ പിന്തുടര്‍ന്നപ്പോള് അവര് പുലര്‍ത്തുന്ന ജാഗ്രത അപാരമായിരുന്നു. സിഗരറ്റിന്റെ കുറ്റിയും പിടിച്ച് അടുത്ത് കാണുന്ന ഡസ്റ്റ് ബിനിലേക്ക് പോവുന്നു. മെട്രോ സ്‌റ്റേഷനുകളില്, ബസ് സ്‌റ്റേഷനുകളില്, നിരത്തുകലുടെ സമീപത്ത് എല്ലായിടത്തും മാലിന്യം നിക്ഷേപിക്കാന് പ്രത്യേകര ുപാത്രങ്ങളുണ്ട്. നിങ്ങലെ ആരും അതിന് നിര്‍ബന്ധിക്കുന്നില്ല, പക്ഷേ എല്ലാവരും സ്വന്തം കാര്യത്തിലെന്ന പോലെ മറ്റുള്ളവരുടെ കാര്യത്തിലും ജാഗ്രത പാലിക്കുന്നു. അതാണ് മാറ്റം.\nരസകരമായ ഒരനുഭവം പറയാം. ഇന്നലെ മടക്കയാത്രയില് വഴി തെറ്റി. ഷൂട്ടിംഗ് വേദിയില് നിന്നും മീഡിയാ ബസ്സില് കയറിയാല് മതി. പക്ഷേ ഹോക്കി മല്‍സരം നടക്കുന്ന വേദിയിലേക്ക് വേഗം എത്തേണ്ടതിനാല് മെട്രോ ട്രെയിന് പിടിക്കാനായാണ് വഴി മാറി നടന്നത്. പക്ഷേ ചുറ്റിപ്പോയി. അപ്പോഴാണ് ഒരു ബസ് സ്റ്റേഷനില് വൃദ്ധരായ ദമ്പതികളെ കണ്ടത്. അവരോട് കാര്യം തിരക്കി. ലാറ്റിനമേരിക്കക്കാരായതിനാല് എന്റെ ഇംഗ്ലീഷും അവരുടെ മറുപടിയും തമ്മില് ഒരു ചേര്‍ച്ചയുമില്ല. അവസാനം കടലാസില് എഴുതി നല്‍കി. അപ്പോഴതാ ആ വൃദ്ധന് എന്റെ കരം പിടിക്കുന്നു. എന്നിട്ട് എന്നെയും വലിച്ച് റോഡിന്റെ മറുഭാഗത്തേക്ക് നടക്കുന്നു. അവിടെയുള്ള ബസ്‌് സ്‌റ്റേഷനില് ഞങ്ങള് രണ്ട് മിനുട്ട് കാത്തിരുന്നു. ബസ് വന്നപ്പോള് എന്നെ ബസിനകത്താക്കി ഡ്രൈവറോട് സ്ഥലവും പറഞ്ഞ് കൊടുത്താണ് അദ്ദേഹം പോയത്... എത്ര സ്‌നേഹം, എത്ര വിനയം. നമ്മളോ ഒരാള് വഴി ചോദിച്ചാല് അവനെ പെരുവഴിയിലാക്കുന്ന മറുപടിയല്ലേ നല്‍കുക.\nപ്ലീസ്, സോറി-ഈ പദങ്ങളാണ് ഇവിടെ ഏറ്റവുമധികം ഉപയോഗിക്കുന്നത്. ഏത് കാര്യത്തിനും പ്ലീസ് എന്ന് പറഞ്ഞ് മാത്രമാണ് തുടങ്ങുക. നിങ്ങളോട് എന്ത് ചോദിക്കുമ്പോഴും അപരന് പ്ലീസിലാണ് തുടങ്ങുക. പ്ലീസ് വിച്ച് കണ്‍ട്രി യൂ ആര് ഫ്രം-വോളണ്ടിയര്‍മാര് നമ്മെ പരിചയപ്പെടുന്നത് ഇങ്ങനെയാണ്. ട്രെയിനില് നില്‍ക്കുന്ന നമ്മുടെ മുന്നിലേക്ക് ഒരാള്‍ക്ക് പോവണമെങ്കില്, നമ്മെ മറികടക്കണമെങ്കില്, ലിഫ്‌റ്റിലോ എക്‌സകലേറ്ററിലോ വേഗത്തില് അപരന് പോവണമെങ്കില് എല്ലാത്തിനും ചിരിയില് പൊതിഞ്ഞ സോറിയുണ്ടാവും. ഒരതിക്രമത്തിനും ആരും മുതിരുന്നില്ല. ലണ്ടനിലേക്ക് വരുമ്പോള് സുഹൃത്തുക്കള് പറഞ്ഞത് കറുത്ത വര്‍ഗ്ഗക്കാരെ സൂക്ഷിക്കണമെന്നാണ്. അവര് പണമടിച്ച് മാറ്റും, വെറുതെ ഉടക്കിന് വരുമെന്നെല്ലാം പറഞ്ഞിരുന്നു. പക്ഷേ വെള്ളക്കാരേക്കാള് മിടുക്കന്മാര് കറുത്തവരാണ്. അവരാണ് ശരിക്കും കഠിനാദ്ധ്വാനം ചെയ്യുന്നത്. ഇന്ത്യയാണെന്ന് പറഞ്ഞാല് വലിയ സ്‌നേഹവും ബഹുമാനവും.\nഈ ഡയറിക്കുറിപ്പ് പൂര്‍ത്തിയാവും മുമ്പ്‌്‌് ഒരു അഭിമാന മുഹൂര്‍ത്തം പങ്കിടാം. 130 കോടി വരുന്ന നമ്മള്. ലോക ചരിത്രത്തില് പലവിധ വിശേഷണങ്ങളുമുള്ള നമ്മുടെ രാജ്യം. ആ രാജ്യത്തിന്റെ പ്രിയപ്പെട്ട താരം ഗഗന് നരാംഗ് ഒരു മെഡല് നേടുമ്പോള് അതിന് സാക്ഷിയാവാന് എനിക്ക് കഴിഞ്ഞിരിക്കുന്നു. അപൂര്‍വ്വങ്ങളില് അപൂര്‍വ്വമായ നേട്ടം. എത്രയോ രാജ്യാന്തര കായിക മാമാങ്കങ്ങള് റിപ്പോര്‍ട്ട് ചെയ്‌തിട്ടും ഇങ്ങനെ വലിയ ഒരു മുഹൂര്‍ത്തതിന് സാക്ഷ്യം വഹിക്കാനായിട്ടില്ല. നമ്മുടെ ദേശീയ ഗാനം അലയടിച്ച് ഉയരുമ്പോള്, ജനഗണമനക്കൊപ്പം കണ്ണ് നിറയുന്നു. വെല്‍ഡന് ഗഗന്.... എന്നും ചന്ദ്രികയെ സ്‌നേഹിക്കുന്ന പ്രിയപ്പെട്ട വായനക്കാരേ-നിങ്ങള്‍ക്കായി ഗഗന് അഭിനന്ദനമറിയിക്കുന്നു.\nPosted by KAMALVARADOOR at 1:17 AM


അദ്‌ലർ ഡൻക്‌മാർ - വിക്കിപീഡിയ\n(1844-07-03)ജൂലൈ 3, 1844\nഏപ്രിൽ 16, 1900(1900-04-16) (പ്രായം 55)\nവാസ്തുവിദ്യാ വിദഗ്ദ്ധനായ ജർമൻ (യു.എസ്.) എൻജിനീയറായിരുന്നു അദ്‌ലർ ഡ്ൻക്മാർ. ജർമനിയിൽ 1844 ജൂലായ് 3-ന് ജനിച്ചു. പിതാവിനോടൊപ്പം 1854-ൽ അമേരിക്കയിലെ മിഷിഗനിലേക്ക് കുടിയേറി പാർത്തു. അദ്‌ലർ 1857-ൽ വാസ്തുവിദ്യാ (Architecture) പഠനം ആരംഭിച്ചു. പിന്നീട് പിതാവും പുത്രനും ഷിക്കാഗോയിലേക്ക് താമസം മാറ്റി. അവിടെ അഗസ്റ്റസ് ബേയറുടെ കീഴിൽ അദ്‌ലർ ഒരു ഡ്രാഫ്റ്റ്സ്മാനായി സേവനം ആരംഭിച്ചു. അമേരിക്കൻ ആഭ്യന്തരയുദ്ധംമൂലം 1865 വരെ ഇദ്ദേഹത്തിന് വിദ്യാഭ്യാസം തുടരാൻ കഴിഞ്ഞില്ല. ഷിക്കാഗോയിൽ ബേയറുടെയും മറ്റു പ്രഗല്ഭൻമാരുടെയും കീഴിൽ വിവിധസ്ഥാനങ്ങളിൽ അദ്‌ലർ സേവനം അനുഷ്ഠിച്ചു. ഷിക്കാഗോയിലെ സെൻട്രൽ മ്യൂസിക് ഹാൾ അദ്‌ലറുടെ പ്രധാന നിർമിതികളിൽ ഒന്നാണ്. ഇതിന്റെ നിർമ്മാണത്തിൽ ധ്വാനികശാസ്ത്രം (Acoustics) ഏറ്റവും ഫലപ്രദമായി ഇദ്ദേഹം ഉപയോഗപ്പെടുത്തിയിട്ടുണ്ട്.\nഅദ്‌ലറും സള്ളിവനും തമ്മിൽ 1881-ൽ സഹകരിച്ചു പ്രവർത്തിക്കാൻ തുടങ്ങി. എൻജിനീയറിങ് ഡിസൈനർ, മേൽനോട്ടക്കാരൻ എന്നീ നിലകളിൽ അദ്‌ലറും സംവിധായകൻ, കലാകാരൻ എന്നീ നിലകളിൽ സള്ളിവനും ജോലി ചെയ്തു. ഈ ബന്ധം 1895 വരെ തുടർന്നു. ഷിക്കാഗോയിലെ ഓഡിറ്റോറിയവും സെന്റ് ലൂയീസിലെ വേയിൻ റൈറ്റും ബഹലോയിലെ ഗാരന്റിയും ഇവർ സംവിധാനം ചെയ്തു നിർമിച്ചതാണ്. ഇവരുടെ നിർമിതി ഒരു പുതിയ വാസ്തുവിദ്യാശൈലിയിലുള്ളതും ആധുനിക കെട്ടിട നിർമ്മാണകലയുടെ പല പ്രത്യേകതകൾ ഉൾക്കൊള്ളുന്നതുമാണ്.\nആനുകാലിക പ്രസിദ്ധീകരണങ്ങളിൽ അദ്‌ലർ വാസ്തുവിദ്യയെക്കുറിച്ച് വളരെയധികം എഴുതിയിട്ടുണ്ട്. 1900 ഏപ്രിൽ 16-ന് അദ്‌ലർ അന്തരിച്ചു.\nകടപ്പാട്: കേരള സർക്കാർ ഗ്നൂ സ്വതന്ത്ര പ്രസിദ്ധീകരണാനുമതി പ്രകാരം ഓൺലൈനിൽ പ്രസിദ്ധീകരിച്ച മലയാളം സർ‌വ്വവിജ്ഞാനകോശത്തിലെ അദ്ലർ, ഡൻക്മാർ എന്ന ലേഖനത്തിന്റെ ഉള്ളടക്കം ഈ ലേഖനത്തിൽ ഉപയോഗിക്കുന്നുണ്ട്. വിക്കിപീഡിയയിലേക്ക് പകർത്തിയതിന് ശേഷം പ്രസ്തുത ഉള്ളടക്കത്തിന് സാരമായ മാറ്റങ്ങൾ വന്നിട്ടുണ്ടാകാം.\nഅദ്‌ലർ ഡൻക്‌മാർ ചിത്രങ്ങൾ\n"https://ml.wikipedia.org/w/index.php?title=അദ്‌ലർ_ഡൻക്‌മാർ&oldid=2279949" എന്ന താളിൽനിന്ന് ശേഖരിച്ചത്


കലാഭവന് മണിയുടെ മരണം; അന്വേഷണം തല്‍ക്കാലം ഏറ്റെടുക്കില്ലെന്ന് സിബിഐ | Reporter Live\nസുപ്രിംകോടതിയുമായി ബന്ധപ്പെട്ട വിഷയങ്ങളും ഭാവിയും ചര്‍ച്ച ചെയ്യാന് ഫുള് കോര്‍ട്ട് വിളിച്ച് ചേര്‍ക്കണം: ജസ്റ്റിസ്മാരായ രഞ്ജന് ഗോഗോയും മദന് ബി ലോക്കൂറും ചീഫ് ജസ്റ്റിസിന് കത്ത് നല്‍കി\nപൂരങ്ങളുടെ പൂരം ഇന്ന്; 36 മണിക്കൂര് നീണ്ടു നില്‍ക്കുന്ന പൂര വിസ്മയത്തിന്റെ ആവേശത്തില് തൃശ്ശൂര് നഗരം\nഅശാറാം ബാപ്പു കേസില് വിധി ഇന്ന്; നാല് സംസ്ഥാനങ്ങളില് കനത്ത സുരക്ഷ\nപിണറായി ഭരണത്തില് പൊലീസ് സേന നിഷ്‌ക്രിയം; ലോകത്തിന് മുമ്പില് കേരളത്തെ തലകുനിക്കാന് ഇടവരുത്തിയതിന് മുഖ്യമന്ത്രിയും ഡിജിപിയും മാപ്പ് പറയണമെന്ന് യൂത്ത് ലീഗ്\nദലിത് ക്രൈസ്തവരോട് അവഗണന കാട്ടുന്നു; വിജയപുരം ലത്തീന് കത്തോലിക്ക രൂപത നേത്യത്വത്തിനെതിരെ പ്രതിക്ഷേധം ശക്തം; രൂപതാ ആസ്ഥാനത്തേക്ക് വിശ്വാസികള് മാര്‍ച്ച് നടത്തി\nകണ്ണൂര് പിണറായിയിലെ ദുരൂഹ മരണങ്ങള്; മാതാപിതാക്കളെയും മക്കളെയും കൊലപ്പെടുത്തിയ പ്രതി സൗമ്യയെ ഇന്ന് കോടതിയില് ഹാജരാക്കും\nസിപിഐ 23ാമത് പാര്‍ട്ടി കോണ്‍ഗ്രസിന് ഇന്ന് കൊല്ലത്ത് തുടക്കമാകും; സുധാകര് റെഡ്ഡി ജനറല് സെക്രട്ടറി സ്ഥാനം ഒഴിയാന് സാധ്യത\nവഴിവിട്ട ബന്ധത്തിന് തടസ്സമായപ്പോള് കൊലപാതകം, ഒരു ടിന് എലിവിഷം വാങ്ങി പല ദിവസങ്ങളിലായി കൊടുത്തു; 11 മണിക്കൂര് നീണ്ട ചോദ്യം ചെയ്യലില് പൊട്ടിക്കരഞ്ഞുകൊണ്ട് സൗമ്യയുടെ കുറ്റസമ്മതം\nകലാഭവന് മണിയുടെ മരണം; അന്വേഷണം തല്‍ക്കാലം ഏറ്റെടുക്കില്ലെന്ന് സിബിഐ\nBy Web Desk\tMarch 20, 2017 1:24 pm A+ A-\nകൊച്ചി:കലാഭവന് മണിയുടെ മരണം സംബന്ധിച്ച അന്വേഷണം തത്കാലം ഏറ്റെടുക്കാന് കഴിയില്ലെന്ന് സിബിഐ ഹൈക്കോടതിയെ അറിയിച്ചു. മെഡിക്കല് ബോര്‍ഡിന്റെ അന്തിമ തീരുമാനത്തിന് ശേഷമേ അന്വേഷണം ഏറ്റെടുക്കണമോ വേണ്ടയോ എന്ന കാര്യം വ്യക്തമാക്കാനാകൂവെന്നും സിബിഐ വ്യക്തമാക്കി.\nകലാഭവന് മണിക്ക് ഗുരുതരമായ കരള് രോഗം ഉണ്ടായിരുന്നു എന്ന് മെഡിക്കല് റിപ്പോര്‍ട്ട് ഉണ്ട്. ഇതായിരുന്നുവോ മരണ കാരണം എന്ന് സംശയിക്കുന്നു. ഈ സാഹചര്യത്തിലാണ് മെഡിക്കല് ബോര്‍ഡിന്റെ അന്തിമ റിപ്പോര്‍ട്ടിന് കാത്തിരിക്കുന്നത് എന്നും സിബിഐ ഹൈക്കോടതിയെ അറിയിച്ചു.\nകലാഭവന് മണിയുടെ മരണം സംബന്ധിച്ച അന്വേഷണം സിബിഐ ഏറ്റെടുക്കാത്തത് ചോദ്യം ചെയ്ത് സഹോദരന് രാമകൃഷ്ണന് നല്‍കിയ ഹര്‍ജിയിലാണ് വിശദീകരണം.പോസ്റ്റ്മോര്‍ട്ടം റിപ്പോര്‍ട്ട്പ്രകാരം കീടനാശിനി, മീതൈല് ആല്‍ക്കഹോള് എന്നിവയുടെ സാന്നിധ്യം ആന്തരാവയവ പരിശോധനയില് കണ്ടെത്തിയിട്ടുണ്ടെന്നും കൊലപാതകസാധ്യത തള്ളാനാവില്ലെന്നും ചൂണ്ടിക്കാട്ടിയാണ് ഹര്‍ജി.\nകലാഭവന് മണിയുടെ ദുരൂഹമരണം സംബന്ധിച്ച കേസ് കൈമാറി വിജ്ഞാപനം പുറപ്പെടുവിച്ചിട്ടും സിബിഐ പ്രതികരിച്ചിട്ടില്ലെന്ന് സംസ്ഥാന സര്‍ക്കാര് ഹൈക്കോടതിയെ അറിയിച്ചിരുന്നു. ഇത് സംബന്ധിച്ച് വിശദാകരണം ആരാഞ്ഞ ഹൈക്കോടതിയോടാണ് സിബിഐയുടെ വിശദീകരണം.\nMar 20, 2017 1:24 pm\n‘കട്ട് തിന്നത് ഇപ്പോള് ചര്‍ദ്ദിച്ച് തിന്നുകയാണിപ്പോള് ഇവറ്റകള്’; സര്‍ക്കാറിനെയും ‘അമ്മയേയും’ ആരോപണങ്ങള് ഉന്നയിക്കുന്ന…\nമണി എന്റെ ചങ്കൂറ്റമായിരുന്നു, മറയില്ലാത്ത സ്നേഹത്തിന്റെ പ്രതീകമായിരുന്നു: ദിലീപ്\nമണിക്കിലുക്കം നിലച്ചിട്ട് ഒരാണ്ട്; ഇന്നും നിഗൂഢതയുടെ ചുരുള് അഴിയാതെ ആ വിയോഗം\nകലാഭവൻ മണിയുടെ മരണത്തിൽ അന്വേഷണം ഏങ്ങുമെത്താത്തതിൽ പ്രതിഷേധിച്ച് ബന്ധുക്കൾ സമരത്തിലേക്ക്; മണിയുടെ സഹോദരൻ…\nദുരൂഹത അവശേഷിപ്പിച്ച് മണിയുടെ മരണം; കലാഭവന് മണിയുടെ മരണം സംബന്ധിച്ച അന്വേഷണം അവസാനിപ്പിക്കാനൊരുങ്ങി…\nനിലയ്ക്കാത്ത മണിക്കിലുക്കം ഇനി അഭ്രപാളിയില്; കലാഭവന് മണിയുടെ ജീവിതം സിനിമയാകുന്നു\nകലാഭവന് മണിയുടെ കുടുംബത്തെ ആദരിക്കാത്തതിനെതിരെ ഐഎഫ്എഫ് കെ വേദിയില് പ്രതിഷേധകൂട്ടായ്മ\nമണിയുടെ ഓര്‍മ്മകള്‍ക്ക് മുമ്പില് 1000 തിരിതെളിയിച്ച് ചലച്ചിത്ര മേളയില് ആദരം


ഉയരത്തിൽ പറക്കാനാണ് ആ മനുഷ്യൻ തന്‍റെ 20ാം വയസ് മുതൽ സെറ്റുകളിൽ ഒതുങ്ങി കൂടിയത്!! – Intensive Promoter\nHome / Lifestyle / ഉയരത്തിൽ പറക്കാനാണ് ആ മനുഷ്യൻ തന്‍റെ 20ാം വയസ് മുതൽ സെറ്റുകളിൽ ഒതുങ്ങി കൂടിയത്!!\nഉയരത്തിൽ പറക്കാനാണ് ആ മനുഷ്യൻ തന്‍റെ 20ാം വയസ് മുതൽ സെറ്റുകളിൽ ഒതുങ്ങി കൂടിയത്!!\nIntensive Promo April 8, 2018\tLifestyle Leaveacomment 814 Views\nഅയാൾ പറത്തി വിട്ട പറവകൾക്ക് അയാളുടെ സ്വപ്നത്തിന്റെ കൂടെ ചിറകുകൾ ഉണ്ടായിരുന്നു. ബാബു ഷാഹിർ എന്ന പ്രൊഡക്ഷൻ കൺട്രോളറിന്റെ മകൻ സിനിമയിലെത്തിയിട്ട് ഏകദേശം 13 വര്ഷങ്ങളായി. സിനിമാ സംവിധാനം എന്ന സ്വപ്നത്തിലേക്കുള്ള യാത്രയിൽ അയാൾക്ക് ഒരുപാട് വഴികളിലൂടെ ഇച്ചാപൂവും ഹസീബും പറവകളെ പിടിക്കാൻ ഓടിയതുപോലെ പോകേണ്ടി വന്നിട്ടുണ്ട്. അസിസ്റ്റന്റ് ഡയറെക്ടർ ആയി നടനായി ഒടുവിൽ സംവിധായകനായി മാറിയ സൗബിൻ പറത്തി വിട്ട പറവകൾ വാനിൽ പറന്നു നടക്കുന്ന കണ്ടു അയാൾ ചിരിച്ചിട്ടുണ്ടാകണം എന്തെന്നാൽ അത് അയാളുടെ ജീവിതം തന്നെയായിരുന്നു.\nഒട്ടു മിക്ക സിദ്ദിഖ് ലാൽ ചിത്രങ്ങളിലൂടെ മുന്നിലെ എഴുത്തുകുത്തിലും ബാബു ഷാഹിർ എന്ന പ്രൊഡക്ഷൻ കൺട്രോളറിന്റെ പേരു കാണാം. ഒരു സംവിധായകനാകാൻ സിനിമയിലെത്തി ഫാസിലിന്റെ അസിസ്റ്റന്റ് ആയി കൂടി ഒടുവിൽ ആ സ്വപ്‌നങ്ങൾ ഉപേക്ഷിച്ചു ഒരു പ്രൊഡക്ഷൻ കൺട്രോളർ ആയി തീർന്ന ആ അച്ഛന്റെ ജീവിതം മുൻപിൽ ഉണ്ടായിരിക്കെ സൗബിൻ എന്ന മകൻ അതെ സിനിമാ മേഖല തന്നെ തിരഞ്ഞെടുത്തു, ഒരിക്കലും അച്ഛനെ പോലെ സ്വപ്നത്തിലേക്കുള്ള യാത്രയിൽ നിന്നു മാറിപ്പോകരുതെന്നു ചിന്തിച്ചു സിനിമയിൽ എത്തിയ സൗബിൻ ആദ്യമായി ഒരു സിനിമയിൽ അസിസ്റ്റന്റ് ആകുന്നത് അച്ഛന്റെ തന്നെ അടുത്ത കൂട്ടുകാരനായ സിദ്ദിഖ് ഒരുക്കിയ ക്രോണിക് ബാച്ചലറിലൂടെ ആണ്.\nപിന്നീടങ്ങോട്ട് കുറെ വർഷം സെറ്റുകളുടെ ഇഷ്ടക്കാരനായി പല സംവിധായകരുടെ കൂടെ സൗബിൻ ഉണ്ടായിരുന്നു. ഒരു അസ്സിസ്റ്റന്റിന്റെ ബുദ്ധിമുട്ടുകളും പ്രശ്നങ്ങളുമൊന്നും അയാളെ അലട്ടിയിരുന്നില്ല എന്തെന്നാൽ സിനിമയെ അത്രകണ്ട് അദ്ദേഹം സ്വപ്നം കണ്ടിരുന്നു. സിനിമാ സംവിധായകനാനുള്ള മോഹം അത്രകണ്ട് ഉള്ളിലുള്ളത് കൊണ്ട് തന്നെയാണ് സിനിമയിൽ ഏകദേശം7വർഷത്തോളം അസിസ്റ്റന്റും അസ്സോസിയേറ്റും ആയി കൂടിയത്. ഒടുവിൽ സംവിധായകന്റെ തൊപ്പി വയ്ക്കാറായപ്പോളാണ് നിയോഗം പോലെ അദ്ദേഹത്തെ തേടി നടനാകാനുള്ള അവസരം വന്നത്.\nഫഹദ് ഫാസിലിനെ നായകനാക്കി ആഷിഖ് അബുവിന്റെ നിർമ്മാണത്തിൽ ഒരു ചിത്രം ഒരുക്കാനിരുന്ന സൗബിൻ അതിന്റെ കഥ ഡിസ്‌കസ് ചെയ്യാൻ അന്നയും റസൂലിന്റെയും സെറ്റിൽ എത്തിയപ്പോഴാണ് രാജീവ് രവി സൗബിനെ അഭിനയിക്കാൻ ക്ഷണിക്കുന്നതും ആ വേഷം ക്ലിക്ക് ആയതിനു ശേഷം സൗബിൻ അഭിനയം എന്ന മേഖലയുമായി മുന്നോട്ടു പോയി. അയാൾ നമുക്ക് പറഞ്ഞു തന്ന ആ പറവകളുടെ ജീവിതം പോലെ തന്നെയാണ് സൗബിന്റെ ജീവിതം. കൂട്ടിലടച്ച പറവക്ക് അതിനു ഇനി എത്ര സൗഭാഗ്യങ്ങൾ ഉണ്ടായാലും ഒരു വിയർപ്പുമുട്ടൽ ഉണ്ടാകും. അത്പോലെ തന്നെയായിരുന്നു നടനായി ഉള്ള സൗബിന്റെ ജീവിതവും. അയാൾക്ക് സംവിധാനം എന്ന ലക്ഷ്യത്തിലേക്ക് പറക്കണമായിരുന്നു.\nനടനായി ജീവിതം ജീവിച്ചു തീർക്കുന്നതിനിടെ ആ വിയർപ്പു മുട്ടൽ സൗബിനെ തെല്ലൊന്നുമാകില്ല അലട്ടിയത്. ആകാശം കൊതിച്ച പറവയെ പോലെ അയാളും കൊതിച്ചു. ആ ഉയരത്തിൽ പറക്കാനാണ് ആ മനുഷ്യൻ തന്റെ ഇരുപതാം വയസു മുതൽ സെറ്റുകളിൽ ഒതുങ്ങി കൂടിയത്. 13 വർഷങ്ങൾ.. ഒടുവിൽ അയാളിലെ പറവ പറന്നു ആകാശത്തിൽ ഒരുപാട് ഉയരെ…\nPrevious ജഗതിയുടെ മകള് ശ്രീലക്ഷ്മിയുടെ മാറ്റം കണ്ടോ?; വണ്ണം കുറച്ചത് എങ്ങനെയെന്നോ ?\nNext എനിക്കിനി നിങ്ങളെ സ്നേഹിക്കാനോ വിവാഹം ചെയ്യാനോ ആവില്ല, കാരണം വീട്ടിൽ അമ്മയും അനിയത്തിയും കൂടിയുണ്ട്: അവനോർത്തു ‘ മരണം പലരെയും വാഴ്ത്തപ്പെട്ടവനാക്കും; പക്ഷെ ഞാൻ മാത്രം അന്നും വെറുക്കപെട്ടവൻ’


മണിക്കിലുക്കം നിലച്ചിട്ട് ഇന്നേക്ക് അഞ്ചു വര്‍ഷം!, കാലയവനികയിലേയ്ക്ക് മറഞ്ഞ കലാഭവന് മണിയുടെ ഓര്‍മ്മകള്! - metromatinee.com Lifestyle Entertainment & Sports\nസ്വതസിദ്ധമായ അഭിനയത്തിലൂടെയും നാടന് പാട്ടുകളിലൂടെയും പ്രേക്ഷകരുടെ മനസ്സിലിടം നേടിയ കലാഭവന് മണി ലോകത്തോട് വിട പറഞ്ഞിട്ട് ഇന്നേക്ക് അഞ്ചു വര്‍ഷം തികയുന്നു. എന്നിരുന്നാലും മലയാളം കണ്ട മികച്ച കലാകാരന്മാരില് ഒരാളായ കലാഭവന് മണി ഇന്നും പ്രേക്ഷകരുടെ മനസ്സില് ജീവിച്ചിരിക്കുന്നുണ്ട്. അകാലത്തില് കാലയവനികയിലേയ്ക്ക് മറഞ്ഞ മണിയുടെ ഓര്‍മ്മകള് ഇന്നും ചേനത്തുനാട്ടിലും മണിക്കൂടാരത്തിലും തളം കെട്ടി നില്‍ക്കുന്നുണ്ട്. ഇന്ന് മണിക്കൂടാരത്തിലെ തെക്കെ പുറത്തുള്ള കല്ലറ പൂക്കളാല് നിറഞ്ഞിട്ടുണ്ട്.\nകൊടിയ ദാരിദ്യത്തിന്റെ കറുത്ത ദിനങ്ങളില് നിന്ന് ആരാധക മനസ്സിന്റെ സ്‌നേഹ സമ്പന്നതയിലേയ്ക്കാണ് കലാഭവന് മണിയെന്ന അതുല്യ പ്രതിഭ നടന്നു കയറിയത്. ഏതെങ്കിലും ഒരു വേഷത്തില് മാത്രമൊതുങ്ങിയ നടനായിരുന്നില്ല മണി. ചില സിനിമകളില് നായകന് എതിരായ ശക്തിയുളള പ്രതിയോഗിയായി, ഇടയ്ക്ക് നായകന്റെ നിഴലു പോലെയുളള സന്തതസഹചാരിയായി, ഹാസ്യ താരമായും സഹനടനായും നായകനായും വില്ലനായും തെന്നിന്ത്യ മുഴുവന് ആരാധകരെയുണ്ടാക്കിയ അനവധി വേഷങ്ങള് ചെയ്തു പല രൂപത്തിലും ഭാവത്തിലും പ്രേക്ഷകരെ വിസ്മയിപ്പിച്ചു. സിനിമാ രംഗത്തെ സകലകലാവല്ലഭനായിരുന്ന ഈ ചാലക്കുടിക്കാരന് അഭിനയിച്ചും മിമിക്രി കാട്ടിയും പാട്ട് പാടിയും മണി ആരാധക മനസില് തന്റേതായ സ്ഥാനം നേടിയെടുക്കാന് മണിയ്ക്ക് അതികം കാലതാമസമൊന്നും വേണ്ടി വന്നിരുന്നില്ല.\nനാടന്‍പാട്ടിനെ ജനകീയമാക്കിയതില് മണിക്കുള്ള പങ്ക് എടുത്തുപറയേണ്ടതു തന്നെയാണ്. കേരളത്തിലെ നാടന് പാട്ടുകളും രസമുള്ള ഈണങ്ങളും കണ്ടെടുത്ത് പുനരാവിഷ്‌കരിക്കാന് ഒട്ടേറെ ശ്രമങ്ങള് മണി നടത്തിയിട്ടുണ്ട്. നാടന്‍പാട്ടിന്റെ ശീലുകളുളളതായിരുന്നു മണിയുടെ ഗാനങ്ങള്. വിഷയമായതാവട്ടെ സാധാരണക്കാരന്റെ ജീവിതവും. ഏതൊരു സാധാരണക്കാരനും എളുപ്പത്തില് ജീവിതവുമായി ബന്ധപ്പെടുത്താവുന്നതായിരുന്നു മണിയുടെ പാട്ടുകള്. കൊച്ചുകുട്ടികള് പോലും മൂളിനടക്കുന്ന തരത്തിലേയ്ക്ക് മണ്‍മറഞ്ഞു തുടങ്ങിയ നാടന് പാട്ടിനെ തിരിച്ചെത്തിയ്ക്കാന് മണിയ്ക്ക് ആയിരുന്നു.


ആ സമയത്ത് എടുത്ത മികച്ച തീരുമാനം: വിവാഹ മോചനത്തെ കുറിച്ച നാഗചൈതന്യ\nആ സമയത്ത് എടുത്ത മികച്ച തീരുമാനം: വിവാഹ മോചനത്തെ കുറിച്ച് നാഗചൈതന്യ\n13 Jan, 2022, 8:02 am\nതാരദമ്പതികളായിരുന്ന സമാന്തയുടെയും നാഗചൈതന്യയുടെയും വിവാഹ മോചനം വലിയ രീതിയില് ചര്‍ച്ച ചെയ്യപ്പെട്ടിരുന്നു. നാല് വര്‍ഷത്തെ വിവാഹ ബന്ധത്തിന് ഒടുവിലാണ് ഇരുവരും വേര്‍പിരിഞ്ഞത്. സമാന്ത വിവാഹ മോചനത്തെ കുറിച്ച് സമൂഹമാധ്യമത്തില് പ്രതികരണങ്ങള് അറിയിച്ചിരുന്നു. ഇപ്പോഴിതാ നാഗചൈതന്യ ഇരുവരും വേര്‍പിരിഞ്ഞതിനെ കുറിച്ച് ആദ്യമായി സംസാരിച്ചിരിക്കുകയാണ്. ആ സമയത്ത് എടുത്ത ഏറ്റവും മികച്ച തീരുമാനമായിരുന്നു വിവാഹമോചനം എന്നാണ് ഒരു അഭിമുഖത്തില് നാഗ ചൈതന്യ പ്രതികരിച്ചത്.\n'അത് സാരമില്ല, ഞങ്ങള് രണ്ടുപേരുടെയും വ്യക്തിപരമായ നന്മയ്ക്കുവേണ്ടി എടുത്ത തീരുമാനമായിരുന്നു അത്. സാമന്ത സന്തോഷവതിയാണെങ്കില് ഞാനും സന്തോഷവാനാണ്. ആ സാഹചര്യത്തില് ഏറ്റവും നല്ല തീരുമാനമായിരുന്നു അത്.' നാഗചൈതന്യ\n2021 ഒക്ടോബര് 2നാണ് സാമന്തയും നാഗചൈതന്യയും വിവാഹം ബന്ധം വേര്‍പിരിയുന്ന വിവരം സമൂഹമാധ്യമത്തിലൂടെ അറിയിച്ചത്. ജീവിത പങ്കാളികള് എന്ന നിലയില് തങ്ങള് വേര്‍പിരിയുകയാണെന്നും ഏതാണ്ട് പത്ത് വര്‍ഷത്തിലധികമായി തമ്മിലുള്ള സൗഹൃദം ഇനിയും നിലനില്‍ക്കുമെന്ന് പ്രതീക്ഷിക്കുന്നു എന്നുമാണ് ഇരുവരും ബന്ധം വേര്‍പിരിയുന്നത് അറിയിച്ച് സമൂഹമാധ്യമത്തില് പങ്കുവെച്ച വാക്കുകള്.\n2018ലാണ് ഇരുവരും വിവാഹിതരായത്. ഏറെ ആരാധകരുള്ള താരദമ്പതികള് കൂടിയായിരുന്നു ഇവര്. അതിനാല് തന്നെ വിവാഹം ബന്ധം വേര്‍പിരിഞ്ഞ വാര്‍ത്തകള്‍ക്ക് പിന്നാലെ വലിയ രീതിയിലുള്ള സമൂഹമാധ്യമ വിചാരണകള്‍ക്ക് സമാന്ത ഇരയായിരുന്നു. സമാന്തയെ വ്യക്തിഹത്യ നടത്തുന്ന രീതിയില് ചില ഓണ്‍ലൈന് മാധ്യമങ്ങളും വാര്‍ത്തകള് നല്‍കിയിരുന്നു. ഇതിനെതിരെ സമാന്ത നിയമപരമായി പ്രതികരിക്കുകയാണ് ഉണ്ടായത്.


ലഖിംപൂര് ഖേരി: കോണ്‍ഗ്രസ് പ്രതിനിധി സംഘം രാഷ്ട്രപതിയുമായി കൂടിക്കാഴ്ച നടത്തി\nTue Oct 19 2021 02:10:09 GMT+0530 (India Standard Time)\nBRJ13 Oct 2021 7:40 AM GMT\nന്യൂഡല്‍ഹി: യുപിയിലെ ലഖിംപൂരില് കര്‍ഷക പ്രതിഷേധക്കാരെ കാറിടിപ്പിച്ചുകൊന്ന കേസില് കോണ്‍ഗ്രസ് പ്രതിനിധി സംഘം രാഷ്ട്രപതി രാംനാഥ് കോവിന്ദിനെ കണ്ടു. എട്ട് പേരുടെ മരണത്തിനിടയാക്കിയ സംഭവത്തില് ഉള്‍പ്പെട്ട കേന്ദ്ര സഹമന്ത്രി അജയ് മിശ്രയെ മന്ത്രിസഭയില് നിന്ന് പുറത്താക്കണെമെന്ന് പ്രതിനിധി സംഘം ആവശ്യപ്പെട്ടു.\nഒക്ടോബര് 3ാം തിയ്യതിയാണ് ലഖിംപൂര് ഖേരിയില് കര്‍ഷക പ്രതിഷേധക്കാരെ കേന്ദ്ര സഹമന്ത്രി അജയ് മിശ്രയുടെ വാഹനവ്യൂഹത്തിലെ വാഹനം കയറ്റിക്കൊന്നത്. അജയ് മിശ്രയുടെ മകന് ആഷിഷ് മിശ്രയെ സംഭവവുമായി ബന്ധപ്പെട്ട് പോലിസ് അറസ്റ്റ് ചെയ്തു.\nതങ്ങളുടെ ആവശ്യം രാഷ്ട്രപതിയെ ധരിപ്പിച്ചിട്ടുണ്ടെന്ന് രാഷ്ട്രപതിഭവനില് നിന്ന് തിരിച്ചെത്തിയ ശേഷം കോണ്‍ഗ്രസ് നേതാവ് രാഹുല് ഗാന്ധി പ്രതികരിച്ചു. അജയ് മിശ്രയെ തല്‍സ്ഥാനത്തുനിന്ന് പുറത്താക്കുക, സുപ്രിംകോടതിയിലെ സിറ്റിങ് ജഡ്ജിയുടെ നേതൃത്വത്തില് അന്വേഷണവും വിചാരണയും നടത്തുക തുടങ്ങിയ ആവശ്യങ്ങളാണ് പ്രതിനിധി സംഘം മുന്നോട്ടു വച്ചത്. രാഹുലിനൊപ്പം കോണ്‍ഗ്രസ്സിന്റെ യുപി ഇന്‍ചാര്‍ജ് പ്രിയങ്കയുമുണ്ടായിരുന്നു.\nപ്രതിയുടെ പിതാവ് കേന്ദ്ര ആഭ്യന്തര സഹമന്ത്രിയായിരിക്കുന്നിടത്തോളം സുതാര്യമായ അന്വേഷണം സാധ്യമല്ലെന്ന് രാഷ്ട്രപതിയെ അറിയിച്ചതായും രാഹുല് മാധ്യമങ്ങളോട് പറഞ്ഞു. സര്‍ക്കാരുമായി ഇന്നു തന്നെ വിഷയം ചര്‍ച്ച ചെയ്യുമെന്ന് രാഷ്ട്രപതി ഉറപ്പുനല്‍കിയതായി പ്രിയങ്കാ ഗാന്ധി വാദ്ര പറഞ്ഞു.\nമല്ലികാര്‍ജുന് ഖാര്‍ഗെ, ഗുലാം നബി ആസാദ്, അധിര് രഞ്ജന് ചൗധരി, കെ സി വേണുഗോപാല്, എ കെ ആന്റണി എന്നിവരാണ് രാഹുല് ഗാന്ധിക്കും പ്രിയങ്കാ ഗാന്ധിക്കും പുറമെ പ്രതിനിധി സംഘത്തിലുണ്ടായിരുന്നത്.\nLakhimpur Kheri: President


ഷാങ്ഹായി സഹകരണ ഉച്ചകോടി തുടങ്ങി. നരേന്ദ്ര മോദിയും ഇമ്രാൻ ഖാനും വേദിയിൽ\nShanghai, First Published 14, Jun 2019, 11:15 AM IST\nനരേന്ദ്രമോദിയുമായി ചര്‍ച്ചക്ക് തയ്യാറാണെന്നും ഉച്ചകോടി വേദിയിൽ തന്നെ അതിന് തുടക്കം കുറിക്കാമെന്നും പാക് പ്രധാനമന്ത്രി. രാജ്യാന്തര പ്രശ്നപരിഹാര ചര്‍ച്ചയല്ല പകരം ഭീകരവാദത്തിനെതിരെ സന്ധിയില്ലാ സമരമാണ് ആവശ്യമെന്ന നിലപാടിൽ ഉറച്ച് ഇന്ത്യ.\nകിര്‍ഗിസ്താൻ: കിര്‍ഗിസ്താന് തലസ്ഥാനമായ ബിഷ്കെക്കില് നടക്കുന്ന ദ്വിദിന ഷാങ്ഹായി ഉച്ചകോടിക്ക് തുടക്കമായി. പ്രധാനമന്ത്രി നരേന്ദ്ര മോദിയും പാക് പ്രധാനമന്ത്രി ഇമ്രാൻഖാനും ഉച്ചകോടിയിൽ പങ്കെടുക്കുന്നുണ്ട്. ഉച്ചകോടിയുടെ ആദ്യ സെഷന് മുന്നോടിയായി നടന്ന ഫോട്ടോ ഷൂട്ടിലും ഇമ്രാൻഖാനെ അഭിവാദ്യം ചെയ്യാൻ നരേന്ദ്രമോദി തയ്യാറായില്ല. ഇന്നലെ നടന്ന അത്താഴ വിരുന്നിലും ഇരുനേതാക്കളും ഒരുമിച്ച് ഉണ്ടായിരുന്നെങ്കിലും അനൗപചാരിക സൗഹൃദ വിനിമയത്തിന് പോലും തയ്യാറായില്ലെന്നാണ് സര്‍ക്കാര് വൃത്തങ്ങൾ അറിയിക്കുന്നത്.\nഅതേസമയം കശ്മീര് അടക്കമുള്ള പ്രശ്നങ്ങളിൽ ഇന്ത്യയുമായി സമാധാനമാണ് ആഗ്രഹിക്കുന്നതെന്ന് പാകിസ്താന് പ്രധാനമന്ത്രി ഇമ്രാന് ഖാന് പറഞ്ഞു. രണ്ട് ആണവശക്തികള് തമ്മിലുള്ള തര്‍ക്കങ്ങള്‍ക്ക് രാജ്യാന്തര ചര്‍ച്ചയിലൂടെ പരിഹാരം കാണണം. നരേന്ദ്രമോദിയുമായി ചര്‍ച്ചക്ക് തയ്യാറാണെന്നും ചര്‍ച്ചക്ക് വേണമെങ്കിൽ ഉച്ചകോടി വേദിയിൽ തന്നെ അതിന് തുടക്കം കുറിക്കാം എന്നും റഷ്യൻ വാര്‍ത്താ ഏജൻസിക്ക് നൽകിയ അഭിമുഖത്തിൽ ഇമ്രാൻ ഖാൻ പറഞ്ഞിരുന്നു.\nഎന്നാൽ ഭീകരവാദത്തിനെതിരെ ഇന്ത്യ മുന്നോട്ട് വച്ച നിലപാടിനെ കുറിച്ച് അഭിപ്രായം പറയാൻ ഇമ്രാൻ ഖാൻ തയ്യാറായിട്ടില്ല. അതുകൊണ്ടു തന്നെ രാജ്യാന്തര മധ്യസ്ഥതയിൽ ചര്‍ച്ചയാകാമെന്ന പാക് നിര്‍ദ്ദേശം ഇന്ത്യക്ക് സ്വീകാര്യമല്ല. മാത്രമല്ല ചര്‍ച്ചക്കുള്ള സാഹചര്യം പാകിസ്താൻ ഇതുവരെ ഒരുക്കിയിട്ടില്ല. രണ്ട് രാജ്യങ്ങൾ തമ്മിലുള്ള പ്രശ്നമാണ് ഇന്ത്യക്കും പാകിസ്താനും ഇടയിലുള്ളത്. അതിൽ രാജ്യാന്തര ചര്‍ച്ചയുടെയോ മധ്യസ്ഥതയുടേയോ ആവശ്യം ഇല്ലെന്ന് തന്നെയാണ് ഇന്ത്യയുടെ നിലപാട്.\nഉച്ചകോടിയില് പങ്കെടുക്കാനെത്തിയ ചൈനീസ് പ്രസിഡന്‍റ് ഷീ ജിന്‍പിങ്, റഷ്യന് പ്രസിഡന്‍റ് വ്ലാദിമിര് പുടിൻ, അഫ്ഗാനിസ്താന് പ്രസിഡന്‍റ് അഷ്‌റഫ് ഘനി തുടങ്ങിയവരുമായി പ്രധാനമന്ത്രി നരേന്ദ്ര മോദി ചര്‍ച്ച നടത്തിയിരുന്നു. ഭീകരവാദത്തിനെതിരെ ശക്തമായ നടപടി വേണമെന്ന നിലപാട് ഉച്ചകോടിയിലും ഇന്ത്യ ആവര്‍ത്തിത്തിക്കും.\nLast Updated 14, Jun 2019, 11:45 AM IST\nഷാങ്ഹായി സഹകരണ ഉച്ചകോടി\nനരേന്ദ്ര മോദിയും ഇമ്രാൻ ഖാനും വേദിയിൽ


നേമത്ത് താമര വീണ്ടും വിരിയുമോ (മോൻസികൊടുമൺ)\nകേരളത്തിൽ ആദ്യമായി താമര വിരിഞ്ഞത് നേമത്തായിരുന്നു. പക്ഷെ താമരയുടെ തണ്ടു പോലും അരിവാൾ കൊണ്ട് കൊത്തി അരിഞ്ഞു കളയുമെന്ന് വീരശൂരനായ ഇടതിന്റെ ശിവൻ കുട്ടി പറയുന്നെങ്കിൽ യൂഡിയഫിന്റെ ഗർജിക്കുന്ന സിംഹം മുരളി പറയുന്നതോ ബി.ജെ.പിയുടെ തുറന്ന അക്കൗണ്ട് എന്നേക്കുമായി മരവിപ്പിക്കും എന്നാണ്. പക്ഷെ തുറന്ന അക്കൗണ്ട് അടപ്പിക്കാൻ ഇതെന്നാ വെള്ളരിക്കാ പട്ടണമാണോയെന്നു ചൊല്ലി വീറും വാശിയുമായി ശരണം വിളിയുമായി കുമ്മനം മുമ്പിൽ തന്നെയുണ്ട് .\nശബരിമല ഇഷ്യു ഒരു വൻനേട്ടമാണെന്ന് ബി.ജെ.പി പറയുമ്പോൾ കിറ്റുകാട്ടി വോട്ടർമാരുടെ കണ്ണിൽ പൊടിയിടാനാണ് ഇടതിന്റെ ശ്രമമെന്ന് കോൺഗ്രസ്സും പറയുന്നു. ശബരിമലപ്രശ്നം പ്രധാനമായി ഉന്നയിക്കുന്നത് തിരുവനന്തപുരത്തുള്ള വരേണ്യ വർഗ്ഗമാണെങ്കിൽ പോലും അതിന്റെപങ്കു പറ്റി വോട്ടു പിടിക്കാൻ മുരളിയുടെ അടവും തകൃതിയായി നടക്കുന്നുണ്ട്. എന്നാൽ എല്ലാ ക്ഷേത്രങ്ങളിലും ആൺ പെൺവ്യത്യാസമില്ലാതെ ആരാധിക്കാനും ആചാര അനുഷ്ഠാനങ്ങൾ നിർവ്വഹിക്കാനും വിശ്വാസികൾക്ക് കഴിയണമെന്നാണ് ഇടത് മുന്നണിയുടെവാദം.\nമതവികാരം ഇളക്കി വോട്ടു പിടിക്കലാണല്ലോ ഇപ്പോഴത്തെ പുതിയ അടവുനയം. മുസ്ലിംഭൂരിപക്ഷ സ്ഥലങ്ങളിൽ മുസ്ലീമിനേയും അതുപോലെ ക്രിസ്ത്യൻ ഹൈന്ദവ മേൽക്കോയ്മ നോക്കി അവിടെയും അവരുടെതായ സ്ഥാനാർത്ഥികളെയും നിർത്തുകയാണ് ഇടതും വലതും ചെയ്യുന്നത്. കേരളം ഒരു മതേതര സംസ്ഥാനമാണ് പക്ഷെ ഇവിടെ സമാധാനം തകർക്കുന്ന വർഗ്ഗീയത നാം ഇഷ്ടപ്പെടുന്നില്ലയെന്നാണ് പല ഇലക്ഷനുകളും തെളിയിക്കുന്നത്.\nഎന്തായാലും നേമം നേമത്തിന്റെ വഴിക്കു പോകട്ടെയെന്നു പണ്ട് ഉമ്മൻചാണ്ടി പറഞ്ഞ്പറഞ്ഞ് നേമം രണ്ടായിരത്തി പതിനാറിൽ രാജേട്ടന്റെ കയ്യിലെറിഞ്ഞു കൊടുത്തു. അങ്ങനെ കേരളത്തിൽ ആദ്യമായി താമരയുടെ കൂമ്പുവിരിഞ്ഞു. എന്തായാലും ഈ വേനൽ ചൂടിൽ വിരിഞ്ഞ താമര കരിയുമോ അതോ പലയിടത്തും താമര വിരിയുമോ എന്നാണ് നമുക്കറിയേണ്ടത്.\nപല പ്രാവശ്യം തോറ്റു തുന്നം പാടിയ രാജേട്ടനോടുള്ള സഹതാപതരംഗം ഒടുവിൽ രാജേട്ടനെ കൊണ്ടെത്തിച്ചത് (8671) എണ്ണായിരത്തി അറുനൂറ്റിയെഴുപത്തിയൊന്നു വോട്ടിന്റെ ഭൂരിപക്ഷത്തിനാണ്. രാജേട്ടന്റെ മിതവാദം അദ്ദേഹത്തോടുള്ള സഹതാപ തരംഗം ഇവ കൊണ്ടു ലഭിച്ച വേട്ടാണെ ന്നും എന്റെ പിൻഗാമി യായി കുമ്മനത്തിനെ കാണുന്നില്ലെന്നും രാജേട്ടൻ തന്നെ പറയുമ്പോൾ കുമ്മനത്തിനിട്ടു പണി പാൽപായസത്തിൽ കൊടുത്തത് കഷ്ടമായിപ്പോയി.എന്നാൽ കുമ്മനം ഉശിരോടെ നീങ്ങുന്നുണ്ട്.\nകോൺഗ്രസ്സിന്റെ ഗർജിക്കും സിംഹമായ മുരളി പക്ഷത്തിന്റെ രണ്ടു കാറുകൾ കുമ്മന മക്കൾ അടിച്ചുതകർത്തു പലരേയും പരുക്കിലാക്കി ആശുപത്രിയിലാക്കി . അക്കൗണ്ട് മരവിപ്പിക്കാൻ വന്നാൽ മണ്ട അടിച്ചു പൊട്ടിക്കുമെന്ന് ഒരു മുന്നറിയിപ്പുംകൊടുത്തിട്ടുണ്ട്. വീറും വാശിയുമായി പുലിമുരുകനിൽ മോഹൻലാൽ വന്നപോലെ യായിരുന്നു മുരളിയുടെ വരവ് പക്ഷെ കുമ്മനമക്കൾ പുലിയെ പൂച്ചയാക്കിയോ? കണ്ടറിയാം .\nകാര്യത്തിലേക്കു കടക്കാം. രണ്ടായിരത്തി പതിനാറിൽ വെറുംപതിമൂവായിരം 13000 വോട്ടുമാത്രമേ യുഡി എഫിന്റെ സ്ഥാനാർത്ഥി സുരേന്ദ്രൻ പിള്ളക്കു ലഭിച്ചതുള്ളു പിന്നെ മുരളി ബാക്കിഎങ്ങനെ ഒപ്പിക്കും അതാണ് മുരളീ മാജിക് . പണ്ട്കോൺഗ്രസ്സ് മണ്ഡലമായിരുന്നു നേമം . കരുണാകരൻ മകൻ മുരളി അതു തിരിച്ചു പിടിച്ചു തന്നാൽ മുരളി ഒരുഹീറോ ആകും. അത് കോൺഗ്രസ്സിലെ ചിലസ്ഥാന മോഹികൾക്കു സുഖിക്കില്ല. അവിടെയാണ്കുമ്മനത്തിന്റെ ഉയർച്ച. ശശി തരൂരിനെ മുമ്പോട്ടു വിടാത്തതും ചില അസൂയാലുക്കളുടെ ദുർബുദ്ധിയായിരുന്നുവെങ്കിലും ലോക്സഭ ഇലക്ഷനിൽ നേമത്ത് നാൽപത്തിഏഴായിരം (47000) വോട്ടുനേടി ശശിതരൂർ രണ്ടാം സ്ഥാനം കരസ്ഥമാക്കിയിരുന്നു . എങ്കിൽ ന്യൂനപക്ഷ വോട്ടുകൾ ഒന്നിച്ചു കോൺഗ്രസ്സ്പിടിച്ചാൽ മുരളിക്ക് ഇവിടെ ജയം ഉറപ്പ്.\nമുസ്ലീം ലീഗിന്റെ ശക്തി മുരളിയോടാപ്പം ഉണ്ടെങ്കിലും ഇത് കുറച്ചു ശിവൻകുട്ടിക്കും ലഭിക്കും. പക്ഷെ നിയമസഭ തകർക്കുകയും മാണിക്കെതിരായി സ്പീക്കറുടെ കസേര തകർത്തതും ജനങ്ങളിൽ ശിവൻ കുട്ടിയുടെ ഇമേജ് നഷ്ടപ്പെടുത്തിയിട്ടുണ്ട്. അതിനാൽ ശിവൻകുട്ടിയുടെവോട്ടുകളും മുരളിനേടുമെങ്കിൽ മുരളീ വിജയം ഉറപ്പായിരിക്കും. അവസാനത്തെ അടിയൊഴുക്കിൽ ശിവൻകുട്ടിയും മുരളിയും ഒന്നിക്കാൻ സാദ്ധ്യത കാണുന്നു.\nരാഹുലിന്റെ വരവ് കേരളത്തെ ഇളക്കിമറിച്ചിട്ടുണ്ട്. അദ്ദേഹത്തെ തേജോവധംചെയ്തത് ശരിയായില്ലെന്നു പിണറായിയും പറയുമ്പോൾ നേമത്ത്ഒരു ഡീൽ വരുന്നുണ്ട് അങ്ങനെയെങ്കിൽ താമരയുടെ കാര്യം വെള്ളത്തിലായിരിക്കും . പക്ഷെ എത്ര പണമൊഴുക്കിയാലും കുമ്മനത്തിനെ ജയിപ്പിക്കേണ്ടത് ബി.ജ.പിയുടെ പ്രെസ്റ്റീജ് ഇഷ്യു ആണ്. കാരണം ആദ്യമായി കേരളത്തിൽവിരിഞ്ഞ താമര വാടിപ്പോയാൽ പിന്നെ ഒരങ്കത്തിന് ബാല്യം കാണില്ല. രാജേട്ടനെപ്പോലെ മിതവാദിയല്ല കുമ്മനം. തികഞ്ഞ ആർ എസ്സ്എസ്സ് കാരനാണ് ഇത് സി.പി. എമ്മിന് ദഹിക്കുന്ന കാര്യമല്ല. അവരുടെ ബദ്ധശത്രുവിനെ തോൽപിക്കാൻ അവസാന അടിയൊഴുക്കിൽ കൈപ്പത്തിക്കു കുത്താൻ പറഞ്ഞാലും പരിഭവിക്കേണ്ട കാര്യമില്ല.\nകൈപ്പത്തിയും അരിവാളും തമ്മിൽ ചില ചില്ലറ ബന്ധങ്ങളുണ്ടെന്ന് പണ്ടു്തെളിയിച്ചതല്ലേ? മകൻ ചത്താലും വേണ്ടില്ല മരുമകളുടെ ദുഃഖം കാണമെന്ന വാശി ഇടതു സർക്കാരിനു കണ്ടേക്കാം. എന്തായാലും തീപാറുന്ന മത്സരം നേമത്ത് തന്നെ.\nപാർട്ടി ഏതായാലും നമുക്ക് വേണ്ടത് സമാധാനമാണ്. ഹിന്ദുവും ക്രിസ്ത്യാനിയും മുസ്ലീമും ഒന്നിച്ചു സ്നേഹത്തോടെ കഴിയുന്ന ദൈവത്തിൽ സ്വന്തംനാടിനെ നശിപ്പിക്കരുത് . ചാനലുകാർ പറയുന്ന സർവേകൾ വിശ്വസിചിട്ടു കാര്യമില്ല. തെരുവോരങ്ങളിൽ തേരാ പാരാ നടക്കുന്നവർക്ക് മൈക്ക് കൊടുത്തിട്ട് അവർ പറയുന്നതു മാത്രമല്ല സർവേ. അന്ത:പുരങ്ങളിലേ അന്തർജനങ്ങളേയും കൊച്ചമ്മമാരേയും കൂട്ടിയുള്ള മൊത്തത്തിലുള്ള ഒരു സർവേക്കാണ് വില നൽകേണ്ടത്. കൊറോണ മൂലം പലരും ഉള്ളിലൊതുങ്ങി കഴിയുമ്പോൾ എല്ലാവരുടേയും ഉള്ളിലിരുപ്പ് ഫലം പുറത്തു വരുമ്പോഴെ അറിയുവാൻ സാധിക്കയുള്ളു . അതിനാൽ കാത്തിരുന്ന് കാണാം\nThis election is purelyapolitical harassment of public which purely guarantee the public humiliation on the ground of power and pandemic.People themselves is sold and committing dangerous crime by helping LDF The reality is they don’t have choice


കെ.എം ഷാജിക്കെതിരായ വിജിലൻസ് കേസ് അന്വേഷിക്കുന്നത് ചലച്ചിത്രതാരമായ ഡി.വൈ.എസ്.പി\nനിരവധി ശ്രദ്ധേയമായ വേഷങ്ങളിലൂടെ മലയാള സിനിമയില് സജീവമായ വിജിലൻസിന്റെ ഡി.വൈ.എസ്.പി വി.മധുസൂദനനാണ് ഈ താരം.\n19 Apr, 2020 at 07:30 AM\nരാഷ്ട്രീയ വിവാദങ്ങളെ തുടർന്ന് താരമായി മാറിയ കെ.എം ഷാജി എം.എല്.എക്കെതിരായ വിജിലൻസ് കേസ് അന്വേഷിക്കുന്നതും ഒരു താരമാണ്. നിരവധി ശ്രദ്ധേയമായ വേഷങ്ങളിലൂടെ മലയാള സിനിമയില് സജീവമായ വിജിലൻസിന്റെ ഡി.വൈ.എസ്.പി വി.മധുസൂദനനാണ് ഈ താരം.\nഈ കേസില് പ്രതിയെ കിട്ടിയില്ലെങ്കില് സംഗതി പണിയാകുമെന്ന് വിജിലന്‍സ് ഡി.വൈ.എസ്.പി, വി.മധുസൂദനന് നന്നായി അറിയാം. കാരണം കേരളം മുഴുവന് ചര്‍ച്ച ചെയ്യുന്ന ഒരു കേസിന്റെ ഫയലാണ് മുന്നിലുളളത്. അതുകൊണ്ട് സിനിമക്ക് തത്കാലം അവധി കൊടുത്ത് കെ.എം ഷാജി എം.എല്.എക്കെതിരായ അഴിമതി ആരോപണ കേസില് ശ്രദ്ധിക്കാനാണ് ഇനി മധുസൂദനന്റെ തീരുമാനം.\n2005ല് മയൂഖം എന്ന സിനിമയിലൂടെയാണ് മധുസൂദനന് സിനിമയിലെത്തിയത്. പിന്നീട് നിരവധി സിനിമകളില് അഭിനയിച്ചെങ്കിലും തൊണ്ടി മുതലും ദൃക്സാക്ഷിയും എന്ന ചിത്രത്തിലെ സി.ഐയുടെ വേഷം ഏറെ ശ്രദ്ധ നേടി.കക്ഷി അമ്മിണി പിളളയിലെ ജഡ്ജ്, ആന്‍ഡ്രോയിഡ് കുഞ്ഞപ്പനിലെ മെഡിക്കല് റപ്പ് മധു തുടങ്ങിയ വേഷങ്ങളും ഏറെ ശ്രദ്ധിക്കപ്പെട്ടവയാണ്. കുറ്റവും ശിക്ഷയും, തുറമുഖം എന്നിവയടക്കം നിരവധി സിനിമകള് റിലീസാവാനുമുണ്ട്. മെയ് 31ന് സര്‍വീസില് നിന്ന് വിരമിക്കുന്ന മധുസൂദനന് അതിന് മുമ്പ് കെ.എം ഷാജിക്കെതിരായ കേസിന്റെ അന്വേഷണം പൂര്‍ത്തിയാക്കാനുളള ശ്രമത്തിലാണ്.\nഓണ്‍ലൈന് ക്ലാസ്; സാധ്യതകളും വെല്ലുവിളികളും


ഇരു കൈകളുമില്ല; കാലിലൂടെ കൊവിഡ് വാക്‌സിന് സ്വീകരിച്ച് യുവാവ്\nMon May 16 2022 18:07:52 GMT+0530 (India Standard Time)\nBY BSR26 July 2021 7:45 AM GMT\nBSR26 July 2021 7:45 AM GMT\nപാലക്കാട്: ഇരു കൈകളുമില്ലാത്ത യുവാവ് കാലിലൂടെ കൊവിഡ് വാക്‌സിന് സ്വീകരിച്ചു. പാലക്കാട് ആലത്തൂര് സ്വദേശിയായ പ്രണവ്(22) ആണ് കേരളത്തില് ആദ്യമായി കാലിലൂടെ കൊവിഡ് വാക്‌സിന് സ്വീകരിച്ചത്. ആലത്തൂര് പഴയ പോലിസ് സ്‌റ്റേഷനിലെ വാക്‌സിനേഷന് കേന്ദ്രത്തില് സൈക്കിള് ചവിട്ടിയെത്തിയാണ് പ്രണവ് വാക്‌സിന് സ്വീകരിച്ചത്. കൂടെ പിതാവ് ബാലസുബ്രഹ്മണ്യനും ഉണ്ടായിരുന്നു. ഇരു കൈകളുമില്ലാത്തതിനാല് പ്രണവിനെ കണ്ട ആരോഗ്യ പ്രവര്‍ത്തകര് ആദ്യം അമ്പരന്നെങ്കിലും ആരോഗ്യ വകുപ്പില്‍നിന്നു നിര്‍ദേശം ലഭിച്ചതോടെ വാക്‌സിന് കാലിലൂടെ നല്‍കുകയായിരുന്നു. കോവിഷീല്‍ഡ് വാക്‌സിന്റെ ഒന്നാം ഡോസാണ് പ്രണവ് സ്വീകരിച്ചത്. വാക്‌സിന് സ്വീകരിക്കാന് മടിക്കുന്നവര്‍ക്കുള്ള സന്ദേശം കൂടിയാണിതെന്ന് പ്രണവ് പറഞ്ഞു.\nഇരുകാലുകളുമില്ലെങ്കിലും ജീവിതത്തിലെ പ്രതിസന്ധികളെ സധൈര്യം തരണം ചെയ്യുന്ന പ്രണവ് സാമൂഹിക മാധ്യമങ്ങളിലൂടെ സുപരിചിതനാണ്. ചിത്രകാരന് കൂടിയായ പ്രണവ് രണ്ടു പ്രളയങ്ങളിലും താന് വരച്ച ചിത്രങ്ങള് പ്രദര്‍ശിപ്പിച്ച് ലഭിച്ച തുക മുഖ്യമന്ത്രിയുടെ ദുരിതാശ്വാസ നിധിയിലേക്കു സംഭാവന ചെയ്തിരുന്നു.\nyoung man receiving the covid vaccine by foot\ncovid vaccine by foot covid vaccine young man pranav palakkad കൊവിഡ് വാക്‌സിന്


WTC 2021 Final: New zealand facing Trouble to Select bowlers Against India, Latest Reports | WTC 2021 Final: ബൗളര്‍മാരെല്ലാം ഫോമില്, ന്യൂസീലന്‍ഡിന് ആശയക്കുഴപ്പം, ആര്‍ക്ക് സ്ഥാനം നഷ്ടമാവും? - Malayalam MyKhel\n» WTC 2021 Final: ബൗളര്‍മാരെല്ലാം ഫോമില്, ന്യൂസീലന്‍ഡിന് ആശയക്കുഴപ്പം, ആര്‍ക്ക് സ്ഥാനം നഷ്ടമാവും?\nWTC 2021 Final: ബൗളര്‍മാരെല്ലാം ഫോമില്, ന്യൂസീലന്‍ഡിന് ആശയക്കുഴപ്പം, ആര്‍ക്ക് സ്ഥാനം നഷ്ടമാവും?\nസതാംപ്റ്റണ്: ഐസിസിയുടെ പ്രഥമ ടെസ്റ്റ് ചാമ്പ്യന്‍ഷിപ്പ് ഫൈനലിന് മുമ്പ് മിന്നും ഫോമിലാണ് ന്യൂസീലന്‍ഡ്. ഇംഗ്ലണ്ടിനെതിരായ ടെസ്റ്റ് പരമ്പര നേട്ടവും ഐസിസി ടെസ്റ്റ് റാങ്കിങ്ങില് ഒന്നാം സ്ഥാനത്തേക്കുയര്‍ന്നതുമെല്ലാം ന്യൂസീലന്‍ഡിന്റെ ആത്മവിശ്വാസം ഉയര്‍ത്തും. ഇംഗ്ലണ്ടില് സന്നാഹ മത്സരത്തിന് അവസരം ലഭിക്കാതെ ഫൈനലിനിറങ്ങുന്ന ഇന്ത്യയെക്കാള് മുന്‍തൂക്കം ന്യൂസീലന്‍ഡിന് തന്നെയാണ്.\nഎന്നാല് ഇംഗ്ലണ്ടിനെ ആശയക്കുഴപ്പത്തിലാക്കുന്നത് ടീമിന്റെ പ്ലേയിങ് 11 തിരഞ്ഞെടുപ്പാണ്. പ്രധാനമായും ബൗളര്‍മാരുടെ കാര്യത്തിലാണ് പ്രശ്‌ന. രണ്ട് ടെസ്റ്റിലും കളിച്ച പേസര്‍മാരെല്ലാം ഗംഭീര പ്രകടനമാണ് കാഴ്ചവെച്ചത്. ഇതോടെ ആരെ ഉള്‍ക്കൊള്ളും ആരെ തഴയുമെന്നത് ന്യൂസീലന്‍ഡ് സെലക്ടര്‍മാര്‍ക്ക് മുന്നില് വലിയ വെല്ലുവിളിയാവും.\nടിം സൗത്തി, ട്രന്റ് ബോള്‍ട്ട്, കെയ്ല് ജാമിസന്, നീല് വാഗ്നര്, മാറ്റ് ഹെന്റി എന്നിവരാണ് പേസ് നിരയില് അവസരം തേടുന്നത്. ഇവരെല്ലാം തന്നെ ഭേദപ്പെട്ട നിലയില് ബാറ്റ് ചെയ്യുന്നവരുമാണ്. നാല് പേസര്‍മാരുമായി ന്യൂസീലന്‍ഡ് ഇറങ്ങാനാണ് സാധ്യത. പരിചയസമ്പന്നനായ ടിം സൗത്തി,ട്രന്റ് ബോള്‍ട്ട് എന്നിവര് ഉറപ്പായും സ്ഥാനം ഉറപ്പിക്കും. യുവതാരം കെയ്ല് ജാമിസനെയും പരിഗണിക്കാനാണ് സാധ്യത.\nഅങ്ങനെ വന്നാല് മാറ്റ് ഹെന്റി, നീല് വാഗ്നര് എന്നിവരിലൊരാളെ ഒഴിവാക്കേണ്ടി വരും. ഇന്ത്യക്കെതിരായ റെക്കോഡുകള് പരിശോധിക്കുമ്പോള് ഏറ്റവും കേമന് നീല് വാഗ്നറാണ്. ടെസ്റ്റ് കോലിയ്‌ക്കെതിരേ കുറവ് റണ്‍സ് മാത്രം വിട്ടുകൊടുത്ത് കൂടുതല് തവണ പുറത്താക്കിയത് വാഗ്നറാണ്. മൂന്ന് തവണ കോലിയെ അദ്ദേഹം ടെസ്റ്റില് പുറത്താക്കിയിട്ടുണ്ട്.\nഈ കണക്കുകള് പ്രകാരം മുന്‍തൂക്കം വാഗ്നര്‍ക്ക് ലഭിച്ചേക്കും. ഷോര്‍ട്ട് ബോളുകളും ബൗണ്‍സുകളുമെറിഞ്ഞ് ബാറ്റ്‌സ്മാനെ സമ്മര്‍ദ്ദത്തിലാക്കാന് ഏറ്റവും മിടുക്കനാണ് വാഗ്നറാണ്. ഷോര്‍ട്ട് ബോളുകള് ഇന്ത്യന് ബാറ്റിങ് നിരയുടെ ദൗര്‍ബല്യമായതിനാല്‍ത്തന്നെ വാഗ്നറെ കിവീസ് പരിഗണിച്ചേക്കും. ഇതോടെ ഹെന്റിക്ക് പ്ലേയിങ് 11ന് പുറത്തിരിക്കേണ്ടി വരും. ഫൈനലില് ഒരു മത്സരം മാത്രമാണുള്ളതെന്നതാണ് ടീം സെലക്ഷനെ കൂടുതല് പ്രധാനപ്പെട്ടതാക്കുന്നത്.\nഇംഗ്ലണ്ടും ന്യൂസീലന്‍ഡും തമ്മിലുള്ള മത്സരത്തില് നിന്ന് നിലവിലെ ഇംഗ്ലണ്ടിലെ സാഹചര്യം പേസര്‍മാര്‍ക്ക് അനുകൂലമാണെന്ന് വ്യക്തം. സതാംപ്റ്റണിലും പിച്ചിന്റെ സ്വഭാവം ഏറെക്കുറെ ഇതുപോലെ തന്നെയായിരിക്കും. ഫൈനലില് നായകന് കെയ്ന് വില്യംസണ്, ടോം ലാദം, റോസ് ടെയ്‌ലര് എന്നിവരുടെ ബാറ്റിങ് പ്രകടനം ന്യൂസീലന്‍ഡിന് നിര്‍ണ്ണായകമാവും. ഇന്ത്യക്കും മികച്ച താരനിരയുള്ളതിനാല് ശക്തമായ മത്സരം തന്നെ നടക്കുമെന്നുറപ്പാണ്.


kannur murder– News18 Malayalam\nബാബുവിനെ കൊലപ്പെടുത്തിയത് ബൈക്കിലെത്തിയ നാലു പേര്; ഷനോജിനെ വെട്ടിയത് ആറംഗ സംഘം\nUpdated: May 8, 2018, 10:20 PM IST\nകണ്ണൂര്: സി.പി.എം പ്രാദേശിക നേതാവ് ബാബുവിനെ കൊലപ്പെടുത്തിയത് ബൈക്കിലെത്തിയ നാലംഗ സംഘവും ഷനോജിനെ വെട്ടിയത് ആറംഗസംഘവുമെന്നു സൂചന. അതേസമയം പ്രതികളെ ഇനിയും തിരിച്ചരിയാനുണ്ടെന്നും ബാബുവിനെ വെട്ടിയത് 2010 ല് രണ്ടു ബി.ജെ.പി പ്രവര്‍ത്തകരെ കൊലപ്പെടുത്തിയതിന്റെ പ്രതികാരമാണെന്നുമാണ് പൊലീസിന്റെ പ്രഥമിക നിഗമനം.\nഒ.പി. രജീഷ്, മസ്താരാജേഷ്, മഗ്‌നീഷ്, കാരിക്കുന്നേല് സുനി എന്നീ ആര്.എസ്.എസുകാരാണ് ബാബുവിനെ വെട്ടിയ കേസില് പ്രതിപ്പട്ടികയിലുള്ളത്. പ്രാദേശിക സി.പി.എം നേതൃത്വമാണ് പ്രതികള് ആരൊക്കെയാണെന്നു കാട്ടി പൊലീസിനു പരാതി നല്‍കിയത്. തുടര്‍ന്ന് ഇവരെ ഉള്‍പ്പെ\nടുത്തി പൊലീസ് കേസെടുക്കുകയായിരുന്നു. അതേസമയം നാലു പേരും ഇപ്പോള് ഒളിവിലാണെന്നാണ് വിവരം.\n2010 ല് ന്യൂമാഹിയില് രണ്ടു ബി.ജെ.പി പ്രവര്‍ത്തകര് കൊലചെയ്യപ്പെട്ടിരുന്നു. ഈ കൊലപാതകങ്ങള്‍ക്കു പിന്നിലെ ആസൂത്രകന് ബാബു ആണെന്നു ബി.ജെ.പി നേതാക്കള് അന്ന് ആരോപണമുന്നയിച്ചിരുന്നു. ഇതിന്റെ പ്രതികാരമായിട്ടാണ് ബാബുവിനെ വെട്ടിയതെന്നാണ് സംശയം. നാലംഗ സംഘമാണ് ബാബുവിനെ വെട്ടിയതെന്നാണ് പോലീസ് കരുതുന്നത്. ഇന്നലെ രാത്രി 9.30 യോടെ പണി സ്ഥലത്തു നിന്നും വീട്ടിലേക്ക് മടങ്ങുമ്പോള് ബാബുവിനെ പിന്തുടര്‍ന്ന് സംഘം പതിയിരുന്ന് ആക്രമിക്കുകയായിരുന്നു. ബാബുവിന്റെ ഒപ്പമുള്ള ആരോ ഒറ്റുകൊടുത്തതാണോ എന്ന സംശയവും അന്വേഷണ സംഘത്തിനുണ്ട്.\nആര്.എസ്.എസ് പ്രവര്‍ത്തകന് ഷനേജിന്റെ കൊലയ്ക്കു പിന്നില് പ്രവര്‍ത്തിച്ച ആറു പേരും പ്രദേശവാസികള് തന്നെയാണെന്നാണ് സൂചന. സംഭവത്തെ തുടര്‍ന്ന് സിസിടിവി ദൃശ്യങ്ങള് പരിശോധിച്ച് പ്രതികളെ കണ്ടെത്താനുള്ള ശ്രമത്തിലാണ് പൊലീസ്. ചുരുങ്ങിയ ദൂരത്തിലാണ് ഇരയായ രണ്ടു പേരുടേയും വീടുകള് സ്ഥിതി ചെയ്യുന്നത്.\nകൊലപാതകങ്ങളെ തുടര്‍ന്ന് തലശേരി സബ്ഡിവിഷണല് പരിധിയില് സുരക്ഷ ശക്തമാക്കിയിട്ടുണ്ട്. മാഹിയുടെ സമീപ പ്രദേശങ്ങളായ ചൊക്ളി, പള്ളൂര്, ന്യൂമാഹി പ്രദേശങ്ങളില് കൂടുതല് പൊലീസിനെ വിന്യസിപ്പിച്ചിട്ടുണ്ട്.


ലോക് ഡൗൺ പ്രമാണിച്ച് 10000 രൂപയൂടെ സ്മാര്‍ട്ട് മൊബൈല് ഫോണ് 799 രൂപയ്ക്ക്: പക്ഷേ യുവതിക്ക് നഷ്ടമായത് 50000 രൂപ - ഇ വാർത്ത | evartha thrissur mobile online fraud\nലോക് ഡൗൺ പ്രമാണിച്ച് 10000 രൂപയൂടെ സ്മാര്‍ട്ട് മൊബൈല് ഫോണ് 799 രൂപയ്ക്ക്: പക്ഷേ യുവതിക്ക് നഷ്ടമായത് 50000 രൂപ\nNews Desk 15 July 2020\nപരസ്യത്തില് വിശ്വസിച്ച് ഓണ്‍ലൈനില് ഫോണ് ബുക്ക് ചെയ്ത യുവതിക്ക് നഷ്ടമായത് 50000 രൂപ. കോവിഡ് പ്രമാണിച്ച് 10000 രൂപയൂടെ സ്മാര്‍ട്ട് മൊബൈല് ഫോണ് വമ്പിച്ച വിലക്കിഴിവില് 799 രൂപയ്ക്ക് നല്‍കുമെന്ന പരസ്യമാണ് യുവതി വിശ്വസിച്ച് വഞ്ചിക്കപ്പെട്ടത്. ഗുരുവായൂര് സ്വദേശിനിയായ യുവതിയാണ് ഓണ്‍ലൈന് തട്ടിപ്പിനിരയായത്.\nപ്രമുഖ ഓണ്‍ലൈന് വ്യാപാര വെബ് സൈറ്റിന് സമാനമായ വ്യാജ വെബ്‌സൈറ്റ് വഴിയാണ് തട്ടിപ്പ് നടന്നത്. ബിടെക് ബിരുദമുള്ള ഇവര് ഫേസ്ബുക്കില് ലഭിച്ച മൊബൈല് ഫോണിന്റെ പരസ്യത്തിലാണു കുടുങ്ങിയത്. കോവിഡ് ലോക്ക്ഡൗണിന്റെ മറവിലാണ് വമ്പന് വിലക്കിഴിവുമായി വ്യാജ പരസ്യം. പരസ്യത്തിലൂടെ യുവതി എത്തിയത് പ്രമുഖ ഓണ്‍ലൈന് വ്യാപാര സൈറ്റിന് സമാനമായ വ്യാജ സൈറ്റിലാണെന്ന് പൊലീസ് പറയുന്നു.\nതുടര്‍ന്ന് വിലാസവും ഫോണ് നമ്പറും നല്‍കി ഫോണ് തിരഞ്ഞെടുത്തു. 799 രൂപ ബാങ്ക് അക്കൗണ്ടില് നിന്നു കൈമാറുകയും ചെയ്തു. പുതിയ മൊബൈല് എത്തുമെന്നു കരുതി കാത്തിരുന്ന യുവതിയുടെ ബാങ്ക് അക്കൗണ്ടില് നിന്ന് മണിക്കൂറുകള്‍ക്കുള്ളില് 50,000 രൂപയാണ് നഷ്ടപ്പെട്ടത്. എടിഎം പിന് നമ്പറോ, വണ് ടൈം പാസ്‌വേര്‍ഡും (ഒടിപി) നല്‍കാതെ എങ്ങനെ പണം നഷ്ടപ്പെട്ടെന്നു മനസ്സിലാകാതെ ബാങ്കില് എത്തിയപ്പോഴാണ് തട്ടിപ്പ് മനസ്സിലാക്കുന്നത്. തുടര്‍ന്ന് ഗുരുവായൂര് പൊലീസിനു പരാതി നല്‍കി.\nപ്രമുഖ ഓണ്‍ലൈന് വ്യാപാര വെബ് സൈറ്റുകളിലേതിനു സമാനമായ വ്യാജ വെബ്‌സൈറ്റുകള് വഴിയാണ് തട്ടിപ്പു നടത്തിയത്. സമൂഹമാധ്യമങ്ങളിലെ പരസ്യചിത്രങ്ങളില് ക്ലിക്ക് ചെയ്യുന്നതോടെ ഇവരുടെ താല്‍ക്കാലിക വെബ്‌സൈറ്റിലേക്ക് ഉപഭോക്താവ് എത്തിച്ചേരും. തുടര്‍ന്നു തിരഞ്ഞെടുത്ത വസ്തുക്കള് അയച്ചുതരാനെന്ന വ്യാജേന ഉപഭോക്താവിന്റെ ഫോണ് നമ്പര്, വിലാസം എന്നിവ കൈക്കലാക്കും. ഇന്റര്‍നെറ്റ് വഴി ഒരു വ്യക്തിയുടെ സ്വകാര്യ, സാമ്പത്തിക വിവരങ്ങള് തട്ടിയെടുക്കുന്ന രീതിയാണിതെന്ന് തൃശൂര് സിറ്റി പൊലീസ് സൈബര് സെല് നടത്തിയ അന്വേഷണത്തിൽ കണ്ടെത്തി.\nTopics: kerala police Mobile Phone Online Fraud


04 October, 2019 10:23:49 AM\nകോഴിക്കോട്: കൂടത്തായിയിൽ ആറു പേരുടെ ദുരൂഹമരണവുമായി ബന്ധപ്പെട്ട് കോടഞ്ചേരി സെന്‍റ് മേരീസ് ഫറോന പള്ളിയിലെ കല്ലറകൾ തുറന്നു. സിലിയുടെയും രണ്ടുവയസ്സു പ്രായമുള്ള കുഞ്ഞിന്റെയും മൃതദേഹങ്ങൾ അടക്കിയ കല്ലറകളാണ് തുറന്നത്. പൊലീസും ഫോറൻസിക് വിദഗ്ധരും പരിശോധന നടത്തി. ആറു മരണങ്ങളിൽ ഏറ്റവും അവസാനം നടന്ന മരണങ്ങളായതുകൊണ്ടാണ് ഇവരുടെ കല്ലറകൾ ആദ്യം തുറക്കുന്നതെന്ന് അന്വേഷണ സംഘം അറിയിച്ചു. വർഷങ്ങളുടെ ഇടവേളയിൽ നടന്ന മരണങ്ങളിൽ സംശയം പ്രകടിപ്പിച്ച് ക്രൈംബ്രാഞ്ചിന് പരാതി ലഭിച്ചതിനെ തുടർന്നാണ് നടപടി.\nകോഴിക്കോട് മെഡിക്കൽ കോളജ് ഫൊറൻസിക് മേധാവിയടക്കം6അംഗ വിദഗ്ധ സംഘമാണ് പരിശോധന നടത്തുന്നത്. റൂറൽ എസ്പി കെ.ജി. സൈമൺ ഇന്നലെ സ്ഥലത്ത് എത്തിയിരുന്നു. റിട്ട. വിദ്യാഭ്യാസ വകുപ്പ് ഉദ്യോഗസ്ഥൻ കൂടത്തായി പൊന്നാമറ്റം ടോം തോമസ് (66), ഭാര്യ റിട്ട. അധ്യാപിക അന്നമ്മ (57), മകൻ റോയി തോമസ് (40), ബന്ധുവായ യുവതി സിലി, സിലിയുടെ മകൾ അൽഫോൻസ( 2), അന്നമ്മയുടെ സഹോദരൻ മാത്യു മഞ്ചാടിയിൽ (68), എന്നിവരുടെ മൃതദേഹങ്ങളാണ് പുറത്തെടുക്കുക. 2002 ലാണ് അന്നമ്മയുടെ മരണം. ടോം തോമസ് 2008ലും റോയി 2011ലും മാത്യു 2014ലുമാണ് മരിച്ചത്. പിന്നീട് സിലിയുടെ കുട്ടിയും തുടർന്ന് 2016ൽ സിലിയും മരിച്ചു.\nമരിച്ച റോയിയുടെ ഭാര്യയുടെ രണ്ടാം ഭർത്താവായ ഷാജുവിന്‍റെ ഭാര്യയാണു സിലി. കേസുമായി ബന്ധപ്പെട്ട് ക്രൈം ബ്രാഞ്ച് ചോദ്യം ചെയ്ത ചിലർ കർശന നിരീക്ഷണത്തിലാണ്. ഒരു പ്രാദേശിക നേതാവും ഇതിൽ ഉൾപ്പെടും. പെട്ടെന്ന് അസ്വസ്ഥത അനുഭവപ്പെട്ട് കുഴഞ്ഞു വീണായിരുന്നു മിക്കവരുടെയും മരണം. ടോം തോമസിന്റെ സ്വത്തുക്കൾ വ്യാജ ഒസ്യത്തിന്‍റെ സഹായത്തോടെ നഷ്ടപ്പെട്ടതിനെ തുടർന്നാണ് മരണം സംബന്ധിച്ച സംശയങ്ങൾ ഉണ്ടായത്. തുടർന്നാണ് അമേരിക്കയിലുള്ള ഇവരുടെ മകൻ റോജോ പരാതി നൽകിയത്.റോയിയുടെ മൃതദേഹം പോസ്റ്റ്മോർട്ടം നടത്തിയപ്പോൾ വിഷം ഉള്ളിൽ ചെന്നതായി കണ്ടെത്തിയിരുന്നു.


'ഒരു പണിയുമില്ലേ?' കോണ്‍ഗ്രസിലേക്കെന്ന പ്രചാരണത്തിനെതിരെ അനുശ്രീ\n'ഒരു പണിയുമില്ലേ?'; കോണ്‍ഗ്രസിലേക്കെന്ന പ്രചാരണത്തിനെതിരെ അനുശ്രീ\n'ധര്‍മജന് ഇഫക്ട് തുടരുന്നു അനുശ്രീയും കോണ്‍ഗ്രസിലേക്ക്' എന്ന് സോഷ്യല് മീഡിയയില് പ്രചരിക്കുന്ന പോസ്റ്റര് ഷെയര് ചെയ്താണ് അനുശ്രീയുടെ പ്രതികരണം\n20 Feb, 2021 at 05:00 AM\nതാന് കോണ്‍ഗ്രസിലേക്കെന്ന സോഷ്യല് മീഡിയയിലെ പ്രചാരണത്തില് പ്രതികരണവുമായി നടി അനുശ്രീ. 'ധര്‍മജന് ഇഫക്ട് തുടരുന്നു അനുശ്രീയും കോണ്‍ഗ്രസിലേക്ക്' എന്ന് സോഷ്യല് മീഡിയയില് പ്രചരിക്കുന്ന പോസ്റ്റര് വ്യാജമാണെന്ന് വ്യക്തമാക്കിയാണ് നടിയുടെ രൂക്ഷ പ്രതികരണം.\nഈ ആള്‍ക്കാര്‍ക്കൊന്നും ഒരു പണിയും ഇല്ലേ.. അറിയാന് പാടില്ലാഞ്ഞു ചോദിക്കുവാ. വേറെ ന്യൂസ് ഒന്നും കിട്ടാനില്ലേ, കഷ്ടം.\nഇന്‍സ്റ്റഗ്രാം സ്റ്റോറിയിലാണ് അനുശ്രീയുടെ പ്രതികരണം. ധര്‍മജനും രമേഷ് പിഷാരടിയും ഇടവേള ബാബുവും കോണ്‍ഗ്രസ് വേദിയിലെത്തിയതിന് പിന്നാലെയാണ് അനുശ്രീയും കോണ്‍ഗ്രസിലേക്കെന്ന പ്രചാരണമുണ്ടായത്. തന്‍റേത് കോണ്‍ഗ്രസ് കുടുംബമാണെന്നും യു.ഡി.എഫ് സ്ഥാനാര്‍ഥികളുടെ വിജയത്തിനായി രംഗത്തിറങ്ങുമെന്നും അനുശ്രീ പറഞ്ഞു എന്ന തരത്തിലായിരുന്നു സോഷ്യല് മീഡിയയിലെ പ്രചാരണം.\nനേരത്തെ തദ്ദേശ തെരഞ്ഞെടുപ്പ് നടന്നപ്പോള് പത്തനംതിട്ടയില് ഒരു യുഡിഎഫ് സ്ഥാനാര്‍ഥിക്കായി അനുശ്രീ പ്രചാരണത്തിന് ഇറങ്ങിയിരുന്നു. ബാലഗോകുലത്തിന്റെ ശ്രീകൃഷ്ണ ജയന്തി ആഘോഷങ്ങളില് അനുശ്രീ പങ്കെടുത്തപ്പോഴും വാര്‍ത്തയായിരുന്നു.\nരമേശ് ചെന്നിത്തലയുടെ ഐശ്വര്യ കേരള യാത്രക്കിടെയാണ് ചില സിനിമാ താരങ്ങള് കോണ്‍ഗ്രസിനൊപ്പം ചേര്‍ന്നത്. ധര്‍മജനെ സ്ഥാനാര്‍ഥിയായി കോണ്‍ഗ്രസ് പരിഗണിക്കുന്നുവെന്ന വാര്‍ത്ത വന്നതിന് പിന്നാലെ ബാലുശ്ശേരി മണ്ഡലത്തില് അദ്ദേഹം സജീവമായിരുന്നു. പിന്നാലെ സുഹൃത്ത് രമേഷ് പിഷാരടിയും കോണ്‍ഗ്രസ് വേദിയിലെത്തി. ധര്‍മജന് മത്സരിക്കുകയാണെങ്കില് പ്രചാരണത്തിന് ഇറങ്ങുമെന്ന് രമേഷ് പിഷാരടി വ്യക്തമാക്കുകയുണ്ടായി.


ജനാധിപത്യം അപകടാവസ്ഥയിലാണെന്ന് മനസിലാക്കുന്നു, അതുകൊണ്ടാണ് തിരക്കുകള് മാറ്റി വെച്ച് വോട്ട് ചെയ്തത്; പാര്‍വതി - BIGNEWSLIVE | Latest Malayalam News\nജനാധിപത്യം അപകടാവസ്ഥയിലാണെന്ന് മനസിലാക്കുന്നു, അതുകൊണ്ടാണ് തിരക്കുകള് മാറ്റി വെച്ച് വോട്ട് ചെയ്തത്; പാര്‍വതി\nകോഴിക്കോട് കുണ്ടൂപ്പറമ്പ് സ്‌കൂളിലെ ബൂത്ത് ഒമ്പതിലാണ് പാര്‍വതി വോട്ട് ചെയ്തത്\nകോഴിക്കോട്: കേരളത്തില് പോളിങ് പുരോഗമിക്കുകയാണ്. രാവിലെ തന്നെ തങ്ങളുടെ സമ്മതിദായവകാശം പ്രമുഖ താരങ്ങള് രേഖപ്പെടുത്തിയിരുന്നു. നടി പാര്‍വതിയും തന്റെ വോട്ട് രേഖപ്പെടുത്താനായി എത്തി. ഒരു മണിക്കൂറിലധികം ക്യൂവില് നിന്നാണ് താരം തന്റെ വോട്ട് രേഖപ്പെടുത്തിയത്.\nകോഴിക്കോട് കുണ്ടൂപ്പറമ്പ് സ്‌കൂളിലെ ബൂത്ത് ഒമ്പതിലാണ് പാര്‍വതി വോട്ട് ചെയ്തത്. ക്യൂവില് നിന്നുള്ള ബോറടി മാറ്റാന് വേണ്ടി പാര്‍വതി ഒരു പുസ്തകവും കൈയ്യില് കരുതിയിരുന്നു.\nവോട്ട് രേഖപ്പെടുത്തിയതിന് ശേഷം ജനാധിപത്യം അപകടാവസ്ഥയിലാണെന്ന് താന് മനസിലാക്കുന്നുവെന്നും അതുകൊണ്ടാണ് തിരക്കുകള് മാറ്റി വെച്ച് വോട്ട് ചെയ്തതെന്നും ഇനി എല്ലാ തെരഞ്ഞെടുപ്പിലും വോട്ട് ചെയ്യുമെന്നും പാര്‍വതി പറഞ്ഞു.\nഅട്ടപ്പാടിയിൽ ചിതറിയ രക്തത്തിന് പകരം വീട്ടും; സായുധരായ മാവോയിസ്റ്റ് സംഘം കണ്ണൂരിൽ പ്രകടനം നടത്തി; പോസ്റ്റർ പതിപ്പിച്ചു\nവോട്ടിങ് യന്ത്രത്തില് തകരാര്; വയനാട് ലോക്സഭാ മണ്ഡലത്തില് റീപോളിങ് വേണമെന്ന് തുഷാര് വെള്ളാപ്പള്ളി; ആവശ്യപ്പെട്ട് തെരഞ്ഞെടുപ്പ് വരണാധികാരിക്ക് കത്ത് നല്‍കി\nഇന്ന് കേരളം ചര്‍ച്ച ചെയ്ത് കൊണ്ടിരിക്കുന്ന തൃപ്തി ദേശായി ആരാണ് ? അവരുടെ ലക്ഷ്യം എന്ത്?


മാലിന്യം നിറഞ്ഞ് കായംകുളം ഇഞ്ചക്കൽ തോട്; പകർച്ചവ്യാധി ഭീഷണിയിൽ പ്രദേശവാസികൾ\n02 Jun, 2019 at 02:55 AM\nകായംകുളം നഗരസഭയിലെ ഇഞ്ചക്കൽ തോട് മാലിന്യങ്ങൾ നിറഞ്ഞ അവസ്ഥയിൽ. നൂറ് കണക്കിന് കുടുംബങ്ങൾ ദുർഗന്ധം സഹിച്ച് പകർച്ചവ്യാധി ഭീഷണിയിൽ കഴിയുമ്പോഴും നഗരസഭാ അധികൃതർ യാതൊരു നടപടിയും സ്വീകരിക്കുന്നില്ല. നഗരസഭയിലെ മഴക്കാല പൂർവ്വ ശുചീകരണം പ്രഹസനമാണെന്നാണ് നട്ടുകാരുടെ ആക്ഷേപം.\nമഴക്കാലപൂർവ ശുചീകരണം സംസ്ഥാന സർക്കാർ ഏറെ പ്രാധാന്യത്തോടെ നടപ്പിലാക്കുമ്പോൾ കായംകുളം നഗരസഭയിലെ കാഴ്ചകൾ ഇങ്ങനെയാണ്. നഗരസഭയിലെ 35, 36 വാർഡുകളിലെ നാലോളം സ്കൂളുകളുടെയും ആരാധനാലയങ്ങളുടെയും സമീപത്ത് കൂടി കടന്നുപോകുന്ന ഇഞ്ചക്കൽ തോടിന്റെ അവസ്ഥ ഇതാണ്. പ്ലാസ്റ്റിക് കുപ്പികൾ മുതൽ മാലിന്യങ്ങളും ഇറച്ചി മാലിന്യങ്ങളും കക്കൂസ് മാലിന്യങ്ങളും വരെയാണ് തോട്ടിലേക്ക് തള്ളിയിരിക്കുന്നത്. പല ഭാഗങ്ങളിലും മാലിന്യം നിറഞ്ഞ് തോട് നികന്ന അവസ്ഥയിലുമാണ്.\nതോട് ശുചീകരണത്തിന് നഗരസഭ നിരവധി പദ്ധതികൾ പ്രഖ്യാപിച്ചെങ്കിലും അതെല്ലാം കടലാസിൽ ഒതുങ്ങി. സ്കൂൾ തുറക്കാൻ ദിവസങ്ങൾ മാത്രം ആണ് ബാക്കി. മഴ ശക്തമാകുന്നതിന് മുമ്പ് ശുചീകരണ പ്രവൃത്തികൾ പൂർത്തിയാക്കിയില്ലെങ്കിൽ പകർച്ച വ്യാധികളുടെ കാലത്തിനാവും സാക്ഷിയാവേണ്ടി വരിക.


സിജിതയുടെ കാവ്യലോകം : Deepika.com Youth News\nപ്രശാന്തതയില് ഓര്‍ത്തെടുക്കുന്നള്ള തീവ്രവികാരങ്ങളാണ് കവിതകള് എന്നാണ് വില്യം വേഡ്‌സ്‌വര്‍ത്ത് കവിതയ്ക്ക് നല്‍കിയ നിര്‍വചനം. ഓരോ സ്ത്രീയിലും ഒരു സാഹിത്യകാരി ഒളിഞ്ഞുകിടപ്പുണ്ട്. എന്നാല് കുടുംബവും പ്രാരാബ്ധങ്ങളുമൊക്കെയാകുമ്പോള് തങ്ങളുടെ ഉള്ളിലെ വികാരങ്ങള് അക്ഷരങ്ങളാക്കാനുള്ള പ്രശാന്തത കണ്ടെത്താന് അവര്‍ക്ക് കഴിയാതെ പോകുന്നു. എഴുതാന് ഉള്‍വിളി ഉണ്ടായിരുന്നിട്ടും ആ എഴുത്തിനെ വെളിച്ചം കടന്നുചെല്ലാത്ത ഒരു പെട്ടിയുടെ ഉള്ളിലേക്കോ ചിതലരിക്കുന്ന തട്ടിന്‍പുറങ്ങളിലേക്കോ വലിച്ചെറിയുന്ന സ്ത്രീകള്‍ക്ക് മാറ്റത്തിനു മാതൃകയാവുകയാണ് സിജിത അനില്. രണ്ടു പുസ്തകങ്ങള്‍കൊണ്ടുതന്നെ ആരാധകരെ നേടിയ ഈ വീട്ടമ്മയെ പരിചയപ്പെടാം...\nകുട്ടിക്കാലം മുതലേ എഴുത്തിനോട് പ്രണയം\nഎറണാകുളം ജില്ലയിലെ കോതമംഗലത്താണ് സിജിത ജനിച്ചത്. സ്‌കൂളില് പഠിക്കുമ്പോള്‍ത്തന്നെ എഴുത്തിനോട് താത്പര്യമുണ്ടായിരുന്നു. സ്‌കൂളില്‍നിന്ന് ലഭിച്ച സമ്മാനങ്ങളാണ് സിജിതയിലെ എഴുത്തുകാരിക്ക് പ്രോത്സാഹനമായത്. അരുവിത്തുറ സെന്റ് ജോര്‍ജ് കോളജില് പഠിക്കുമ്പോഴും എഴുത്തു തുടര്‍ന്നു. ഹോസ്റ്റല് ജീവിതം കൂടുതല് എഴുതാന് സഹായിച്ചു. എന്നാല് അന്നൊന്നും താന് കുത്തിക്കുറിച്ചുവച്ച കഥകളും കവിതകളും പ്രസിദ്ധീകരിക്കുന്നതിനെപ്പറ്റി ചിന്തിച്ചിേട്ടയില്ലായിരുന്നു. പഠനത്തിനിടയില് കല്യാണം വന്നു. കുടുംബിനിയായതോടെ എഴുത്തില് ഒരിടവേളയുണ്ടായി.\nകല്യാണം കഴിഞ്ഞ് വര്‍ഷങ്ങള്‍ക്കുശേഷം സിജിത വീണ്ടും എഴുതാന് തുടങ്ങി.അവ വായിച്ച സുഹൃത്തുക്കളാണ് ഒരു കഥാസമാഹാരമാക്കി മാറ്റാന് നിര്‍ദേശിച്ചത്. ഒപ്പം കുടുംബത്തിന്റെ പിന്തുണകൂടിയായപ്പോള് സിജിതയുടെ ആദ്യ കഥാസമാഹാരം പുറത്തിറങ്ങിചതുര്‍ഭുജങ്ങള്. ഇതിലെ കഥകള് ഏറെ വായിക്കപ്പെെങ്കിലും അമ്മയുടെയും ഭാര്യയുടെയുമെല്ലാം ഉത്തരവാദിത്വങ്ങള് നിര്‍വഹിക്കുന്നതിന്റെ തിരക്കില് എഴുത്തിന് വീണ്ടും ബ്രേക്ക് നല്‍കി.\nമകന്റെ സ്‌കൂള് കൊണ്ടുവന്ന ഭാഗ്യം\nമകനെ ഭരണങ്ങാനത്തെ സ്‌കൂളില് ചേര്‍ത്ത സമയത്ത് അവിടത്തെ സിസ്‌റ്റേഴ്‌സാണ് വിശുദ്ധ അല്‍ഫോന്‍സാമ്മയുടെ ജീവിതത്തെ ആസ്പദമാക്കി ഒരു കഥാപ്രസംഗം തയാറാക്കാന് സിജിതയോട് ആവശ്യപ്പെടുന്നത്. സഹനത്തിന്റെ പുത്രി എന്ന കഥാപ്രസംഗ സിഡി ചൂടപ്പംപോലെയാണ് വിറ്റുപോയത്. ഇതിനിടയില് നിരവധി സാഹിത്യ പ്രസിദ്ധീകരണങ്ങളില് സിജിതയുടെ കവിതകള് പ്രസിദ്ധീകരിച്ചു. ആത്മബലി എന്ന കഥാസമാഹാരം പ്രസിദ്ധീകരിച്ചതോടെ നിരവധി അവാര്‍ഡുകള് സിജിതയെ തേടിയെത്തി. ഇതിലെ ഒരു ആത്മബലി എന്ന കഥ സിനിമയാക്കാനുള്ള ചര്‍ച്ചകള് നടക്കുന്നു. തന്റെ കവിതകളുടെ സമാഹാരമായ 'സൂര്യനെ പ്രണയിച്ച ഭൂമി'യുടെ പണിപ്പുരയിലാണ് സിജിത ഇപ്പോള്. തടിവ്യവസായിയായ അനില് ജോസ് ഞൊണ്ടിമാക്കലാണ് സിജിതയുടെ ഭര്‍ത്താവ്. ആദിത്യ,അനവദ്യ, ആരാധ്യ എന്നിവര് മക്കളാണ്.\nഡോ.ബി. ആര് അംബേദ്കര് സാഹിത്യശ്രീ നാഷണല് അവാര്‍ഡ്, ഭഗവാന് ബുദ്ധ നാഷണല് ഫെലോഷിപ്പ്, സ്ത്രീശക്തി പുരസ്‌കാരം, ദേവജ പുരസ്‌കാരം, നവോത്ഥാനശ്രേഷ്ഠ പുരസ്‌കാരം, പ്രഫസര് ഹൃദയകുമാരി പുരസ്‌കാരം, നന്മ ജെ.സി ഡാനിയല് പുരസ്‌കാരം, കാവാലം നാരായണപ്പണിക്കര് പുരസ്‌കാരം തുടങ്ങി നിരവധി അവാര്‍ഡുകള് സിജിത ഇതിനകം സ്വന്തമാക്കിക്കഴിഞ്ഞു.


തല മൊട്ടയടിച്ച് ചുവന്ന കുറിതൊട്ട് അമ്മയോടൊപ്പം നടി കൃഷ്ണപ്രഭ; തിരുപ്പതിയില് പോയി മൊട്ടയടിച്ച കൃഷ്ണപ്രഭയുടെ ചിത്രങ്ങള് കണ്ട് അമ്പരന്ന് ആരാധകര്Malayali Life | The Largest Malayalam Online Lifestyle Portal\nതല മൊട്ടയടിച്ച് ചുവന്ന കുറിതൊട്ട് അമ്മയോടൊപ്പം...\nതല മൊട്ടയടിച്ച് ചുവന്ന കുറിതൊട്ട് അമ്മയോടൊപ്പം നടി കൃഷ്ണപ്രഭ; തിരുപ്പതിയില് പോയി മൊട്ടയടിച്ച കൃഷ്ണപ്രഭയുടെ ചിത്രങ്ങള് കണ്ട് അമ്പരന്ന് ആരാധകര്\nSaturday 13 April 2019 12:41:26 PM\nമലയാളത്തില് സിനിമയില് ചെറുതെങ്കിലും വ്യത്യസ്തമായ വേഷങ്ങള് ചെയ്ത് ശ്രദ്ധിക്കപ്പെട്ട നടിയാണ് കൃഷ്ണ പ്രഭ. കുറച്ചു നാളുകള്‍ക്ക് മുന്‍പാണ് എറണാകുളത്ത് താരം സ്വന്തമായ നൃത്ത വിദ്യാലയം ആരംഭിച്ചത്. മമ്മൂക്ക സ്‌കൂളിന്റെ ഉദ്ഘാടനം നടത്താന് എത്തിയതിന്റെ ചിത്രങ്ങള് ഏറെ വൈറലായിരുന്നു. സീരിയലിലെയും സിനിമയിലെയും അടുത്ത സുഹൃത്തുകളും ചടങ്ങില് പങ്കെടുത്തിരുന്നു. പലപ്പോഴും വ്യത്യസ്ത ലുക്കുകളിലാണ് കൃഷ്ണപ്രഭയെ കാണാറുളളത്. മോഡേണായും നാടനായുമൊക്കെയുളള താരത്തിന്റെ ഫോട്ടോഷൂട്ട് ചിത്രങ്ങള് ഏറെ ശ്രദ്ധിക്കപ്പെടാറുണ്ട്. അളളു രാമചന്ദ്രന് എന്ന ചിത്രത്തിലാണ് കൃഷ്ണപ്രിയ അവസാനമായി അഭിനയിച്ചത്.\nഎന്നാല് താരത്തിന്റെ പുതിയ ചിത്രങ്ങള് ഇപ്പോള് വൈറലാകുകയാണ്. കൃഷ്ണപ്രിയയുടെ മൊട്ടയടിച്ച ചിത്രങ്ങളാണ് ഇപ്പോള് ആരാധകരെ ഞെട്ടിച്ചിരിക്കുന്നത്. രണ്ടു വശത്തേക്കും വെട്ടിയിറക്കിയ മുടിയുമായി നടന്ന സുന്ദരിയായ കൃഷ്ണപ്രഭയുടെ ചിത്രങ്ങള് കണ്ട് മേക്കപ്പ് ആണെന്നാണ് ആദ്യം ആരാധകര് കരുതിയത്. എന്നാല് ഒപ്പം അമ്മയും ചേട്ടനും മൊട്ടയടിച്ചു നില്‍ക്കുന്നതു കണ്ടപ്പോഴാണ് ഉറപ്പിച്ചത്, മേക്കപ്പല്ല, ശരിക്കും മൊട്ടയടിച്ചതാണെന്ന്. താരം തന്നെയാണ് തന്റെ മൊട്ടയടിച്ച ചിത്രങ്ങള് സോഷ്യല് മീഡിയയില് പങ്കുവച്ചത്.എന്തായാലും പടം കണ്ടവര് കണ്ടവര് വിളിക്കുകയും മെസേജ് അയയ്ക്കുകയുമാണ്. നടി ഭാവന ഉള്‍പ്പടെയുള്ളവര് ക്യൂട്ട് ആയിട്ടുണ്ടെന്ന് പറഞ്ഞതായും കൃഷ്ണ പ്രഭ പറഞ്ഞു.\nമൊട്ടയടിച്ചതിന് പ്രത്യേകിച്ച് കാരണമൊന്നും ഇല്ലെന്നാണ് കൃഷ്ണപ്രിയ പറയുന്നത്. തിരുപ്പതി ഭഗവാന്റെ കടുത്ത വിശ്വാസിയാണ് കൃഷ്ണപ്രഭയും അമ്മയും സഹോദരനുമെല്ലാം. എല്ലാ വര്‍ഷവും തിരുപ്പതി ഭഗവാനെ കാണാന് പോകാറുമുണ്ട്. നാലു വര്‍ഷം മുമ്പ് അമ്മ മൊട്ടയടിച്ചു. പിന്നെ ബോയ് കട്ടിലാണ് അമ്മ. അത് സൂപ്പറാണെന്ന അഭിപ്രായമാണ് എല്ലാവര്‍ക്കും. ചേട്ടന് എല്ലാ വര്‍ഷവും മൊട്ടയടിക്കാറുണ്ട്. തനിക്ക് മുടിവെട്ടാന് പേടിയായിരുന്നുവെന്നും ഇത്തവണയെന്തായാലും ധൈര്യം വന്നു എന്നും താരം പറയുന്നു. നാലാം വയസിലെങ്ങാണ്ടാണ് ആകെ മുടി മൊട്ടയടിച്ചത്. അതാണേല് ഓര്‍മയില് ഇല്ലതാനും. മൊട്ടയടിച്ചത് നേര്‍ച്ചയൊന്നുമില്ല. എല്ലാ വര്‍ഷവും തിരുപ്പതിയില് പോകാറുണ്ട്. ഭഗവാന്റെ കൃപകൊണ്ട് എല്ലാ അനുഗ്രഹവുമുണ്ട്. ജെയ്നിക ഡാന്‍സ് സ്‌കൂള് ആരംഭിച്ചപ്പോള് മുതല് നന്നായി പോകുന്നു. ദൈവാനുഗ്രഹത്തില് അഭിനയരംഗത്തും പ്രോഗ്രാമുകളും എല്ലാം നന്നായി ലഭിക്കുന്നുണ്ടെന്നും താരം പറയുന്നു. മുടി നഷ്ടപ്പെട്ടതില് ദുഖമൊന്നും ഇല്ലെന്നും ഈ ചൂടു കാലത്ത് ഭയങ്കര സുഖമാണെന്നും കൃഷ്ണ കൂട്ടിച്ചേര്‍ക്കുന്നു.\nRead more topics: # Actress krishnaprabha,# new photos\nActress krishnaprabha new photos\nഒറ്റ കണ്ണിറുക്കി ലോകശ്രദ്ധ പിടിച്ച് പറ്റിയ പ്രിയ വാര്യര് അതീവ ഗ്ലാമര് വേഷത്തില്....!


COVID 19 | വാളുവീശി ആൾദൈവം; രാജ്യത്ത് ലോക്ക് ഡൗണ് പ്രഖ്യാപിച്ചിരിക്കുമ്പോൾ സ്വയം ആള്‍ദൈവമായി പ്രഖ്യാപിച്ച ഒരു സ്ത്രീ പൊതുസ്ഥലത്ത് ആളുകളെ വിളിച്ചുകൂട്ടി; പിന്നെ അരങ്ങേറിയത് നാടകീയ രംഗങ്ങൾ - Malayalivartha.com Widgets Magazine\nവാളുവീശി ആൾദൈവം; രാജ്യത്ത് ലോക്ക് ഡൗണ് പ്രഖ്യാപിച്ചിരിക്കുമ്പോൾ സ്വയം ആള്‍ദൈവമായി പ്രഖ്യാപിച്ച ഒരു സ്ത്രീ പൊതുസ്ഥലത്ത് ആളുകളെ വിളിച്ചുകൂട്ടി; പിന്നെ അരങ്ങേറിയത് നാടകീയ രംഗങ്ങൾ\n25 MARCH 2020 06:56 PM IST\nരാജ്യത്ത് നിലവില് അഞ്ഞൂറിലധികം പേര്‍ക്ക് ഇതിനകം തന്നെ രോഗം കോവിഡ് 19 ബാധ സ്ഥിതീകരിച്ചു കഴിഞ്ഞു. രാജ്യത്ത് കൊറോണ ബാധിച്ച് മരിച്ചവരുടെ എണ്ണം കണക്കനുസരിച്ച് 11 ആയി. നിലവിൽ രോഗ വ്യാപനം തടയുന്നതിന്റെ ഭാഗമായി പ്രധാനമന്ത്രി നരേന്ദ്ര മോദി മൂന്നാഴ്ചയാണ് രാജ്യത്ത് ലോക്ക് ഡൗണ് പ്രഖ്യാപിച്ചിരിക്കുന്നത്. ഇതിലൂടെ വൈറസിനെ ഒരു പരിധിവരെ നിയന്ത്രിക്കാന് സാധിക്കുമെന്നാണ് കേന്ദ്രസര്‍ക്കാരിന്റെ കണക്കുകൂട്ടല്. ഇന്ന് മുതലാണ് ഇരുപത്തിയേഴ് സംസ്ഥാനങ്ങളിലും ഏഴ് കേന്ദ്രഭരണ പ്രദേശങ്ങളിലുമുള്‍പ്പെടെ 21 ദിവസത്തേക്ക് ലോക്ക് ഡൗണ് പ്രഖ്യാപിച്ചത്.\nഎന്നാൽ കൊറോണ വൈറസ് വ്യാപനത്തിനെതിരെ ശക്തമായ പ്രതിരോധമെന്ന നിലയില് രാജ്യത്ത് സമ്ബൂര്‍ണ ലോക്ക് ഡൗണ് പ്രഖ്യാപിച്ചിട്ടും ചിലര്‍ക്ക് മാത്രം കാര്യത്തിന്റെ ഗൗരവം ഇപ്പോളും മനസിലായിട്ടില്ല. അത്തരമൊരു സംഭവമാണ് ലോക്ക് ഡൗണ് ഒന്നാം ദിവസം ഉത്തര്‍പ്രദേശിലെ ഒരു ഗ്രാമത്തില് സംഭവിച്ചത്.\nലഖ്നൗവില്‍നിന്ന് 300 കിലോമീറ്റര് അകലെയുള്ള മെഹ്ദ പൂര്‍വയിലാണ് നാടകീയ സംഭവം. സ്വയം ആള്‍ദൈവമായി പ്രഖ്യാപിച്ച ഒരു സ്ത്രീ പൊതുസ്ഥലത്ത് ആളുകളെ വിളിച്ചുകൂട്ടുകയായിരുന്നു. സംഭവമറിഞ്ഞ് പോലീസ് സ്ഥലത്തെത്തിയെങ്കിലും നിര്‍ദേശങ്ങള് പാലിക്കാന് സ്ത്രീയും വിശ്വാസികളും തയ്യാറായില്ല. ഒടുവില് ബലപ്രയോഗത്തിലൂടെ പോലീസ് ഇവരെ അറസ്റ്റ് ചെയ്ത് നീക്കുകയായിരുന്നു. പോലീസ് മുന്നറിയിപ്പു നല്‍കിയെങ്കിലും ഇവര് പിന്‍വാങ്ങാന് തയ്യാറായില്ല അതിനെ തുടർന്നാണ് ഇവരെ അറസ്റ്റ് ചെയ്ത നീക്കിയത്.\nതുടര്‍ന്ന് പോലീസ് ബലം പ്രയോഗിച്ച് നീക്കം ചെയ്യാന് ശ്രമിച്ചതോടെ ഇവര് പോലീസിന് നേരെ വാളുവീശി. 'ശ്രമിക്കൂ, കഴിയുമെങ്കില് എന്നെ ഇവിടെ നിന്നുമാറ്റൂ' എന്ന് വെല്ലുവിളിക്കുകയും ചെയ്തു. ഒടുവില് വനിതാ പോലീസ് അടക്കമുള്ളവര് ചേര്‍ന്ന് ഇവരെ തൂക്കിയെടുത്ത് പോലീസ് ജീപ്പില് കയറ്റുകയായിരുന്നു. ചെറിയ രീതിയില് ലാത്തിചാര്‍ജ് നടത്തിയാണ് ആള്‍ക്കൂട്ടത്തെ പിരിച്ചുവിട്ടത്. ചുവന്ന പട്ടുസാരിയണിഞ്ഞ് കൈയില് ഒരു വാളുമായാണ് നില്‍ക്കുന്ന ഇവര് സ്വയം 'മാ ആദി ശക്തി' എന്നാണ് വിശേഷിപ്പിക്കുന്നത്. രാജ്യം ഒന്നടങ്കം കൊറോണ എന്ന മഹാമാരിയിൽ നിന്നുള്ള രക്ഷക്കായി കിണഞ്ഞു പരിശ്രമിക്കുമ്പോൾ ഇത്തരം ഒറ്റപ്പെട്ട സംഭവങ്ങൾ രാജ്യത്തിന് അപമാനമായി മാറുകയാണ്.


ചക്ക, ചക്ക ചകിണി, ചക്ക മടൽ…. – Catholic View\nJosmy James kochukarottu\nBy Catholic View\t On Aug 28, 2019\nഎന്തൊരു പ്രഹസനമാണ് സജീ…\nസന്യസ്തരെ വേശ്യകളായും, മഠങ്ങളെ വേശ്യാലയങ്ങളായും ചിത്രീകരിക്കാൻ ചേട്ടൻ (Sebastian varkey) കാണിച്ച ഉത്സാഹം കേരളത്തിൽ അത്രകണ്ട് ഏശുമെന്ന് തോന്നുന്നില്ല. കാരണം, ലൂസി കളപ്പുരയെ പിൻതാങ്ങാൻ നിക്കുന്ന കുറച്ച് വിവരദോഷികൾ അല്ലാതെ മറ്റാരും നിങ്ങളെ സപ്പോർട്ട് ചെയ്യില്ല. (അതിൽ ഉൾപ്പെടുന്നവരും ചെയ്തെന്ന് വരില്ല). Bcoz, യാതൊരു ലോജിക്കും ഇല്ലാത്ത ഒരു പ്രസ്താവന ആയിപ്പോയി.പിന്നെ ഒരു ഗുണമുണ്ടായി രണ്ട് ദിവസം കൊണ്ട് നാലു പേര് അറിയാൻ ഇടയായി.\nഎൻ്റെ വിഷയം അതല്ല. ഇതിനുള്ള മറുപടി.\nജീവിതത്തിൻ്റെ രണ്ട് വിലയേറിയ വർഷങ്ങൾ ഒരു മഠത്തിൻ്റെ സന്തോഷം നിറഞ്ഞ അന്തരീക്ഷത്തിൽ ചിലവിടാൻ ഭാഗ്യം ലഭിച്ച വ്യക്തിയാണ് ഞാൻ. ഈ രണ്ട് വർഷം കൊണ്ട് വളരെയേറെ കാര്യങ്ങൾ ഞാൻ മനസ്സിലാക്കി, പഠിച്ചു. ഒരുപാട് പേരു ചോദിച്ചിരുന്നു എന്തുകൊണ്ടാണ് നീ പിന്നെ മഠത്തിൽ ചേരാഞ്ഞത് എന്ന്.\nഅതിനുള്ള മറുപടി വളരെ നിസ്സാരമാണ്. വഴിയേ പോകുന്നവർക്ക് ഓടിക്കേറാൻ പറ്റുന്ന സ്ഥലമൊന്നും അല്ല മഠങ്ങൾ. അതിന് “ദൈവവിളി” എന്ന് പറയുന്ന ഒരു ഐറ്റം വേണം. ആ വിളി കേൾക്കാൻ കുറച്ച് ഭാഗ്യം വേണം; വിളി കേൾക്കുന്നവർക്കും അവരുടെ കുടുംബങ്ങൾക്കും. മഠത്തിൽ ചേരാൻ പോകുന്ന എല്ലാ കുട്ടികളും സന്യസ്തർ ആവുന്നില്ല. തങ്ങളെ കൊണ്ട് പറ്റില്ല എന്ന് ബോധ്യമുണ്ടാവുമ്പോൾ അവർക്ക് തിരികെ പോരാം. ആരും തടയില്ല. കുട്ടിക്ക് കഴിയില്ല, നിക്കണ്ട എന്ന് പറഞ്ഞ് പറഞ്ഞു വിടാറുമില്ല. മറിച്ച് വീണ്ടും പ്രാർത്ഥിച്ച് ഒരുങ്ങാനുള്ള അവസരം കൊടുക്കുകയാണ് ചെയ്യുക.\nകുഞ്ഞുങ്ങളെ മഠങ്ങളിലേക്ക് പറഞ്ഞയക്കുന്ന മാതാപിതാക്കൾ പൊട്ടന്മാരല്ല. അവരും മക്കളെ കുറിച്ചുള്ള സ്വപനങ്ങളും പ്രതീക്ഷകളും ദൈവത്തിന് വേണ്ടി ഉപേക്ഷിക്കുകയാണ്.\nജീവിതത്തിൽ കൈവരിക്കാൻ പറ്റുന്ന സുഖങ്ങളെയും സൗഭാഗ്യങ്ങളെയും ത്യജിക്കുക എന്നത് അത്ര നിസ്സാരമായ കാര്യവുമല്ല. സ്വന്തം കുടുംബവും സുഹൃത്ത് ബന്ധങ്ങളും ആഗ്രഹങ്ങളും ഉപേക്ഷിച്ച് സമൂഹത്തിൻറെ നന്മയ്ക്കുവേണ്ടി ഇറങ്ങി തിരിക്കുന്നവരാണ് ഓരോ കന്യാസ്ത്രീയും.\nഅവരുടെ അർപ്പണ മനോഭാവത്തിന്റെ വില അറിയാനും വേണം ഒരു നല്ല മനസ്സ്.\nസ്വന്തം തെറ്റുകളെ ന്യായീകരിക്കാൻ ശ്രമിക്കുന്ന ലൂസി കളപ്പുരയെ പോലെയുള്ള വ്യക്തികൾക്കു വേണ്ടി വാദിക്കണ്ട എന്നൊന്നും പറയുന്നില്ല. കാരണം,അവരെ സപ്പോർട്ട് ചെയ്യാനും ആരെങ്കിലും വേണം. അല്ലെങ്കിൽ അവർ സമൂഹത്തിൽ നിന്നു കൂടി ഒറ്റപ്പെട്ട് പോവും. അത് ഓരോരുത്തരുടെ വ്യക്തിസ്വാതന്ത്ര്യം.\nപക്ഷേ അത് മറ്റുള്ളവരുടെ മേലുള്ള കടന്നുകയറ്റമാവരുത്.\nസമൂഹത്തിന് നന്മകൾ മാത്രം ചെയ്യുന്ന കുറച്ച് ജീവിതങ്ങളുണ്ട്. അനാവശ്യമായി അവരെ ഇത്തരം തരം താണ വിഷയങ്ങളിലേക്ക് വലിച്ചിഴക്കരുത്.\nഎളിമയുടെ പ്രചോദനം; വൈദികനില് നിന്ന് ആശീര്‍വ്വാദം സ്വീകരിച്ച് പാപ്പ ,


പത്താം ക്ലാസ് യോഗ്യതയുള്ള തസ്തികയിലേക്കുള്ള മുഖ്യപരീക്ഷ; ഒക്ടോബർ, ഡിസംബർ മാസങ്ങളിൽ | psc tenth level examination held at October and December\nതസ്തികകളും തീയതിയും പാഠ്യപദ്ധതിയും പി.എസ്.സി.യുടെ വെബ്‌സൈറ്റിൽ (www.keralapsc.gov.in) പ്രസിദ്ധീകരിച്ചിട്ടുണ്ട്. 192 തസ്തികകളെ ജോലിയുടെ സ്വഭാവം പരിഗണിച്ച് വ്യത്യസ്ത വിഭാഗങ്ങളായി തിരിച്ചാണ് മുഖ്യപരീക്ഷ.\nTrivandrum, First Published Jul 15, 2021, 11:00 PM IST\nതിരുവനന്തപുരം: പത്താംക്ലാസ് വരെ യോഗ്യതയുള്ള തസ്തികകളുടെ മുഖ്യപരീക്ഷ ഒക്ടോബറിലും ഡിസംബറിലുമായി നടത്താൻ പി.എസ്.സി. തീരുമാനിച്ചു. ഒക്ടോബർ 23, 30 തീയതികളിലും ഡിസംബർ ഒന്നുമുതൽ 11 വരെയുള്ള തീയതികളിലുമായാണ് പരീക്ഷ. അപേക്ഷകർ കൂടുതലുള്ള എൽ.ഡി. ക്ലാർക്ക് പരീക്ഷ ഒക്ടോബർ 23-നും ലാസ്റ്റ്ഗ്രേഡ് സർവെന്റ്‌സ് പരീക്ഷ ഒക്ടോബർ 30-നും നടക്കും. തസ്തികകളും തീയതിയും പാഠ്യപദ്ധതിയും പി.എസ്.സി.യുടെ വെബ്‌സൈറ്റിൽ (www.keralapsc.gov.in) പ്രസിദ്ധീകരിച്ചിട്ടുണ്ട്. 192 തസ്തികകളെ ജോലിയുടെ സ്വഭാവം പരിഗണിച്ച് വ്യത്യസ്ത വിഭാഗങ്ങളായി തിരിച്ചാണ് മുഖ്യപരീക്ഷ.\nLast Updated Jul 15, 2021, 11:00 PM IST\nപത്താം ക്ലാസ് യോഗ്യത\nകാഴ്ചവൈകല്യമുള്ളവർക്ക് വാചാപരീക്ഷ; വിജ്ഞാപനം ഔദ്യോഗിക വെബ്സൈറ്റിൽ; പിഎസ്‍സി അറിയിപ്പ്\nലാസ്റ്റ് ഗ്രേഡ് റാങ്ക് പട്ടികയുടെ കാലാവധി അവസാനിക്കാന് 23 ദിവസം മാത്രം: ഉദ്യോഗാർഥികൾ ആശങ്കയിൽ


GK Class Room - 0005 (Kerala PSC GK Question and Answers) - Kerala PSC Helper | All Info About Govt Jobs\nHome GK Class Room GK Class Room - 0005 (Kerala PSC GK Question and Answers)\nGK Class Room\nGK Class Room - 0005 (Kerala PSC GK Question and Answers)\nMashhari July 28, 2020\n201. കബൂകി, നോ എന്നിവ ഏത് രാജ്യത്തെ നാടകരൂപങ്ങളാണ്?\n202. ഷേക് അബ്ദുള്ളയെ 1945 ഓഗസ്ത് നാലിന് നടന്ന നാഷണൽ കോൺഫറൻസിന്റെ സമ്മേളനത്തിൽ കശ്മീർ സിംഹം എന്ന് വിശേഷിപ്പിച്ചത്?\nAnswer :- ജവാഹർലാൽ നെഹ്‌റു\n203. കേരള സംഗീത നാടക അക്കാദമിയുടെ മുഖപത്രം?\nAnswer :- കേളി\n204. കേരളത്തിലെ ഏറ്റവും ചൂടു കൂടിയ മാസങ്ങൾ?\nAnswer :- ഏപ്രിൽ, മെയ്\n205. ഇന്ത്യയിലെ ആദ്യത്തെ ടെലിഫിലിം ?\nAnswer :- സദ്ഗതി\n206. മോക്ഷപ്രദീപഖണ്ഡനം രചിച്ചത്?\n207. ഇന്ത്യയിൽ ആദ്യമായ ഡബിൾ ഡക്കർ കോച്ച് ഘടിപ്പിച്ച ട്രെയിൻ?\nAnswer :- സിംഹഗഡ് എക്സ്പ്രസ്\n208. കേരളത്തിലെ ഏറ്റവും തണുപ്പുകൂടിയ മാസങ്ങൾ?\nAnswer :- ഡിസംബറും ജനുവരിയും\n209. കാശ്മീരിന് പ്രത്യേക പദവി നൽകിയിരുന്ന ഭരണഘടനാ വകുപ്പ്?\nAnswer :- 370\n210. കാസിരംഗ ഏത് നദിയുടെ തീരത്താണ് ?\n211. കാവേരി നദീജലതർക്കത്തിൽ ഉൾപ്പെട്ടത്?\nAnswer :- കേരളം, തമിഴ്നാട്, കർണാടകം, പോണ്ടിച്ചേരി\n212. ശിവജി ജനിച്ച വർഷം?\nAnswer :- 1627\n213. കിളിമഞ്ചാരോ അഗ്നി പർവതം ഏതു രാജ്യത്താണ് ?\nAnswer :- താൻസാനിയ\n214. സെനഗൽ എന്നു പേരുള്ള നദിയും രാജ്യവും ഏത് വൻകരയിലാണ് ?\nAnswer :- ആഫിക്ക\n216. വിക്രമോർവശീയം, മാളവികാഗ്നിമിത്രം, രഘുവംശം, മേഘദൂതം എന്നിവ രചിച്ചത്?\n217. 1999-ൽ സ്വതന്ത്രമാകും മുമ്പ് ഈസ്റ്റ് തിമോർ ഏത് രാജ്യത്തിന്റെ നിയന്ത്രണത്തിലായിരുന്നു?\nAnswer :- ഇന്തോനേഷ്യ\n218. എസ്.ഐ.യൂണിറ്റിലെ അടിസ്ഥാന യൂണിറ്റുകളുടെ എണ്ണം?\n219. ഏത് നേതാവിന്റെ സ്മരണയ്ക്കാണ് ഹരിപ്രസാദ് ചൗരസ്യ ഇന്ദിരാ കല്യാൺ എന്ന രാഗം ചിട്ടപ്പെടുത്തിയത്?\nAnswer :- ഇന്ദിരാഗാന്ധി\n220. കർണാടക സംസ്ഥാനത്തെ പ്രധാന ഉത്സവം?\nAnswer :- ദസറ\n221. ഏതിന്റെ ഖരാവസ്ഥയാണ് ഡ്രൈ ഐസ് ?\nAnswer :- കാർബൺ ഡൈയോക്സൈഡ്\n222. ആർക്കാണ് മാതാപിതാക്കൾ മുടിചൂടും പെരുമാൾ എന്നു പേരിട്ടത്?\n223. ജാതി കുമ്മി രചിച്ചത് ആരാണ്?\n224. ശ്രീനാരായണ ഗുരുവിന്റെ ആദ്യശിഷ്യൻ?\nAnswer :- ശിവലിംഗദാസ സ്വാമികൾ\n225. മനുഷ്യവാസമുള്ള വൻകരകളിൽ ഉഷ്ണ മേഖലാ പ്രദേശത്തിനു വെളിയിൽ സ്ഥിതി ചെയ്യുന്ന ഏക വൻകര ഏതാണ്?\nAnswer :- യൂറോപ്പ്\n226. ജന്മശതാബ്ദിയോടനുബന്ധിച്ച് സ്റ്റാമ്പ് പുറപ്പെടുവിക്കപ്പെട്ട ആദ്യ സ്വാതന്ത്യ സമരസേനാനി?\n227. പുളിമരത്തിന്റെ ജന്മദേശം\n228. ശതവാഹന രാജാക്കൻമാരുടെ സദസ്സിലെ ഭാഷ?\nAnswer :- പ്രാകൃതഭാഷ\n229. സസ്യ വർഗീകരണ സമ്പ്രദായത്തിന്റെ ആചാര്യൻ?\nAnswer :- കരോലസ് ലിനയസ്\n230. അക്ബർ ബുലന്ദ് ദർവാസ നിർമിച്ചത് ഏത് കീഴടക്കിയതിന്റെ സ്മരണയ്ക്കാണ്?\nAnswer :- ഗുജറാത്ത്\n231. സമുദ്രങ്ങളിൽ രാജാവ് എന്നറിയപ്പെടുന്നത്?\nAnswer :- പസഫിക് സമുദ്രം\n232. സമുദ്രനിരപ്പിൽനിന്നും താഴെയായി സ്ഥിതി ചെയ്യുന്ന കേരളത്തിലെ ഒരു പ്രദേശം?\n233. ഉപ്പിന് നികുതി ചുമത്തിയ ആദ്യ രാജ്യം?\n234. ഗാന്ധിജി വധിക്കപ്പെട്ട സ്ഥലം?\nAnswer :- ന്യൂഡൽഹി\n235. കാശിയുടെ പുതിയ പേര്?\nAnswer :- വാരാണസി\n236. ഏത് രാജ്യവുമായിട്ടാണ് ഇന്ത്യ ആദ്യ ഏകദിന ക്രിക്കറ്റ് മാച്ച് കളിച്ചത്?\n237. വൈദേശിക സഹായം കൂടാതെ അച്ചുകൂടം സ്ഥാപിച്ച ആദ്യ മലയാളി?\nAnswer :- ചാവറയച്ചൻ\n238. നൈൽ യുദ്ധത്തിൽ ബ്രിട്ടണോട് ഏറ്റുമുട്ടിയ രാജ്യം?\nAnswer :- ഫ്രാൻസ്\n239. ഏത് രാജ്യത്തെ ഓഹരി വിപണിയാണ് ലാബോഴ്സ് എന്നറിയപ്പെടുന്നത്?\n240. എൻഫീൽഡ് പട്ടണം ഏത് രാജ്യത്താണ്?\nAnswer :- ഇംഗ്ളണ്ട്\n241. എഡി1000നും 1026നും ഇടയ്ക്ക് പതിനേഴ് പ്രാവശ്യം ഇന്ത്യയെ ആക്രമിച്ച മുസ്ലിം ആക്രമണകാരി?\nAnswer :- മുഹമ്മദ് ഗസ്തി.\n242. ഏറ്റവും കൂടുതൽ ദിനപ്പത്രങ്ങളുള്ള രാജ്യം?\n243. കേരളത്തിന്റെ പരമ്പരാഗത വാസ്തു ശൈലി?\nAnswer :- നാലുകെട്ട്\n244. സൈനികരുടെ യൂണിഫോമായി കാക്കി ഉപയോഗിച്ചു തുടങ്ങിയ രാജ്യം?\n245. ഏത് രാജ്യത്തിന്റെ തെക്കുകിഴക്കനേഷ്യയിലെ കോളനികളാണ് ഇന്തോ-ചൈന എന്നറിയപ്പെട്ടത് ?\n246. ഇന്ത്യയിൽ തെക്കുപടിഞ്ഞാറൻ മൺസൂൺ ഉദ്ഭവിക്കുന്നത് എവിടെനിന്നാണ്?\nAnswer :- ഇന്ത്യൻ മഹാസമുദ്രം\n248. തമിഴ് കവിതയിലെ ഒഡീസി എന്നറിയപ്പെടുന്ന കാവ്യം?\nAnswer :- മണിമേഖല\n249. ഇന്ത്യയിലെ ഏറ്റവും വലിയ ഓഡിറ്റോറിയമായ ശ്രീഷൺമുഖാനന്ദ ഹാൾ എവിടെയാണ്?\n250. കംപ്യൂട്ടറിന്റെ തലച്ചോറ് എന്നറിയപ്പെടുന്നത് ?\nAnswer :- സി.പി.യു.\nTags: GK Class Room


Home » KERALAM » നാവികസേനയ്ക്കായി നിര്‍മിക്കുന്ന കപ്പലിലെ ഹാര്‍ഡ് ഡിസ്‌കുകള് മോഷണം പോയി\nകൊച്ചി: രാജ്യത്ത് നിര്‍മിക്കുന്ന ആദ്യ വിമാന വാഹിനിക്കപ്പലിലെ നാല് ഹാര്‍ഡ് ഡിസ്‌കുകള് കംപ്യൂട്ടര് തകര്‍ത്ത് മോഷ്ടിച്ചു. നാവികസേനയ്ക്കു വേണ്ടി കൊച്ചി കപ്പല്‍ശാലയില് നിര്‍മാണത്തിലിരിക്കുന്ന വിമാനവാഹിനി ക്കപ്പലിലാണ് മോഷണം. ചില അനുബന്ധ ഉപകരണങ്ങളും കാണാതായിട്ടുണ്ട്. കേസന്വേഷണ ചുമതല കൊച്ചി ക്രൈം ഡിറ്റാച്ച്‌മെന്റ് എ.സി.പി.ക്ക് കൈമാറി.\nനിര്‍മാണം അവസാന ഘട്ടത്തില് എത്തിയപ്പോഴാണ് മോഷണം നടന്നത്. നിര്‍മാണ ജോലികള് ചെയ്യുന്നവരെ കേന്ദ്രീകരിച്ചാണ് പോലീസിന്റെ അന്വേഷണം ഇപ്പോള് നടക്കുന്നത്. സുരക്ഷാ വീഴ്ചയടക്കം അന്വേഷിക്കുമെന്ന് സൗത്ത് പോലീസ് അറിയിച്ചു.\nതിങ്കളാഴ്ച വൈകീട്ടാണ് ഹാര്‍ഡ് ഡിസ്‌ക് മോഷണം പോയതായി പോലീസിന് കപ്പല്‍ശാലയുടെ പരാതി ലഭിക്കുന്നത്. 2009-ലാണ് കപ്പലിന്റെ പണി കൊച്ചി കപ്പല്‍ശാലയില് ആരംഭിച്ചത്. 2021-ല് പണി പൂര്‍ത്തിയാക്കുകയാണ് ലക്ഷ്യം. ആരംഭം മുതല് കനത്ത സുരക്ഷയിലായിരുന്നു കപ്പല്‍ശാല. സംഭവത്തില് അട്ടിമറി സാധ്യതകളും പോലീസ് പരിശോധിക്കുന്നുണ്ട്. മറ്റു വസ്തുക്കള് ഒന്നും മോഷ്ടിക്കാതെ കംപ്യൂട്ടറില് വിവരങ്ങള് ശേഖരിക്കുന്ന ഹാര്‍ഡ് ഡിസ്‌ക് എടുത്തത് സംശയാസ്പദമാണ്. കപ്പല് നേവിക്ക് കൈമാറാത്തതിനാല് നേവിയുമായി ബന്ധപ്പെട്ട വിവരങ്ങള് അടങ്ങിയ ഹാര്‍ഡ് ഡിസ്‌കല്ല മോഷണം പോയതെന്നാണ് കരുതുന്നത്. കപ്പല്‍ശാലയുടെ ഉടമസ്ഥതയിലുള്ളതാണ് നഷ്ടപ്പെട്ട ഹാര്‍ഡ് ഡിസ്‌കുകള് .\nഓണാവധിക്കു ശേഷം തിരക്കേറിയ തിങ്കളാഴ്ച കെഎസ്ആര്‍ടിസിക്ക് റെക്കോര്‍ഡ് വരുമാനം


Agape magazine | Blog >> സുപ്രസാദകാലം\nസമീപ പ്രദേശങ്ങളിലുണ്ടാകുന്ന നമ്മുടെ പ്രിയപെട്ടവരുടെ ദേഹവിയോഗം "അതു ഞാൻ ആയിരുന്നുവെങ്കിൽ" എന്നുള്ള ഓർമ്മപ്പെടുത്തൽ നമുക്ക് നൽകുന്നു. പക്ഷേ അതിനു മണിക്കൂറുകളുടെയോ, മിനിറ്റുകളുടെയോ, സെക്കന്റുകളുടെയോ ദൈർഘ്യം മാത്രമുള്ള ഓർമ്മയായി അവശേഷിക്കുന്നു. ഒരു ദിവസം നമ്മുടെയും ദേഹവിയോഗം ഓർത്തു ചിലരെങ്കിലും നൊമ്പരപ്പെടും, ഒരു ദിവസം നമ്മുടെയും ഭവനത്തിൽ നിന്നും നിലവിളിയുയരും. ഒരേയൊരു ജീവിതം അതു വേഗം തീരുകയാണ്. പക്ഷെ ക്രിസ്തു നമുക്ക് ഉറപ്പു നൽകുന്നത് ഈ ലോകത്തിലെ ജീവിതത്തിനുമപ്പുറം ഉള്ള ഒരു ജീവിതമാണ്. നാം ഈ ആയുസ്സിൽ അല്ല പ്രത്യാശ വയ്ക്കുന്നത്. ക്രിസ്തുവിനായി ജീവിക്കാം. വ്യഭിചാരവും പാപവുമുള്ള തലമുറയിൽ യേശുവിന്റെ നാമത്തെ തള്ളിപ്പറഞ്ഞു നിത്യത നക്ഷ്ടപെടുത്താതെ, ദൈവത്തിലേക്കുള്ള ഒരേയൊരു വഴിയായ യേശുവിനായി ഹൃദയം കൊടുക്കു. "ഇതാകുന്നു സുപ്രസാദകാലം, ഇതാകുന്നു രക്ഷാദിവസം".\n0 Responses to "സുപ്രസാദകാലം"


Monday April 12th, 2021 - 9:38:am\nസ്പ്രിംക്ലര് കരാര് : മുഖ്യമന്ത്രിയുടെ അറിവോടെ വലിയ തോതിലുള്ള സാമ്...\nസ്പ്രിംക്ലര് കരാര് : മുഖ്യമന്ത്രിയുടെ അറിവോടെ വലിയ തോതിലുള്ള സാമ്പത്തിക ഇടപാട് ഉണ്ടായിട്ടുണ്ടെന്ന് കെ.സുരേന്ദ്രന്\nPublished: Monday 20 April 2020 12:35:18 PM\nതിരുവനന്തപുരം : മുഖ്യമന്ത്രിയുടെ ഓഫീസും സി.പി.എമ്മും അറിഞ്ഞു കൊണ്ടുള്ള വലിയ ഇടപാടാണ് സ്പ്രിംക്ലര് എന്ന് ബി.ജെ.പി. സംസ്ഥാന അധ്യക്ഷന് കെ.സുരേന്ദ്രന്.ഇടപാടിലെ അഴിമതി പുറത്തായപ്പോള് കുറ്റക്കാരന് ഐ.ടി. സെക്രട്ടറിയുടെ തലയിൽ ചാരാനാണ് മുഖ്യമന്ത്രി പിണറായി വിജയനും മറ്റു മന്ത്രിമാരും ശ്രമിക്കുന്നതെന്ന് സുരേന്ദ്രന് തന്റെ പ്രസ്താവനയില് പറഞ്ഞു.\nമുഖ്യമന്ത്രിയുടെ ഓഫീസ് അദ്ദേഹത്തിന്റെ ബന്ധുക്കളുടെയും പ്രിയപ്പെട്ടവരുടെയും വഴിവിട്ട ഇടപാടുകളുടെ കേന്ദ്രമായിരിക്കുകയാണ്. മുഖ്യമന്ത്രി അറിഞ്ഞു കൊണ്ടാണ് സ്പ്രിംക്ലര് കമ്പനിയുമായി ഐ.ടി. സെക്രട്ടറി ഒപ്പുവച്ചിരിക്കുന്നത്. കോവിഡ്-19 പ്രതിസന്ധിയില് സംസ്ഥാനം ആശങ്കയിലായിരിക്കുമ്പോഴും വഴിവിട്ട ഇടപാടിലൂടെ സാമ്പത്തിക ലാഭമുണ്ടാക്കുകയാണുണ്ടായത്.\nമുഖ്യമന്ത്രിയുടെ ഓഫീസിനൊപ്പം സി.പി.എമ്മിനും ഈ ഇടപാടില് പങ്കുണ്ട്. വലിയ തോതിലുള്ള സാമ്പത്തിക ഇടപാട് സ്പ്രിംക്ലര് കരാറുമായി ബന്ധപ്പെട്ട് ഉണ്ടായിട്ടുണ്ടെന്ന് വേണം കരുതാന്. മന്ത്രിസഭയോ മറ്റ് വകുപ്പുകളോ ഘടക കക്ഷികളൊ ഈ കരാറിനെ കുറിച്ച് അറിഞ്ഞിട്ടില്ല. നിയമപ്രകാരം സ്വീകരിക്കേണ്ട നടപടികളും കരാര് ഒപ്പിടുന്നതിന് മുമ്പ് സ്വീകരിച്ചിട്ടില്ല. മുഖ്യമന്ത്രിയും പാര്‍ട്ടിയും മാത്രം അറിഞ്ഞു കൊണ്ടാണ് ഐ.ടി. സെക്രട്ടറിയെ കൊണ്ട് ഈ ഇടപാട് നടത്തിയിരിക്കുന്നത്.\nകോവിഡ് പ്രതിസന്ധി മറികടക്കാന് രാഷ്ട്രീയാതീതമായി ജനങ്ങള് എല്ലാം ഒറ്റക്കെട്ടായി നില്‍ക്കുകയായിരുന്നു. എന്നാല് സര്‍ക്കാര് കോവിഡ്-19 മറയാക്കി അഴിമതി നടത്തുകയാണുണ്ടായത്. ആരോപണങ്ങള്‍ക്ക് മതിയായ മറുപടി പോലും നല്‍കാന് മുഖ്യമന്ത്രിക്കായിട്ടുമില്ല. ജനങ്ങള് ദുരിതത്തില് കഴിയുമ്പോള് അവരെയാകെ വിഡ്ഢികളാക്കുന്ന സമീപനമാണ് സര്‍ക്കാര് സ്വീകരിച്ചതെന്നും സുരേന്ദ്രന് പറഞ്ഞു.\nRead more topics: k surendran,against,sprinklr controversy\nk surendran against sprinklr controversy


96 എന്ന ചിത്രത്തിൽ ജാനു ആകേണ്ടിരുന്നത് മഞ്ജു വാര്യര്;എന്നാൽ സംഭവിച്ചത് ഇങ്ങനെ ആയിരുന്നു! - metromatinee.com Lifestyle Entertainment & Sports\nതെന്നിന്ത്യ ഒന്നടങ്കം ആഘോഷമാക്കിയ ചിത്രമായിരുന്നു വിജയ് സേതുപതിയേയും തൃഷയേയും കേന്ദ്ര കഥാപാത്രങ്ങളാക്കി സി.പ്രേംകുമാർ സംവിധാനം ചെയ്ത ’96’ എന്ന സിനിമ.തമിഴിൽ മാത്രമല്ല മലയാളത്തിലും മറ്റ് തെന്നിന്ത്യൻ ഭാഷകളിലും ഉണ്ടാക്കിയ ഓളം ചെറുതൊന്നുമല്ല.ഇന്നും പ്രേക്ഷകരുടെ ആ ചിത്രത്തിലെ ഗാനങ്ങൾ തങ്ങളുടെ ഫേവറേറ്റ് ലിസ്റ്റിൽ ഉണ്ടാകും.റാമായി വിജയ് സേതുപതിയും ജാനുവായി തൃഷയും സിനിമയിലെത്തിയപ്പോൾ പ്രേക്ഷകർക്ക് ലഭിച്ചത് ഒരിക്കലും മറക്കാനാകാത്ത ഒരു അനുഭവമായിരുന്നു. എന്നാൽ ഈ ചിത്രത്തിൽ ജാനുവായി അഭിനയിക്കേണ്ടിയിരുന്നത് തൃഷയല്ല, മറിച്ച് മഞ്ജു വാര്യരായിരുന്നു എന്നതാണ് സത്യം!.\nഫിൽമി ബീറ്റിന് നൽകിയ അഭിമുഖത്തിലാണ് മഞ്ജു വാര്യർ ഇക്കാര്യം വെളിപ്പെടുത്തിയത്. അടുത്തിടെ ദുബായിൽ ഒരു അവാർഡ് ഫങ്ഷന് പോയപ്പോഴാണ് താൻ ഇക്കാര്യം അറിഞ്ഞതെന്ന് മഞ്ജു പറയുന്നു.\n“പരിപാടി കഴിഞ്ഞ് ഞാൻ പോകുമ്പോൾ വിജയ് പുറകെ ഓടി വന്നു. 96ന്റെ സംവിധായകൻ പ്രേം നിങ്ങളെ കാണണം എന്ന് പറഞ്ഞു എന്ന് വിജയ് അറിയിച്ചു. പ്രേം എന്നോട് പറഞ്ഞു ‘ഞാൻ നിങ്ങളുടെ വലിയ ആരാധകനാണ്. 96ലേക്ക് നിങ്ങളെ കൊണ്ടു വരാൻ ഒരുപാട് ശ്രമിച്ചിരുന്നു. പക്ഷെ എങ്ങനെ കോൺടാക്ട് ചെയ്യും എന്ന് അറിയില്ലായിരുന്നു,’ ഇത് കേട്ടപ്പോൾ ഞാൻ ശരിക്കും ഷോക്ക് ആയിപ്പോയി. എന്താ സർ നിങ്ങൾ പറയുന്നത്, ഞാനിത് അറിഞ്ഞിട്ടേ ഇല്ല. ഒരു തവണ ഒന്ന് പറഞ്ഞിരുന്നെങ്കിൽ ഞാൻ ഓടിവരില്ലായിരുന്നോ എന്ന് ഞാൻ പറഞ്ഞു. എന്നാൽ അദ്ദേഹം എന്നോട് സംസാരിക്കാനായി ആരെയോ കോൺടാക്ട് ചെയ്തിരുന്നു. പക്ഷെ വിജയ്‌യുടെ ഡേറ്റുമായി ചെറിയ കൺഫ്യൂഷൻ വന്നപ്പോൾ അത് നടന്നില്ല. ആ കൺഫ്യൂഷനിലേക്ക് എന്നെക്കൂടി കൊണ്ടുവരാൻ അദ്ദേഹത്തിന് വയ്യായിരുന്നു എന്ന് പറഞ്ഞു.”\nഎന്നാൽ എല്ലാ സിനിമയ്ക്കും ഒരു നിയോഗം ഉണ്ടെന്നും ജാനു എന്ന കഥാപാത്രം തൃഷയെക്കാൾ നന്നായി മറ്റാരും ചെയ്യില്ല എന്ന് താൻ വിശ്വസിക്കുന്നുവെന്നും മഞ്ജു പറഞ്ഞു.\n“വളരെ ഭംഗിയായി തൃഷ ആ കഥാപാത്രത്തെ അവതരിപ്പിച്ചു. അത് എല്ലാവരും കണ്ടതാണ്. അതല്ലാതെ മറ്റൊരു ജോഡി അതിൽ ശരിയാകും എന്ന് തോന്നുന്നില്ല. എന്നെ അതിലേക്ക് പരിഗണിച്ചതിൽ എനിക്ക് സന്തോഷമുണ്ട്. അത് ചെയ്യാൻ സാധിച്ചിരുന്നെങ്കിൽ നന്നായിരിക്കും എന്നും ആഗ്രഹം തോന്നി അപ്പോൾ. പക്ഷെ ആ സിനിമ എങ്ങനെ ആയിരുന്നോ അത് തന്നെയാണ് അതിന്റെ ഭംഗി. തൃഷ തന്നെയാണ് ചെയ്യേണ്ടിയിരുന്നത്. ആർക്കും ആ നിയോഗം മാറ്റാൻ സാധിക്കില്ല. കഴിഞ്ഞതിനെ കുറിച്ച് ഓർത്തിരുന്നിട്ടും കാര്യമില്ല,” മഞ്ജു പറഞ്ഞു.\nabout 96 movie\nആ കാര്യം മറച്ചുവച്ചു.. സെറ്റിൽ ആരേം അറിയിച്ചില്ല ഒന്നും മന:പൂർവ്വമല്ല… ആറാംതമ്പുരാനിലെ സെറ്റിൽ നടന്നത്\nRelated Topics:96 Tamil Movie, Manju Warrier\nതൻറെ ശൃംഗാരഭാവം എങ്ങനെയുണ്ട് ?മാമാങ്കത്തിലെ സ്ത്രീ വേഷത്തെ കുറിച്ച് മനസ് തുറന്ന് മമ്മുട്ടി!